text:
2014/15 Sem AB
e科系輕鬆嘅,如果想見識下,可以試下reg,有得見識3D printer
but...個assignment同埋quiz有少少伏,陷阱頗多,雖然可以返屋企慢慢做assignment,但係d伏位就算你有再多時間做,中伏都系難以避免,大大話話都兩題計數伏,個assignment好就好在超快可以完成,唔長,答下題目就得,有一個星期做
至於個quiz...有一題mc問你lecture note嘅一個數據數字...其他題目基本上你有溫都識,所以lecture走堂不是問題,但係唔好miss assignment lol,要check一check,前後得一個assignment
個project呢...最好搵個識科技同埋market嘅人一組,同埋要有idea,要唸出黎嘅物件reliable同usable,教授就話我地個design空泛左d,好難function...=gg
同埋有個仆街peer consultation(唔系科科有架),我地個組無free rider,但係就因為我對科技唔系好識,所以我可以參與的程度比較少,我應該系e part最低分個個,大佬,我好努力參與個project架啦,你整份咁嘅野玩我啊!!!professor present個時先同我地講要填e份野,仲要唔系同學之間互相打分,系要ranking,唔可以有兩個人同rank.仲講明個ranking系真係會影響分數.好唔公平lol,其他組如果真係有free rider,佢個rank影響個project嘅程度同全組無free rider,但係只不過做少少少野嘅人居然系一樣lol


c: text/html

text:
咁我繼續好奇查吓呢個人啦,發覺原來竟然可以喺維基搵到佢!Digby1884年喺英國出世,廿九歲嚟咗香港做教授(1913年),一留就留咗三十幾年,到1949年先返倫敦養老.港大1911年成立,即係成立咗冇耐佢就嚟教書.再搵吓資料,發覺醫學院院長梁卓偉有寫過一篇文講佢!原來港大解剖學院喺1913年先成立,而Digby就係第一個解剖學院嘅教授.到1915年,佢年方三十一歲就出任港大醫學院院長.
好記得當日自己係幾咁抗拒進入FB呢個新世界(冇錯,當時真係新世界.),想死守喺Xanga,想抵抗如洪水一樣嘅潮流,不屑用一個以相,以圖,以小遊戲為主題嘅媒介.嗰陣都覺得xanga係無可替代,係到好後期先死死地氣加入FB.到咗今日,我依然覺得Xanga係無可替代,因為佢已經成為咗珍貴嘅回憶.而且即使當日用咗FB之後,Xanga都一直係個溫暖同安全嘅竇,畀我無所顧忌咁自說自話,唔洗擔心幼稚唔幼稚,亦唔會諗呢諗路諗太多.
點知佢重要呢?就係橫跨唔同界嘅生物都會見到佢嘅存在.人又好,菌又好,菇又好,霉又好,曱甴又好,全部都必需靠ribosome先至生存到.科學家認為ribosome係一粒古老嘅大分子,由生物形成初期就存在.
咁做唔到某隻胺基酸又有咩問題呢?胺基酸係所有生物都需要嘅「原材料」,係用嚟構建身體入面各式各樣嘅蛋白質.照正常情況嚟講,所有動物都需要用到二十隻胺基酸,缺一不可.嗰個應急方案就係令到恐龍製造唔到某隻胺基酸,迫使佢哋要靠進食加咗Lysine補充劑嘅食糧先生存到.
呢個研究係愛丁堡大學做嘅,係有關鹽水(或鹽)對病毒嘅影響.喉痛𠺘鹽水係傳統民間智慧,我相信唔少人嘅父母或者再上一輩都有教過你用呢個方法.但係背後又係咩原理呢?鹽殺菌,通常個原因係話佢將啲菌嘅水吸晒出嚟,整死啲菌.不過除此之外有冇其他原因?對病毒感染嚟講,鹽有咩作用?
第一樣要讚《動物朋友》嘅就係佢簡單而且到位嘅劇情同世界設定.《動物朋友》雖然係輕輕鬆鬆又一集,但係佢並唔係一部冇明確終點嘅日常番.一路睇《動物朋友》嘅時候,我發覺自己一直都喺度期待住個終點,好想睇到謎底被解開嘅一刻.基本上,我哋觀眾同主角小鞄嘅處境係一樣嘅,都係無端端,冇頭冇尾冇原因咁畀人抌咗喺一個奇特嘅SafariPark入面,所以我哋可以同小鞄產生到共鳴.觀眾並冇收到額外嘅資訊,冇旁白,冇另一個視點,冇背景資料,小鞄見到嘅嘢就係我哋見到嘅嘢,所以觀眾其實係同佢一齊喺度解𡁵迷嘅.
本身我以為呢條問題應該好易搵到答案,以為係好常見嘅現象.我諗住隨便Google一下應該就會搵到啲權威網站(或至少睇落可信嘅網站)話畀我聽黑色蛋黃係點出現,因咩而造成.
“Belle”呢首歌嘅新版同舊版係有唔少分別.不過兩個版本嘅主旨都大致相同,就係要舖設故事背景,同埋要描繪Belle係一個點嘅人.首歌想帶出村民嘅平凡,亦都突顯Belle嘅不甘平凡.Belle心入面湧出一股想脫離呢個狹小世界嘅衝勁,而外在嘅表現就係埋首喺書嘅世界入面.
我覺得成套戲嘅主題好清晰,就係活著同遺忘.意義之於活著,遺忘之於死亡;前者人好少去諗,後者人好驚發生.人本能好多時都係求生,想活多一日得一日.但係為咩而活?點解要活?點解唔死咗佢算數?
今次想講吓”What_have_I_done”_同_“Javert_Suicide”呢兩首好相似嘅歌.兩首歌都係獨白,係兩位主角各自嘅獨白,一首劇頭,一首劇尾,首尾呼應,旋律同格式都大致一樣.兩首歌都係講到主角心裡面有極大嘅震撼,因為有啲嘢撼動咗佢哋嘅核心價值,搖動咗佢哋對世界嘅睇法.呢個震撼都係由於兩位主角各自遇到一位令佢哋覺得好「不可理喻」嘅人,嗰個人做咗一啲同佢哋世界觀相違背嘅嘢.於是佢哋心入面有段獨白,將自己嘅疑惑,羞愧,不解,同應對嘅方法表達出嚟.
我認識新海誠應該係由《雲之彼端》呢套動畫開始,所以我容我自high一下,我係喺神作《秒速五厘米》之前已經鐘意新海誠.新海誠嘅風格唔單係在於佢細膩嘅畫功,佢所寫嘅故事,所用到嘅主題亦都好有自己嘅風味(《追逐繁星的孩子》除外…).尋找,等待,距離,焦慮,思念,分隔,傳遞,時間,長大,遠行,孤單,兩個世界等等嘅主題好多時都可以喺新海誠嘅作品度搵到.仲有譬如星空,天文,太空都係不時出現嘅標記.另外,譬如主角內心嘅獨白,男女交替嘅獨白,寂靜嘅空氣,風聲,雀鳥,電車,街邊物件嘅特寫,白底黑字呢啲都係佢慣用嘅手法或者符號.以上所講嘅嘢加埋一齊就構成咗我所鐘意嘅「新海誠味」.
人係咪真係唔鐘意有得選擇呢?又似乎唔係架喎.當有日去食飯,你唔想揀食乜;然後有個人提議:「不如去食屎啦.」咁你都會想有得選擇:「喂,我唔想食屎喎.」
既然人地成個國家去做,地多人多財多才多,實做得好啲;而我哋又咁難先做得好,咁點解唔索性將人哋好嘅文化同產業直接搬過嚟就算呢?慳水慳力,效果又好喎,何樂而不為? 呢個就係崇優帶嚟嘅結果,係必然嘅結果 ﹣ 你想要「最好」,你就得到「最好」.個結論好合情合理,好自然而然,但係…就係好怪.
我話十分鍾之後落去食飯;如果唔計Problem_of_induction,咁我係以自己經驗話畀自己聽十分鐘後世界好可能仍然存在,所以我就誇下海口話十分鐘之後去食飯;咁係好合理嘅.我係一個好嘅預言家.但如果我話一百年之後我落去食飯,我就唔係一個好嘅預言家,因為我冇試過好多次一百年,所以我嘅經驗唔能夠支持我呢個預言.
我覺得講到最後就係「大家覺得咩問題有意義」.有冇意義呢一點幾乎斷定咗成個討論係朝咩方向進發.有啲嘢甚至唔再係啱同錯嘅分別,而係「呢樣嘢討論啱同錯,有意義咩?都無關痛癢(irrelevant).不如傾吓乜乜乜好過啦.」當你選擇咗某啲嘢為有意義,亦都介定咗某啲嘢為冇意義,所謂嘅「一個地方嘅哲學」就會形成,其實即係等同「一個時代嘅哲學」或者「一個派別嘅哲學」.
咁如果有個國家,本身有憲法,有法律,但政府走精面,唔依據法律去做一啲事;呢啲就唔係「治安唔好」,而係破壞法治.如果政府想做一啲事,唔立法就去做,呢啲都係破壞法治.如果政府用一條法例,但係做啲法例所賦與嘅權力之外嘅嘢,呢啲都係破壞法治.

robotstxt: allowed

filter: keep


text:
有種親戚好能煩.
話說尋晚我去咗一個親戚既婚宴
於是乎一次過見番哂好多我都唔知佢係邊個既親戚
不過有一個親戚我由細到大都好怕亦好憎.
我先叫佢做煩叔叔
以前細個比較肥,於是佢每次見到我
都會走過來摸下我塊臉然後喺一大班人面前
大聲地話:喂您要減肥啦喎.
您知唔知對於一個青春期少女畀人當眾話肥係幾尷尬
而且重點係佢都帶住個大肚腩.
好啦~往事如煙~到尋日見到佢終於無話我肥
就先暫時唔好同佢計舊時既恩怨
講番尋日啦,因為係婚宴嘛
於是煩叔叔一見到我地呢家人
好老套.去婚禮係咪避唔到呢D老能套親戚
咁去喪禮可唔可以問「喂幾時到您....」
重點係佢唔會問我阿哥拍拖未
人地拖都未拍但佢已經直接問幾時結婚呀差唔多好結啦喎.
您會唔會去問個未結婚既人 「幾時生仔呀您高齡產婦啦喎」
然後就開始攻擊我
點呀?讀完大學啦?幾時讀埋個碩士呀?
於是我很禮貌表示唔啦我無興趣讀啦
佢就話:下依家讀到學士無用咖一定要讀埋碩士咖..(下刪一萬字)
好不幸我地坐埋同一張檯
而我媽更不幸坐咗喺佢兩公婆隔離
「女人唔養生唔得咖,拿您去煲啲乜乜乜乜飲.....」
講左一晚.
原來 您的老公如何,您也必定如何
對住呢類親戚,您完全無辦法用常理同佢地溝通
因為喺佢地眼中,您必須FOLLOW佢地認為正確既步伐
讀完學士讀碩士,搵份好工結婚生仔先係正途
話之您單身左廿年,總之夠鐘您就應該去結婚生仔
重點係佢地其實唔係真係關心您
佢地唔會問您工作開唔開心,拍拖穩唔穩定
只係滿足佢地發表偉論既自豪感 講完就拍拍屎忽走
然後幾年後再見.
喺佢地眼中,一個人既人生就只係講幾句咁簡單.


text:
好多老人家係生病或插過胃喉後都有機會出現吞嚥困難,口齒不清等情況老家人一般都會以為係正常嘅後遺症,然後置之不理.其實應該諮詢專業照顧老人家服務.同時,唔少家長以為小朋友講嘢一嚿嚿,口吃等係正常嘅現象,大啲就會好返.其實呢啲觀念都係大錯特錯㗎!無論係小朋友咬字唔清晰或者成人返工講嘢嘅時候口窒窒.其實都會影響個人發展同埋自信,需要盡快搵言語治療師進行適當嘅治療!咁究竟言語治療師係做啲咩㗎呢?
言語治療師工作簡介:
- 提供專業嘅言語治療及諮詢服務
- 為有特殊學習需要嘅兒童提供評估,治療及訓練
- 為患有認知障礙症嘅長者提供言語治療服務
訓練範圍包括: 提供語言前技能,促進語言理解及表達能力,提升兒童嘅社交溝通能力,改善發音清晰度,改善進食及吞咽能力,改善說話時嘅音質,聲線及流暢程度等
簡單啲來講,言語治療師其實就係會利用佢嘅專業知識為有溝通困難及吞嚥困難嘅人(特別係兒童及長者)提供訓練,全面發展其語言及社交能力,幫助發展獨立思考及解決問題嘅能力,有助患者日後各方面嘅發展,並健康快樂咁成長.所以話,言語治療師係一個好偉大嘅職業,需要具備極高嘅情商,耐性及專業,唔係禁易做㗎.
Comments are closed


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年4月30日 星期三
《我和殭屍有個約會2》,你叫十幾年後億元打造的《西遊記》情何以堪呢
《西遊記》做完拿拿臨轉過歲月留聲台,今集《我和殭屍有個約會2》剛好做到況國華俾卡士蘭咬變咗殭屍嗰集,十四年前睇已經覺得好撚灰,今時今日仲可以令人心酸,而且十幾年前拍CG都唔差得過所謂「億元打造」嘅《西遊記》幾多,你叫無線八點半劇情何以堪呢.
2014年4月28日 星期一
從《屍2》睇返《屍1》的大結局多麼on9,同劉錫賢多麼pk
A. 尹天佑打山本一夫>如來齋食花生唔幫拖>山本一夫贏咗世界末日>地球冚家剷
B. 山本一夫贏>如來出大日如來淨世咒阻止世界末日>點知原來淨完世會令個世界乾淨到乜Q都冇晒>即係如來自己整一個世界末日去制止山本一夫嘅世界末日>地球冚家剷
C. 況天佑靠自己打贏山本一夫>之前唔幫拖嘅如來立即蒲頭執返個尾彩>「見你係況天佑咋,俾一個願望你啦,其他人我俾兩個願望架」>「我想六十年前冇俾將臣咬」>如來改變歷史令況天佑唔使做殭屍做返個人>但係改變完歷史就會將本身條timeline cancel咗>換言之係另一種型式嘅世界末日>地球冚家剷
即係按照如來嘅邏輯,第一集入面嘅地球無論點都係收皮,所以今集搞到咁霉,除左講恭喜之外都唔知應該講乜野好.
(between,成日覺得第一集劉錫賢演如來真係舒服到喊,集集都係坐喺度講幾句搞掂,仲要得最後一集先要郁幾郁對手之前集集都係擺同一個pose就得,下面班凡人走嚟走去打生打死,佢就坐定定郁都廢事等世界末日睇你班人類點樣收皮,仆街到呢)
2014年4月24日 星期四
Blackgaze無Black,一切俱往矣:Alcest - Shelter Tour - Live in Hong Kong
雖然班底一樣,但今次Alcest再臨香港,音樂已經變了樣.我認我膚淺鍾意Alcest就係因為black metal + shoegaze獨一無二,兩年半前全盛期時嚟香港實在好睇到癲,係當年甚至近年最佳metal gig之一 — between,每次講起2011嗰場Alcest,就一定要提返呢個都市傳說:咦,當晚你冇搵Opeth歌佬影相咩?
今年再嚟內心著實掙扎咗好耐,見到hi-hat上面個鈴鼓已經知道今晚唔會點樣metal,結果一如所料地舊歌唔算多主要玩新歌,雖然睇佢哋幾隻碟發展都知道最終一定係棄black保gaze,但Alcest引人入勝之處正是二者合一之獨特氣質,或者歌佬實際上最想玩都係純shoegaze,但老實新碟音樂性真係唔夠強寫歌未算好好,而當變返純shoegaze/new wave要睇要聽實在有太多其他更好選擇,七月已經有Slowdive,正式轉型又未算成熟,所以今場未能盡興,佢哋新歌曲編技術都太保守喇.應該唔係得我一個噉諗,睇全場反應好都係集中玩舊歌時,就知大家期待嘅Alcest應該係點,只係結尾由上次激爆blastbeat變成玩住feedback一個個走,音樂同表演都抱娛己多於娛人心態,相信幾難再睇得到舊日的Alcest.如果器材好一點應該能夠救返,不得不說舊場更適合Alcest,特別燈光,高梁個藍光同Alcest完全是絕配.
上一次香港站其實好想寫,而家第二次嚟都未寫冇計啦太懶喇,咁想寫主因係好鍾意個鼓佬,打法好特別唔係跟足CD版有自己玩法,上一場部份位打法完全唔同帶得出一份Type O Negative嘅感覺,效果非常神奇因為唔會預料得到聽CD亦一定唔會聽得到,同時氣氛唔同得嚟又配合樂隊本身主題,令Alcest現場比CD更精彩更感人.樂隊似乎低估咗post類gaze類音樂對鼓之要求,當結他同編曲都追求簡約時,要帶動起伏同情緒變化好多時要依賴鼓手,今場佢打得仍然好勁,但唔見晒上場嗰份巧妙無助提昇歌曲本身多少,音樂簡約技術亦簡單,從頭到尾都係同一格局同一氣氛,自然唔夠力帶動全場.所以今次Alcest再到香港表演,對唔住,我係帶住失望嘅心情返屋企.
「劉Sir,我發覺你成日寫gig,出埋啲相都唔知做乜鳩.」
「是咁的,睇完搭巴士返歸時,收到老細message話九龍城碼頭部提款機死咗機,叫我去收收風.點解要收風呢?老細話見而家Microsoft唔再支援XP近排又heartbleed乜乜乜,諗住研究第時接櫃員機XP support嚟做,就開始做資料搜集去投標,噉我屋企喺九龍城碼頭嗰邊嘛我又喺街嘛落車個站行去都唔係好遠嘛,結果睇完show十一點幾都有工開囉.」
每週一相片大行動 2014 Week 17:黑椒漢堡的遠去,迎來了更久違的粟米批
今年嘅黑椒漢堡食得我好鬼開心,而呢兩個月尖沙咀中港城嗰頭返工次次食飯都要行兩三個字又貴到死,唔想行餐死仲要四五十蚊餐晏,最就腳加最經濟就只得樓下中港碼頭麥記.入到去立即屌晒鬼,因為我同同事都係超級黑椒漢堡fans,本來諗住挑戰連食兩個珍寶黑椒漢堡,點知嚟到至發現唔見咗變成唔知咩韓式飯,好在有個意外驚喜,就係失蹤多時嘅粟米批重現江湖.其實非常好食,最鍾意用嚟點薯條,隊條薯條入去撩幾撩再拎返出嚟食真係人間極品,就係唔知點仲難遇過二百年一遇大雨,今年居然有得食肯定仲癲過黑椒漢堡嗰陣,lunch食完買定個返上公司做下午茶,夜晚放工買返個返屋企做飯後甜品,九點半之前落多次樓買多幾個,食住睇「期待再期待」嘅《我和殭屍有個約會2》,睇完未夠咩唔緊要我屋企樓下間麥記開通宵,落樓整多個做宵夜囉.梗要食到咁癲啦,好似話做兩個星期咋,過咗五月頭又唔知要等多幾多年至有得再食架喇.
2014年4月22日 星期二
終於可以電視上面再聽到《假如真的再有約會》,十分感動,但滾動完又覺得《我和殭屍有個約會》個大結局其實好on9
頭兩集個頭已經開始得好勁,不過見到當中份日劇cult feel,睇返轉頭又覺得第一集個結局其實都幾戇鳩:因為成功制止世界末日,觀音如來就按況天佑所願改變歷史,等佢唔使俾將臣咬做殭屍.諗深一層,其實劉錫賢同陳煒都好仆街喎,入面都講到改變歷史的話就會令現有個世界消失,而家好喇如你所願打死陳啟泰世界冇事喇,你就改變歷史放棄而家個時空創造新一個代替佢,咪又即係全世界死晒?噉尹天照砌低陳啟泰有咩意思?(意思咪就係,大條道理可以原班底用同一條橋開拍新一輯囉,吹咩)
2014年4月21日 星期一
告別David Letterman,我的英文+音樂恩師
From Late Show@Ultimate Guitar
估唔到嘅,唔係月頭新聞到而家月底先寫,而係David Letterman退休咁大件事,我最先居然係睇Ultimate Guitar知道.David Letterman係我兩大恩師,會有今時今日音樂界/metal界嘅劉Sir,同有而家呢一手一口呃得吓無知婦孺嘅英文,都拜當年David Letterman所賜.
當年係講緊十幾年前亞視仲叫做同無記有得鬥時,國際台仲會落本買好多劇同綜藝節目,星期一至五晚十一點三就係The Late Show with David Letterman,深夜再重播之前一晚嗰集.會追全因一次機緣巧合撞到Moby上David Letterman表演《Porcelain》,我就由呢一晚起正式開始認真聽音樂,同埋決定開始追呢個清談節目.起初只為聽歌,後來發現呢個節目真係幾好睇幾好笑.屋企有裝有線,CNN ABC BBC乜外國台都睇晒(又係話當年時間:自有線開台我老豆已經開始睇,嗰陣月費先幾十蚊仲要完全冇廣告睇戲冇廁所位嗰隻,佢勁睇波同新聞,我勁睇戲同MTV台,陷家快樂),其他talk show唔係冇睇,但Jay Leno好Q悶,Conan O'Brien唔識欣賞,Craig Kilborn個Late Late Show接住David Letterman Late Show播但悶得多,唯獨David Letterman班底度啲笑料唔會太美式地道睇得明笑得出,做出嚟個喜劇效果又勁過其他talk show,同咁多個主持人的確佢最有舞台魅力,聲線,語調同措辭都最吸引.當年癲到日日都堅持睇晒首播同重播,就連考緊A-Level都睇埋深夜集重播三四點至瞓,第二朝七點幾起身去考試,長年累月之後就練成識聽識講鬼式英文,所以David Letterman就係我最重要嘅英文師傅.
而且仲係音樂啟蒙.唔係上佢度聽到Moby首《Porcelain》,我而家可能仲係聽緊Village People,而唔會開始個個禮拜六日走去CD舖買碟,由電子聽到rock聽到metal聽到變成劉Sir.會咁迷David Letterman另一個原因就係佢本身係個超級音樂迷,連帶個清談show比其他人更重音樂成份,隊band CBS Orchestra就係咁多talk show之中最勁嗰隊,每集一定睇埋字幕先熄機因為首主題曲作得好熱鬧好精彩,個bass佬超型而且唱歌同手bass都勁,仲有份玩Victor Wooten隻《Bass Extremes》.後來迷到自己開咗間label,會請主流節目冇乜可能見到嘅樂隊好似Red Fang上去表演,我相信冇其他talk show敢做(利申:去法蘭克福睇過一次Red Fang,歌同演都覺得好悶,尤其佢哋係幫玩同一樣嘢但明顯勁十倍以上嘅Mastodon做opening)(順便提埋,Mastodon都上過David Letterman唱歌架),跟住索性舉辦「Live on Letterman」,有大band登台的話,完咗正場之後會俾佢哋留低開一場正式演唱會繼續唱落去,而且條友出晒名係鼓手fans,鍾意到搞咗個Drum Solo Week每晚請一個名鼓手上去打一段solo,連Rush鼓佬Neil Peart都賞面.呢一切一切都係其他清談節目入面唔會發生,所以點解David Letterman退休,唔少音樂網好似睇落完全唔關事嘅Ultimate Guitar會第一時間報導?正因佢同音樂界關係比好多人想像中密切.亦正因如果此,通俗talk show之中,The Late Show with David Letterman最受我呢挺樂迷歡迎,佢個show俾到一份其他talk show絕對俾唔到你嘅感覺,就好似細個聽收音機時噉,每晚都有好歌聽,間唔中會發掘到唔出名嘅新樂隊新歌手,晚晚有驚喜.
後來亞視窮到連買劇都唔夠錢,要縮皮第一件事當然係斬本身已經唔多人睇嘅非黃金時段節目,就要同David Letterman講再見了.嗰陣仲話有生之年有機會去紐約的話,一定要去Ed Sullivan Theater睇一次David Letterman.而家,只餘回憶矣.
2014年4月19日 星期六
《我和殭屍有個約會》第一輯大結局好笑但又好感動
係雖然啲CG仲衰過教育電視,最後出真身變怪獸樣衰到爆仲要變卡通聲真係仲戇鳩過Mortal Kombat,打鬥場面一味蒙太奇jump cut仲要替身個樣都廢事遮,對招永遠係兩個人論住轉圈我掃堂腿時你跳起避開再飛腳,你落地又掃堂到我跳返起飛腳,換言之兩個人一直轉圈轉到世界末日都掂唔到對方,再加所謂真正特技只係無限反應彈,班人擺晒戰隊pose再運氣出元氣彈就成個地球係噉爆炸拍得住Michael Bay啲戲咁爆,雖然劉錫賢條如來就正一仆街,明明自己好撚勁又唔係唔出得手就係點都唔肯幫你拖你吹呀,見你打唔贏「唉人間都係冇得救架喇」就想整世界末日一鑊熟,好喇你唔使靠佢都贏到喇拿拿臨下凡執返個尾彩抽抽你水,做神做到咁仆街難怪人間咁多苦難.但撇除技術層面,你會搵得返一份而家無記俾唔到你嘅「我睇緊電視我煲緊劇好開心」嘅感覺,已夠彌補一切缺憾.所以要期待下星期一,輪到電影級水準嘅第二輯播喇.
2014年4月16日 星期三
[Kowloon Metal City: Just Listen] 交響死金教父Septicflesh回歸
若「Fleshgod Apocalypse太流行了!」就聽聽來自希臘的交響死金教父Septicflesh最新單曲《Order of Dracul》.新專輯似乎會很不錯.
If "Fleshgod Apocalypse is too POP!" sounds true to you, try out this new track "Order of Dracul" by the symphonic death metal godfathers Septicflesh. Promising, it sounds.
2014年4月15日 星期二
祝願我對絕版Denon C360長命百歲
C452大隻好多,output勁聲底厚低音出,問題係我聽metal鍾意高音推盡,中音普通水平低音推高少少就可以,一來突出旋律,二來音牆平均,三來太偏中低音好易朦同拆,而300-400價位耳筒嚟講,C360樂器定位同音色就最接近我要求.好可惜唔知點解耳筒廠硬係鍾意鬥低音,試咗兩個月仍然未聽得慣C452全部樂器拆到好散再將鼓聲推到好出種音響效果,更大問題係而家十對耳筒九對都鍾意呢種重低音嘅排位方式.
好在最後試到原來對耳筒冇事,只係條延長線壞咗,即係用咗十幾年耳筒,壞延長線我都係第一次遇到.噉就好喇,之前買落好多對次次都只係用耳筒,後備延長線我應該成櫃桶都係,不過呢對最後的C360壞埋就真係冇架喇,希望佢長命百歲啦,呢對都冇埋就唔知仲邊度搵得到合晒我合尺嘅metal耳筒.
(不過可能C360搞到停產正因用料太劣,以前一對起碼用一年/一過保養先壞醒到爆,近兩年都係用一對三四個月就打柴,我呢對新年開始用,應該都差唔多時候,似乎可以摷返八月就過期張保養單擺落袋跟身,隨時準備過雅蘭換多對C452架喇...)
2014年4月14日 星期一
每週一相片大行動 2014 Week 16:祝朝鮮民主主義人民共和國金日成同志102歲生日快樂
金日成同志102歲生日快樂
[Kowloon Metal City: Just Listen] 致《激戰》
金像獎結果塵埃落定,特以此Nevermore版《The Sound of Silence》,向時不他與的《激戰》致敬.
2014年4月12日 星期六
每週一相片大行動 2014 Week 15:當我樓下一罐Pokka咖啡賣$5間士多執笠時
向來唔識飲咖啡,唯一會飲係Pokka罐裝,因為奶味重過咖啡味完全唔係咖啡,由細到大都好鍾意飲,Pokka就係咖啡界的汽水.大個咗更加珍惜,因為四洲開始沒落,細個時都仲話電視睇到Pokka咖啡廣告,大個想飲罐裝好多地方只搵得到雀巢之類大牌子,但當OK一罐雀巢250ml可以賣到九個半,另一個選擇係俾多一兩蚊買日本同台灣牌子枝裝,就體會到便利店霸權壓迫有幾深.有一段時間七仔枝裝奶茶咖啡大劈價$7.5一枝,點知減得一個星期就完,好在俾我搵到屋企附近有間士多,買嘢食價錢普通但嘢飲非常平,Pokka咖啡350ml只賣$5罐,行過幾間舖七仔已經係雙倍價錢,老闆娘話所以附近做七仔做OK班人都私底下過嚟入貨,梗係啦佢哋自己問公司拎貨個價可能已經七八蚊.
可惜我知道呢間士多時已經係最後N天,之後會搬過紅磡,立即最後幾日落去掃兩箱返屋企慢慢飲 - 其實都唔慢,買到返屋企老豆老母立即醒水,我唔飲佢哋都每人每日最少飲一罐,四十八罐其實捱唔到幾耐.所以好快又要補貨,但係當連土瓜灣都係執一間士多就多一間金舖找換店時,唔好叫我走到出紅磡抬幾十罐咖啡返屋企呀.想平平哋飲罐咖啡嗟,點解都咁難?
2014年4月11日 星期五
未睇原著入場,你會失望;睇過原著入場,只會極度失望:《那夜凌晨,我坐上了旺角開往大埔的紅van》
片頭拍得幾正但一入主題曲入得完全唔夾仲要剪到好鬼差首歌又唔掂已經出事,導得好差乜都狂飛步伐亂晒,trailer份氣氛同緊張完全搵唔到,《Space Oddity》由一絕變成一柒,特技可能而家啲ETV做得仲真仲好睇,茶餐廳公審更加係戇鳩地浪費時間.開頭好睇,林雪好笑,臨尾紅雨紅van嗰段感情好正,可惜中間強差人意,後段仲要編同演都越變越cult片格唔知做乜鳩,同埋,係,查實套戲係完全冇結尾,同《寒戰》一樣擺明得個局謎呢下集肯俾錢睇咪知囉,而如果你係睇過原著至入場會仲大鑊,成套故事同人物都改到仆街,唯一100%忠於原著只得小巴司機,林雪甚至做得更正,李燦森白粉佬都好笑不過仲差少少至夠原著個鬥.唔好再聽我鳩up,聽聽坐我後面兩個鬼佬點評:我同佢哋一齊坐到最尾,字幕出時兩個鬼佬勁屌,屌套戲一時想做呢樣,一時又想做嗰樣,亂晒大龍,高不成低不就.如果唔拍到咁cult而肯正經拍,唔使由頭到尾都係結局咁滄桑,拍得出trailer隻feel已經夠晒.
其實我從未完整睇過陳果任何一套戲,不過睇完《紅van》,反而興幸自己以前冇睇過.《紅van 2》應該會係我最後一套會睇嘅陳果戲.不過有一樣嘢又一定要抱不平嘅.唔明套戲點解三級?你話姦屍的話,唔公平上次嚟九展睇戲係《300: Rise of the Empire》,頭兩個字已經激過晒《紅van》全套兩個鐘啦,點解又唔使三級呢?
2014年4月9日 星期三
後來受盡負評的《紅Van》,我覺得好神喎
未必好多人認同,但我本身係港產科幻迷睇衛斯理原振俠畢華流大,所以對有香港特色嘅科幻小說特別有情意結,而《紅Van》單個名已經知道地道得冇得更地道,睇咗頭五章我已經知道呢本一定係我最鍾意嘅小說之一,文筆舖排同氣氛神得嚟好有親切感.去到後半係有啲失控,不過未至於好似好多人所講咁爛,或者同《Gantz》一樣,你連載時逐回追會覺得作者諗唔到點寫而死拖爛拖,但等出晒之後一氣呵成睇都係好緊張,白粉友呢個角色真係正到仆街,拍埋小巴司機唱雙簧簡直一撚流,感覺係香港版《Lost》:前設吸引,演譯精警,劇情緊湊,驚喜不斷,氣氛一流,不過掟咗萬幾個彎掟到作者自己都lost晒開始唔知應該點繼續落去,個頭開得真係太大而且跟住一直加新伏線越玩越癲,好在最後都叫兜到同我都接受到,但差在手法,要特登寫成章畫外音直接開估仲要臨尾煞有介事加一句「以上就是謎底」,格調立即由JJ Abrams level急跌到王晶級數,要一次過解晒幾個謎,都可以有更好嘅方法,唔一定要一篇文踢爆就算咁求祈啩.同最後係咪代表主角終於脫離紅Van殺局,但做咁多嘢香港都係復活唔到,主角一班都係輸咗,日本仔仍然係贏家呢?
只有話唔係好似好多人所講咁差咁爛尾,雖然就真係仲有啲bug同劇情冇交代清楚,好似小學同學呢個角色實在加得好夾硬,阿信死而復生仲走返出去取代埋主角身份然後電話入面講到點樣勁仲話「有啲唔對路」,跟住冇咗件事好似完全冇發生過完全唔重要.臨尾全部敵人突然死晒,邊個人邊度開槍唔知,到頭來個系統有幾重要幾強勁表達唔到.不過我已經好滿足架喇,小說出到下集會買埋同刨多次,而套戲希望上畫正日就可以入場睇啦.(應該好難,嗰晚係今個星期最後一日坐Sony,照計好夜先放到工)
若要數最大最大嗰個bug,唔係日本仔居然可以當中國冇到直入香港搞三搞四,而係當大陸/港共政府要喺香港整一個監控系統,點會俾你用外國名,而唔迫你改個娘到爆嘅大陸名/搵唔知邊個中國神話人物命名咁柒?
2014年4月8日 星期二
偷得浮生半日閑
返九龍灣office時,就好似菜街寬頻仔加黃金砌機仔合體,專做擔擔抬抬粗重跑腿立雜嘢;過尖沙咀坐Sony時,就似返個專業(好似係)IT人,負責測試系統寫報告做文件.不過坐呢一邊一坐就真係由朝坐到尾,反而係附近啲場出事令我做返老本行走嚟走去送貨執漏時,先至叫有得出去走走抖一抖.
2014年4月7日 星期一
呢兩集《我和殭屍有個約會》講李嘉誠撤資搞到全香港冚家剷人人冇工開,十幾年後嘅今日重播時撞著現實嘅李嘉誠都撤緊資,幾應景吖,證明我哋就嚟冚家剷架喇.
2014年4月6日 星期日
美漫迷,都是等本年度重頭戲《Days of Future Pass》吧:美國隊長2 Captain America: The Winter Soldier
本來打算下星期二先睇《美國隊長2》,點知晨早要落土瓜灣個場開工,就順便行埋出紅磡寶石睇十二點場.或者因為第一集唔多掂所以冇期望,同埋old-school派的寶石戲院3D版都只收$50仲借埋眼鏡間院又大(只係同一樣係old-school的豪華相同音響唔多掂),睇完雖然覺得只叫好過第一集少少,夾埋叫收貨啦,同應該叫Avengers + Iron Man 1&3之外Marvel自家電影入面最好一套架喇.
或者Marvel擺到明只谷Iron Man同Black Widow兩個,明明美國隊長先至係主角,電影入面搞到茄喱啡都不如,自己套戲拍到成套特攝片劇場版噉,Avengers入面少咗佢你都唔會點樣覺,冇睇漫畫更唔會知原來佢至係Avengers大佬,鬼叫又唔係女又冇超能力咩.第一集冇入戲院睇亦好彩冇,如果第二集trailer唔係咁勁應該都係等電視播or搭飛機時睇算,今集似乎終於捉到美國隊長應該走咩路線,唔係特攝動作片,而講返一個聽命於政府嘅非超能人點樣面對政治現實.本來二戰時代人物穿越六十年點樣融入現代個主題拍拍吓冇咗回事都算,今集想拍正傳Earth 616式正氣英雄嚟到Ultimate一切式務實為先嘅時代,其實撞正斯諾登事件拍特務組織監控世界故事襯到絕,好可惜拍唔出應有之警世,到頭來變返典型大場面動作片,劇本依然薄弱,橋依然係為扭而扭,Helicarrier同Avengers入面一樣只負責俾人炸,S.H.I.E.L.D.明明有最高科技最多人才點知仲廢過新版占士邦入面個MI6,搞到S.H.I.E.L.D.咁廢你叫fans們情何以堪呢.
另一個大問題係副題叫The Winter Soldier,但其實成套戲都唔多關Winter Soldier事,絕對唔係稱得上能擔當副題之重點.而且原著Winter Solder出場舖排係一絕,即係未睇過第一集同漫畫都未必估唔到佢真正身份,只係漫畫入面係除咗隊長自己人人都知但冇人敢講,到揭曉真正身份一刻先帶得出嗰份震撼,不過電影版邊得閒同你搞咁多嘢呀,結果公開身份一段變返cliche到爆完全冇劇力.套戲索性叫做Captain America: Fall of S.H.I.E.L.D.或者Captain America & Black Widow仲好啦.
好係作為動作片打得好咗好多.第一集美國隊長俾人打多過打人動作又唔靚,飛盾絕招差唔多唔用仲要飛出去唔識彈嚟彈去,點睇都似條雜卒多過超級士兵,加埋CG好鬼流搞到勁重特攝feel唔夠荷里活大片格調,今集睇完起碼會諗「導演終於記得俾錢請武指喇喎.」Nick Fury飛車中伏,美國隊長電梯入面一個打十個同公路打戰機好精彩(雖然我唔明公路上面架戰機一直向後飛,佢個盾飛得咁慢點樣可以快到追得上架機...),不過美國隊長依然係最雞嗰個仍然係任何一個大角色都好打過佢,Winter Soldier同Black Widow打得好勁連Falcon得飛嚟飛去都拍得好睇,隊長呢你記得最多都係佢點樣俾人打,成日都中伏都俾人打到,超級士兵喎...
我只有話,純粹想簡簡單單睇一套大製作動作片,《美國隊長2》睇得過,大場面真係拍得好,底線係好過第一集,只係有要求又怕中伏的話,或者學我去睇兩次都仲平過去其他地方睇一次嘅寶石睇算啦.入場前後睇咗幾次《X-Men: Days of Future Pass》trailer,更深刻感受到,呢一套先係真正美漫迷今年最想睇嘅重頭戲.而《Days of Future Pass》之後一定會到更灰更激嘅《Age of Apocalypse》.開始為Marvel嚟緊MCU Phase 3擔心,或者要開始考慮拍Black Widow solo了,哈
(between,講起X-Men,一定要睇片尾第一條「隱藏」片.Marvel Studios版Quicksilver同Scarlet Witch真係名乎其實地樣衰到冇朋友...)
2014年4月4日 星期五
每週一相片大行動 2014 Week 14 Entertainment Expo Expecial:識睇戲一定係睇九折豪華歡樂早場
去阿信屋買薯片食,送咗張電影節coupon,四月中之前去睇戲有九折.今晚用嚟睇《美國隊長2》3D版...就笨柒啦.識睇一定係星期日朝早去豪華睇$15歡樂早場時用.
2014年4月2日 星期三
《我和殭屍有個約會》和歲月留聲台的意義,就是令你更深切明白無線有多垃圾,王維基立即開台有多重要
如果而家無線都肯咁認真去寫劇本去製作去投資,我都肯轉返去翡翠台捧場,可惜頭先放工買飯食時坐低睇咗而家無記八點半嗰套,兩個字入面就係睇一條仔同一條女點樣互send Whatsapp,柒到連食緊飯班師奶都屌佢哋老母做乜鳩,就知道一日王維基開唔到台,想開電視睇港劇又唔使半個字就熄得機,只得返歲月留聲台一個選擇.
2014年4月1日 星期二
每週一相片大行動 2014 Week 14:這架「花貨車」,才是今個愚人節的重點嗎
是日重點唔係我點樣接到call六點鐘起身同大班學生哥加成班帶住大袋細袋去旺角搭火車上羅湖嘅阿婆搶頭班巴士出去美孚個客個倉趕正式開倉之前去到做system check跟住俾人祝我愚人節快樂.而係前幾日報紙講有條友將自己架貨車改成結婚花車,估唔到今日會喺個倉見到,而且佢結完婚之後仲繼續開住架花車開工畫都唔鬼拆.老實,真係(柒到)唔識欣賞.
如果係垃圾佬將架垃圾車變做花車再開住架紅噹蕩垃圾車四圍收垃圾,先至係霸氣.


text:
旅行日期: 2016/05/16
Hea遊
訓到自然醒,係件好幸福既事.覺得肚仔餓,就去揾野食.紅場附近有間餐廳大大間,坐位闊落,揾咗個坐近窗口既位,叫杯野飲,望住窗外風景,難得寫意.叫咗個魚肉餃子pelmeni 同 elf and deer with pelmeni 再配個酸忌廉醬好好味但好飽肚.後來肥蟲二見到個木槺蛋糕好吸引,又叫多咗個嚟食其實係tiramisu先岩,不過肥蟲一就覺得佢媽媽整好味啲囉~
有睇post都知道我地去咗幾轉紅場但其實都係去咗紅場既外圍,並無入到入面睇.難得今日有時間,一於入去睇睇俄羅斯重要行政地方.順帶一提armoury chamber 同 great bell tower都係有人流限制架,賣晒就停止賣票,所以要睇既話要早啲.
去完紅場都係晏晝三點幾,上網揾揾下見到有個跳騷市場Izmailovsky Market,網友指呢個市場價錢比較便,於是我地就去咗打個白鴿轉.
行咗唔少賣俄羅斯娃娃既鋪頭,睇嚟睇去都係呢間舖頭既俄羅斯娃娃最合眼緣.唔買俄羅斯娃娃都唔知自己有選擇困難症,覺得呢個造工細緻又覺得另一個外觀吸引,另一個價錢又合理啲,個職員又攞呢個又攞另一個俾我地睇,仲要開晒咁多個俄羅斯公仔由大至細排晒出嚟.搞咗一大輪連我地都覺得唔好意思,最後終於決定好,買咗三個俄羅斯娃娃返香港做手信.
輕輕鬆鬆行完街,去咗附近一個food court食KFC.一望餐牌先發覺香港既KFC幾咁貴而且呢度仲有唔同醬料可以揀,除咗茄汁仲有芝士,蒜容咁.一攞起隻雞翼,熱辣辣食落仲外脆內軟,食得出完全係新鮮炸既,香港果啲係人都食得出番炸過好多次…俄羅斯KFC質素價錢都十分好,完全係意外收獲!
返hostel搭地鐵途中搭咗一架一邊擺放咗畫作既列車,唔止一個車廂而係每個車廂都擺咗唔少畫作.第一次見到用車箱既空間作為藝術用途,成個概念好新鮮特別,亦睇得出俄羅斯既藝術氣氛濃厚,絕對係香港應該借鏡既地方!
今晚早啲返去休息,聽朝出發去莫斯科外的小鎮.


text:
每個賣場成日為滿額送煩,就算係贈品都要有一定嘅吸引力先可以增加買氣,你知唔知而家滿額送推薦嘅首選係咩?
一到炎炎夏日,人手一杯嘢飲喺台灣周不時都可以見到,而近排訂製環保飲料提袋嘅出現慢慢取代膠袋,可以重複用,方便帶又容易洗,就算唔係成日飲嘅市民都會隨身攜帶以便不時之需.
飲料店嘅加購推銷手法
隨住限塑政策嘅關係,好多飲料店推出買嘢飲加購就可以買飲料提袋方案,呢類型活動受到大家嘅歡迎,除咗可以響應環保,另一方面店家又可以提升自己嘅品牌評價.
好似前扑清心就推出同hello kitty crossover嘅環保飲料提袋合作商品,買任何飲料加90蚊就可以買,借住有名卡通同限量嘅頭銜,限量一萬五千個嘅訂製環保飲料提袋喺短短幾天就搶購一空.咁嘅方式喺不知不覺之中唔單止提高業績,亦令消費者養成自備提袋嘅習慣.
而知名連鎖coffee shop Cama,呢幾日都推出自家品牌嘅訂製環保飲料提袋,主視覺黃色搭配家喻戶曉嘅小白人,唔同一般嘅棉布質料,Cama推出嘅可以折疊成扇形嘅飲料提袋,唔單止外型得意又方便收納.
有咗飲料提袋,就算係買熱咖啡唔用膠袋都可以慳番紙杯套嘅消耗,細細個飲料提袋都可以帶來咁大嘅效益,呢個唔只係飲料店嘅銷售手法,亦都係而家嘅趨勢.
除咗加購嘅應用之地
公司禮物同商家嘅滿額送推薦,隨住呢股環保潮流提高咗飲料提袋嘅地位,只要設計良好周全,有時搭配時下最hit嘅插畫家crossover,就可以令消費者提高消費達到滿額送嘅慾望,同樣喺公司贈品都係咁,因應時事,流行,同禮品商選購禮物時可以觀察時下最流行嘅嘢係咩,呢個會係大家會唔會鍾意嘅關鍵.
睇完呢篇,你係咪了解到飲料提袋嘅重要性,其中嘅無限商機唔能夠忽略,呢度小編呼籲每位讀者:買嘢飲記得自備飲料提袋!


text:
最新
熱門
精選
主題
-
(訂座感謝祭) 快閃$20餐飲券第八彈 激抵燒烤優惠
今時今日嘅香港,樣樣嘢都貴,連麵包都要成$10個,拎住$20可以食到啲乜?
-
將軍澳新韓燒!最平$178食110分鐘 任食海鮮,烤肉,韓式炸雞
呢間韓燒店多年前已經喺旺角開店,一向以性價比高著稱,餐廳主打韓燒任飲任食,包括燒肉,海鮮及韓式小食等~最近餐廳正式於將軍澳開分店,裝潢好有韓式風味,座位闊落,新分店首推自助吧,而且而家仲有新張優惠,7
-
牛大人火鍋姊妹店!旺角新開台式燒肉吃到飽 任食澳洲 M5 和牛,SRF極黑牛霜降牛肉眼(有片)
講到今年最紅嘅火鍋店,莫過於呢間一年就開咗四間店嘅牛大人台灣火鍋吃到飽!最近餐廳仲踩過界,同一班底於旺角開埋台灣燒肉吃到飽,除咗有超過五十款肉品及海鮮,仲有地道嘅特色台灣燒烤食物及夜市小吃,絕對可以一
-
滋味到家!新鮮海野海鮮+逾200款蔬果肉類 食材直送上門網站推介2.0
疫情雖然開始回落,但唔少朋友都開始轉為上網買餸同訂海鮮,方便快捷仲可以有專人送埋上門,慳水慳力.最近都開咗好多新嘅網店,海鮮,牛扒,蔬菜,意大利食材等都有得一click就買,連即日出海捕獲嘅新鮮海野都
-
觀塘懶人燒烤放題新增任食台式甜品 最平午市$148,晚市$188任食兩小時(有片)
開業兩個月就遇上第三波疫情,最近觀塘呢間懶人自轉燒烤放題終於重開喇!今次仲新增咗唔少前菜,炸物及小食,另外仲有得任食近來好Hit嘅芋圓仙草,芋泥冰等台式甜品.價錢方面照舊咁實惠,最平午市$148就可以
-
尖沙咀新開海景餐廳 燒烤主題 + 罕見反烤蘋果撻
望住個海食飯總係特別舒服!尖沙咀最新開咗間無敵海景西餐廳,仲設有戶外露台同室外座位,特別日子或慶祝紀念日固然啱晒,閒時去chill返兩杯都唔錯.呢間餐廳以燒烤為主,同時糅合新派法國烹調技藝,由扒類到甜
-
屯門4個BBQ場地 燒烤價格及設備比較
屯門BBQ場地分為公眾及私人燒烤場,前者需預早霸位,不太方便,後者可以預訂座位,且有人即場提供食物,較為便利,MoneySmart小編整合了屯門4間私人BBQ場地的資料,逐一比較價錢及設施.
-
牛肉餐車畀你任揀1++韓牛及日本和牛 銅鑼灣新開韓式燒烤店(有片)
牛魔王要留意啦!呢間高級韓式燒肉喺銅鑼灣開咗第二間分店,裝修融合咗韓式古典同現代設計,食客會有一種喺韓屋食飯嘅感覺.食物方面都有驚喜,推出全新燒烤套餐同埋單點產品.最特別嘅係店員會將牛肉餐車推到枱前,
-
灣仔特色煙燻及燒烤餐廳 2米高燒烤架炮製烤肉
今日食泰國菜,日本菜,定韓國嘢好呢?諗嚟諗去都係呢幾樣,不如搞搞新意思,試下取材自地中海嘅燒烤大餐啦!灣仔呢間特色餐廳主打煙燻同燒烤菜式,店裡面仲有2米高燒烤架炮製烤肉,超有架勢.呢度大部份菜式都經過
-
睇埋日落!西貢新開靚景玻璃屋BBQ場 $188海景無限時燒烤(有片)
食飯鍾意食埋景嘅朋友留意!平時BBQ都係食個熱鬧氣氛,西貢呢個BBQ場就唔同啦,佔地約2.5萬呎,可以容納過千人.重新裝修後煥然一新,對住無敵海景之外,場地以白色為主調,地下鋪上草皮地,仲有間玻璃屋畀


text:
1 DECEMBER 2013(SUN)自從上次入海洋公園小小豬同海獅近距離影相之後,小小豬就成日都話要再去搵海獅.不過上幾個星期我都忙忙地,不過今日終於都可以入去玩返轉,順便當預祝我地六周年活動呀~
一入到場就見到小丑先生,小小豬仲主動走埋去玩呀~
小丑先生送左個汽球俾小小豬,個傻豬仔都不知幾開心呀~
見到揸車車位,一定要玩返轉先~
行程第一站,就係搭火車上去睇企鵝,入場前影吓公仔先啦~
好得意嘅企鵝呀~
小小豬睇得好入神哦~
就係因為小小豬嘅專心,我地大大話話我地係企鵝館都逗留左大半個鐘,不過只要佢鐘意,睇耐啲都冇問題啦!
之後我地就行左去睇攤位遊戲,首先去睇擲青蛙~
哈哈哈...大家唔好以為小小豬咁叻仔擲中份禮物,其實當時佢係冇玩呀,只係見旁邊有盆小青蛙佢好百厭地拎左一隻學旁邊個哥哥,小龜就得意佢拎嚟玩呀!
當然,我地攪攪陣完都有幫襯吓,不過就去左另一邊玩簡單啲嘅拋波波啦~
玩完之後我地就打算去搭纜車返落山下食午餐同去兒童王國玩.沿途見到水母館,見完全冇人,小小豬又未入過去睇,所以就行一轉啦.黑渿渿嘅感覺有啲似入左鬼屋,小小豬又唔鐘意睇,所以下次都應該唔會再入去啦~
由山下落返山下嘅纜車係完全唔洗排隊,慳返好多時間呀~
必經之路又玩一陣生果檔~
之後我地就去左食個簡單LUNCH,食完就同小小豬上電車玩轉啦~
終於都到左小小豬最鐘意環節,就係去兒童王國玩啦!
不過,嗰日小火車勁多人排隊,所以冇玩都,反而去左玩魔天輪呀~
再去玩木馬~
是日重頭節目,睇海獅表演,都已經睇左好幾次,不過小小豬仍然係好鐘意,睇得好投入又專心,見佢咁好表現,所以嚟睇多幾次都抵呀~
又同海獅影相啦,不過我覺得小小豬鐘意係望住海獅,唔係同佢影相,因為全程佢對眼都冇離開過海獅呀~
最後見仲有少少時間,所以去埋公園行玩啦~
就係咁,我地簡簡單單嘅海洋公園之旅就完結啦!
雖然我地仲有好多地方未去,不過去嘅都係小小豬鐘意嘅,所以都冇所謂啦,只要傻豬仔開心,我地玩乜都係一樣會好開心嘛!


text:
騙子社會是如何鍊成的
喂阿哥,講大話可唔可以專業少少?
話說某玩具連鎖店攪咗一個小朋友填色比賽,但佢嘅比賽結果實在令人噢撚哂嘴--詳情閣下請睇附圖,三歲畫到呢幅畫?叫個細路上色唔好出界都難啦,真·參賽者隨時三十歲,一言以蔽之,又一單造假當真案.
如果呢個係「親子」,就唔應該叫「幼兒組」,仲要將三歲細路單一個名「獲獎」,擺明搵笨柒,更何況賽會通告已經證明呢個唔係「親子比賽」,就算它真係「親子比賽」,大家覺得三歲嘅細路喺呢幅畫上出咗乜嘢力?磨墨?刨筆?定係出咗個名當「參賽」?
制度荒謬,因為陪佢癲嘅所有人參與:學校如果見擺明係假嘅功課就DQ;大人如果仲有少少廉恥就唔好為分數而插手,呢種造假仲衰過唔做,直情害個細路 —- 呢種家長口講「你要乖要誠實」,自己卻身教「你要呃你要騙過到海就神仙」,咪以為你們個囝得嗰幾歲唔明白,或許他們當真不明白,但你哋做緊嘅醜事就係佢嘅「模範」,上樑不正下樑歪,呢啲造假造到理直氣壯嘅所謂家長,就係為自己後代思想種毒嘅罪人.
一旦整個社會上下都認為呢種造假當真冇問題,香港就真係變成寶安縣香港市,終囯騙子多過老實人都係靠呢個漸漸愚蠢嘅接受造假過程而淪落如斯.至於呢種父母習慣荒謬,仲要字都未識寫嘅細路被幫兇被同謀,如此失職嘅大人想留一個乜嘢世界俾後代?
習非成是,所以參加者都有份煉成呢個鬼地方,種惡因,得邪果,冇人係無辜嘅.所謂大人固之然仆街,賽會荒謬亦不遑多讓,呢班「幼兒」「小學」參賽者擺明係造假,所謂主辦者竟然唔係DQ呢班唯利是圖嘅賤人,仲要收哂啲請槍作品兼頒獎,香港終囯化,一葉知秋矣.


text:
雖然聖誕節喺日本唔係公眾假期,不過日本人仲係會趁住聖誕節熱熱鬧鬧慶祝一番.日本就有網友就喺7仔買咗個聖誕蛋糕諗住返屋企慶祝聖誕,但勢估唔到一打開個盒……
個蛋糕原來已經俾人搶先一步「開心SHARE」WWWWWWW
涉事嘅DIVER CITY 東京PLAZA店
嗰位朋友當然立刻聯絡店舖,而店舖亦以「需要將交換嘅蛋糕送到府上」而要咗佢屋企地址.好快,賣蛋糕嗰位店員,店長同地區負責人就上門拜訪,並提出「退錢+送一個新蛋糕」嘅提案,不過客人就堅持要追查原因.不過由於24號已經係星期六,所以26號之前都冇嘢做到.
到訪人員卡片
即使受害者25號當日聯絡總公司仍然不得要領,因為原來總公司根本唔知道有件咁嘅事.最後都係要到26號先搞清楚發生咩事.原來係有個店員喺休息時自費購入蛋糕食用,而且食到一半就放咗入雪箱,估唔到店長冇確認就直接賣咗俾個客.
個客就梗係唔滿意7仔嗰邊反應慢幾拍啦.不過總公司嗰邊竟然同佢講:「如果你想同傳媒講就即管去講啦.如果你覺得講完會開心啲嘅話…」
蛋糕開封前樣子
最後件事就當然就係通晒天啦,不過雖然咩新聞都上晒,但係事件到而家都未有雙方都接受嘅解決方案.
對於呢件事,日本網民反應都好兩極.雖然都係有人認為個客有心搞大件事搏取最大利益,特別係店舖已提出退錢外加以貨換貨(雖然係「私了」……).不過亦有部分人都覺得7仔方面好有問題.特別係店長唔通知總公司就想用送蛋糕同退錢「私了」係完全不能接受.而總店竟然主動叫個客通知傳媒都係冇EQ嘅行為.
平時日本俾香港人嘅感覺都係好有規矩同禮貌,甚至有點死板,但而家睇嚟,都真係不盡如此呢……


text:
ViuTV全新LARP(Live Action Role Playing)節目《嫌疑事件簿》將於下周一(14日)首播,周二(8日)迎來記者會,張建聲與談善言的本業均是演員,較少接觸綜藝,阿談坦言在接拍時也有過擔心:「我冇拍過綜藝,所以成日都好難拿捏要玩到幾盡,我都睇到ViuTV嘅真人騷全部都去到好盡,自己都比較放心,加上幕前本身都識就可以玩得好開!」張建聲指大家之間的化學作用可謂火花四濺:「非常之好玩!遊戲之餘亦都係實時冇得Cut,我哋搵到證據要衝,連帶攝影師都一齊衝,幕後剪完都話係開心好睇,想追落去我哋已經好心滿意足.」
談起《嫌疑事件簿》的節目型式與韓國的《犯罪現場》(Crime Scene)類近,張建聲就指:「呢種遊戲好似80年代已經有,我唔太清楚韓國嗰套,但如果喺香港係第一次,所以玩第一集嘅時候我哋都摸索緊要好戲劇定綜藝,之後已經放低.」他又大讚節目組對故事鋪排的仔細:「每個本都要按角色重新寫一次,呢樣係好花心力!」阿談續言:「A同B睇同一件角度都可以好唔一樣,最勁係創作人員喺現場Mon住我哋點樣玩,按住我哋嘅結局走勢即時寫結局,大家都估唔到個走向係點發展.」
張建聲早前接受訪問時曾指節目中每人一部機跟拍,與《Running Man》的拍法相似,「《Running Man》我由細睇到大,所以成日都諗如果有個PD跟拍會點,今次實現咗好開心,但過程好好笑,我而家又肥,攝影師都頗肥,跑條樓梯兩個都互相氣喘,都同個『Shadow』建立咗感情!」問起會否覺得近年電視節目製作水平漸跟世界接軌,阿談認同道:「大家開始有唔同諗法,ViuTV接受程度好高,令創作班底可以諗到啲好創新,大膽,刺激到觀眾嘅節目,有新嘅內容拉返大家去睇電視係好好.」張建聲續指:「我哋作為藝人本身都想件事好玩,投入感夠,出到嚟先會到效果,我Respect今次嘅創作!」


text:
露營開季了,以往多數是2日1夜,但始終都係覺得唔夠喉,所以決定來一個3日2夜嘅 #焫焫焫焫著
之露!
呢次露營,我地半年前就全數full payment book,當時幾驚執笠,但無計啦,官地仍然正在放牧ing.@carpuslifestyle
虎地山莊位於上水虎地坳,其實本身嘅賣點係,車可以擺到你上營邊,即係有機會擺喺你嘅營隔離.當然仲有其他泊位選擇.今日我哋三家人,其中一個有車,其餘嘅都係的士到.
虎地坳道入口車行大約500米左右見到左邊有個凹位,左轉一直車落山就係山莊嘅營地.
第一個感覺係,草地好靚,又唔可以話係勁靚,但講真,真係好綿好密,好舒服嘅感覺.
當我哋分配左營地之後,就開始紮營,過程中其實都好順利,D草塊地好易落釘.
不過第一日較為麻煩,就係我哋喺天幕嘅位置,因為要拉線嘅關係會令到出入嘅車輛受阻,其實啲車都唔應該成日出入,但係始於因為有啲人係兩日一晚,或漏野想補給,所以我地就需要中途折幕.同埋我自己覺得築營嘅面積分佈唔算平均,或者可以係再好少少…
好似我見身邊有20幾個年青人(無小朋友),佢地好似有4個營位,但double park 起營8個營(NH4);而對面兩家8口,就大到可以泊兩架車平排再加兩個大嘅snowpeak (長身有廳有房有前置嗰款).因為我冇去解過佢哋到底買位嘅時候係邊個套餐,不過因為第二晚嘅時候,原本年青人嘅位置換咗另外一班營友,望上去個位又好濶.所以諗返又會覺得可能係第一晚over booking.
呢個營地嘅職員全部都好親切,而且都會好主動幫助所有營養去解決佢哋嘅問題.最欣賞就係堯哥哥 + 束頭髮姐姐,由我地入營checkin到中間嘅各樣問題,都幫手解決.
天氣咁熱,第一日個夜晚,其實瞓得唔係太好,第一係無咩風,所以有點焗,我地就打開門訓,第二晚反而有涼風,沖完涼都有點凍.
所以呢,第二朝早我哋做咗一個決定,租咗一個水池玩 “酒池肉林”,小朋友可以玩水,咁大人呢?why not both? 呢個水池爽到爆炸,仲可以畀你租到一日一夜,超爽!
話說第二日有一家人嘅小朋友開生日party,我個女就被邀請過去玩,仲有電影睇,超開心!
講返冬仔,因為己經10個月大,我又唔想孭係身上全日,上次帶咗bb床,今次因為衫氣熱床,所以我就帶學行車!!學行車簡直係恩物! 我見到冬仔喺草地上奔馳,四周圍去搵其他營友,有時赤腳喺草地行,我見到佢自由身影我都覺得爽.
我最欣賞就係有冷熱水沖涼,天氣熱嘅時間,隨時入去淋個涼,爽!
今次因為瞳爸最尾嗰門有事要早走,所以我孭住冬仔拆營收拾,幸好有一班好朋友幫忙,所以呢我真好感動.
講到尾,呢個營地,真心推介比有車嘅家庭.不過,唔好諗住有車就拿晒成個屋企去,咁就無咗camping嘅樂趣.
地點:Tiger Farm by Carpus 虎地山莊
(5
滿分)


text:
之前一直太懶, 但好多o野想DIY, 不過又覺得好似好多時間剩. 點知去到100日倒數就驚喇. 原來好多DIY都用好多時間, 自己又要返工又要約人食飯派帖. 冇左好多時間. 不過好在都堅持到, 快手完成各個項目..不過真係時間唔太夠, 變左DIY o既Stationary冇咁完美!
用左最多時間整o既就係呢個photo board. 用左好多心機同時間, 自己都好滿意. 用左tim holtz o既菲林將我同17號11年o既路一步步show出o黎, 真係整o既時候都有o的感動.
朋友影出o黎o既效果都好唔錯呢!
另外整左o既就係好多blogger都會整o既menu同table no. 又係用左好多時間, 因為我整左32 sets. 日日係屋企cut同punch...仲有用熱風槍吹呀吹....原來又高估左用o既時間.. 不過整完出o黎好興奮, 好多賓客都讚, 仲有佢o地都立埋留念, 最後我收返10個menus o乍!! 其他多謝賞識佢o地o既伯樂帶返屋企!
TABLE NO. 真係好多謝露比o既idea, 用左tie the knot 既 concept 整左個同心結. 好鍾意!
Menu一睇就知道用左好多punch.... punch到人都癩呀!! 最開心係之前同jm taobao做左100碼o既個人化絲帶, 終於可以大派用場, 加左上個menu度, 又靚又唔會浪費左佢!
好大陣容
Guestbook 我就自己整左一本, 用左book binding o既方法去整, 之前都未試過咁整. 又係摸下摸下整左佢出o黎! 用左係amor買o既book cloth 做cover, 當堂grand晒!
之後兩個ITEMS 因為唔夠時間去HANDMADE, 用左一O的比較快o既方法, 就係用AI 去整DIGITAL FILE 再拎去咭片皇印 Foamboard. 快靚正. 仲有發覺自己鍾意左digital design..好好玩! 個seating plan就因為改左十萬次, 所以我都係做左個吉board. Wedding前一日confirm左個seating plan就再print同cut. 再由17號上完頭痴返上個board度...總算完全左呢個item. 起碼冇後悔先!
另一個用快靚正方法整出O黎O既就係SWEET CORNER SIGN. 真係太簡單了. 又係係咭片皇印, $10. 想點呀!!!!
見到朋友影O既相...真係好開心呀!


text:
今日都真係好熱,但係我哋都選擇咗去Hello Kitty農莊,因為上星期見到人哋share咗係facebook所以再上網睇吓資料,跟住發現真係好易去,所以就入去望吓!
Shutter Speed | 1/2000 s
Aperture | f/5.6
ISO/Film | 100
簡單嚟講呢度係一個普通農場+一隻Hello Kitty POPS咁大把,
當然佢仲有好多指示牌同埋配件印有Hello Kitty,
所以如果睇到呢度既朋友,如果你一心希望搵d好多嘢玩好多疏果採摘好多動物好RAW既農場,而且又唔鍾意Hello Kitty,咁你可以唔駛再睇落去啦!
去睇吓我其他BLOG介紹啦!
當然我唔係踩話呢度好差,只不過唔係上述要求朋友值得去既地方,對於我呢d到此一遊影靚相既朋友,都尚算OK㗎!
我哋由朗屏西鐵站出發,搭咗2個站到錦上路就落車,連Hysan都唔相信問「咁快就到?」
跟住喺A出口穿過停車場,橫過條公路
(因為冇紅綠燈,所以大家過呢條馬路一定要小心,以為架車係好遠嚟緊有排都未到,其實唔駛一秒鐘就到車瓜你!)
然後你會見到條行人隧道,穿過之後立即轉左行條小路,就會到!
其實有個Banner指示你轉左,不過好多人都睇唔到,尤其當你湊住1中2件!
入場既時侯個呀姨會扭你買套票,套票$110就包埋2個小工作坊,就咁一張飛就口$30,
於是第一次嚟就梗係要俾佢搵吓水架喇,我哋2大就買入場券, 1細就買套票,
幸好大人陪佢玩唔駛買工作坊既飛,我哋揀咗一個做紙燈籠,一個做毛毛戒指,
另外係呢個售票區有d免費盆栽券可以任拎,其實就係俾你可以簡單種植小盆栽拎番屋企,
總之係咪都拎咗先,咁唔駛一陣先番出嚟入口拎!
我哋一入到去首先搵個位做咗防蚊措施先,其實一入去就係條橋,連接住餐廳同精品店,
我哋個日去都多人,不過都唔係好多人坐係度食嘢,緊接住餐廳就係餵羊既地方,當然都要買$10草俾佢地餵吓...
我喺度諗不如我都收錢俾人幫我餵呀仔呀女食飯
之後我哋望吓時間其實夠鐘去玩工作坊,佢其實總共有4個唔同既工作坊分別在4個唔同既區域進行,每個鐘1節,
當時2:30要即係去整紙燈籠,個陣仲未夠鐘,我哋一邊等就順便排隊拎小丑哥哥扭的汽球,
起初我覺得工作坊都係呃人多,但係原來都幾認真,真係好似上緊堂咁!
同時間我同妹妹去後面種植盆栽,即係我頭先講要係入口拎個張券仔,
其實姐姐只係將一個已完成的泥土連樹苗放進紙杯,紙杯就要芊芊去畫畫設計,跟住就完成架啦!
不過之後要拎住周圍走好唔方便,所以大家可以臨走前先嚟玩這個會好d,
跟住我哋就沿路行去今次主要景點,
因為我哋未夠1個鐘就完成咗,距離3:30毛毛戒指工作坊仲有20分鐘,所以係度影相,唔太多人排隊,都係2﹣3個,跟住影完冇人排又再影吓!
Hello Kitty隔離裝咗好多玩具生果,芊芊拎咗一個紅辣椒,唔肯放番落去,超攪笑!
之後我哋去番餐廳食D嘢,雖然唔係平,一個熱狗餐連嘢飲都成$55,不過又真係好食喎,
杯西瓜汁都OK喎,之後太熱我自己再ORDER杯凍咖啡,都OK喎!
唔係個d開杯熱咖啡跟住落重冰等佢溶哂變凍啡個隻喎!
抖完之後媽咪陪Hysan去整毛毛戒指,我同芊芊周圍行吓,佢就係度執石仔掉!
其實呢度一入嚟都有張紙俾小朋友每去到一個track point可以蓋印,呢度就擺明俾你蓋齊,都唔駛話有咩tasks要做或者要去搵,不過蓋完之後冇特別嘢,所以嘥氣!
最後再望吓d羊(因為我唔俾佢嘥錢買草),去埋個小遊樂場玩差唔多5:30就番屋企lu!
Photo by CANON 5D Mark III, Len | EF 35mm f/1.4L USM
呀劍評分: 6分
呀劍評語: 因為佢太容易去,好方便,嘢食貴但都好食,所以俾番少少分佢,如果好鍾意 Hello Kitty的朋友就直情俾10分啦!一句講哂,見人見至,各有所好!但半日都已經夠玩了
呀劍貼士: 呢度有嘢食有嘢飲唔駛買定飽嚟都得,但係如果係嚟休息抖下,呢度就唔掂,因為多人,唔會靜,節目好緊湊(如果你有報工作坊)!但係如果你冇報工作坊又唔知入嚟做乜,可能就係為咗同Kitty農夫影張相就算!同入咗Harbour City影POPS冇分別, 都冇咩貼士可言,商業都咁周圍google都搵到佢d介紹,仲多過我10倍!
Hello Kitty 有機薈低碳農莊簡介Hello Kitty有機薈低碳農莊的前身「有機薈農莊」已經營運了一段時間,現在有了這位年過40但魅力依然的萬人迷Hello Kitty加盟,突然人氣急升,吸引大人小朋友及怕曬怕辛苦的女士們一起來go green.農莊分為五個區:農地,羊舍,燒烤場,商店及Café.每個角落都有Hello Kitty的蹤影.(OEM介紹)
地址元朗錦田四排石村
交通1. 錦上路站下車,A出口步行約3﹣5分鐘至農場.2. 小巴及巴士(但係有港鐵都廢事講啦)
電話5579 2178
網址http://www.gogreenlife.com.hk/
(以上資料更新至文章當日)


text:
VNI
VNI係一種越南字輸入約定,佢通過喺拉丁字母後輸入數字,嚟喺國際鍵盤輸入越南文.
根據VNI約定用國際鍵盤嚟輸入文本嗰陣,軟件會跟從個約定,自動轉換數字到相應特殊字母抑或聲調符號.
VNI嘅缺點係使唨數字掣生成符號,因此輸入範圍闊過Telex,所以速度又慢過佢.但係,噉做嘅好處係,由於打符號啲掣唔喺字母掣當中,英越雙文並行輸入好舒適,唔需要改嚟改去啲輸入法.呢個幾適合越南程序員,佢哋必須要使英文嚟輸入代碼,命令,又逼到使用越南文嚟輸入程序嘅顯示文本(譬如編寫應用程序抑或係網站嗰陣).佢都適合啲外國人嚟輸入越南文,因為搵啲打符號嘅數字掣容易過搵Telex啲分散喺鍵盤中嘅字母掣.
歷史[編輯]
個打字法同VNI字符集係由工程師胡誠越於1987年創建嘅.自從MS-DOS操作系統問世以嚟,佢都係創建帶附標國語字字體畀電腦用嘅第一人.
VNI同Microsoft[編輯]
喺1990年代,Microsoft集成VNI輸入法到Windows 95越南文版同MSDN度.但係,VNI公司話,微軟非法用唨呢個技術,而且就住呢個問題告唨微軟.微軟同VNI和解,從全部產品線中撤丟VNI輸入法,並開發唨自己嘅輸入法.雖然鮮為人知,但自Windows 98以嚟,個輸入方式經已出現喺每個Windows版本當中.
Windows 10版本1903正式支持Telex同VNI輸入方法. [1]
慣例[編輯]
啲附標緊跟單詞後輸入.反斜杠(
\ )用作轉義掣(轉義字符),嚟幫啲掣保持原樣(唔想變落前便單詞個符號).譬如,喺VNI輸入法中,想打「a1」,就輸入
a\1 ,個
\就防止數字
1變成字母
a個尖音符(
' ),即打出
á.


text:
放假去邊好?想做下運動?咁不如踩下單車啦,今次就由v’air小編帶大家由元朗出發,踩入南生圍.南生圍一直比人既印象都係簡樸既田園氣息,或者係文青打卡位,但南生圍當中面對既問題你又知幾多?v’air小編為大家發掘南生圍既另一面啦!😊首先由元朗出發,元朗附近都有租單車既舖頭,30蚊已經可以玩成日,而且單車舖頭既老板都好熱情,唔肯定點踩入南生圍都唔使驚,到時問下老板就得啦,佢地都會好有耐性咁解答^^.租完架靚靚單車就可以開始出發啦~~Let's Go!
由元朗A出口,過左條馬路,一直向前踩,踩向博愛醫院既方向,過左醫院後就會發現有條河堤,旁邊有條陰暗小徑.繼續沿著排水繞道直踩.依條小徑沿路都種滿晒樹,踩住單車穿插在大樹之間真係透心涼嫁.沿住指示牌一直繼續踩就可以啦.沿途可以見到濕地,仲有黑臉琵鷺同其他水鳥,到時就要注意唔好咁大聲喧嘩,如果唔係就會嚇親雀鳥啦.
踩到累累地?中間會有間老婆婆開既豆腐花店,坐係店入面,放眼仲有河邊既靚景,一邊食豆腐花,一邊休息,一邊吹下風睇下景,真係好正嫁.婆婆仲有自己既船仔,佢平時會扒船仔到河中央喂佢養既鴨仔.有興趣可以問下婆婆借隻船仔黎扒下,她都好樂意借比客人扒下船仔嫁.不過小編就有啲怕水所以無試到,見到其他食客扒得咁開心都好羨慕,可惜呢~
食飽肚仔就繼續踩啦,踩多30分鐘左右就會到南生圍嫁啦.WOW~一入南生圍就會見到一大片草地,周圍都係綠色,咁靚既環境成為左唔少電影,電視劇既拍攝聖地.南生圍入面都有唔少白千層嫁,白千層有好多層樹皮,一層層既老樹皮留在樹上面,就可以形成保護層啦,不過平時係市區就比較難見到白千層,因為種係市區既時候,汽車既廢氣好容易將白千層既樹皮染黑,令人覺得有唔乾淨既感覺,所以係市區都比較難見到白千層嫁.
南生圍入面都有一條好出名既橋,因為有唔少人都會到南生圍影婚紗相,所以依條木橋又有「婚紗橋」之稱.不過早前有新聞報道過有電視台將橋上耐濕耐壓既木材拆走,換上外表光鮮既木材進行拍攝.但完成拍攝後就將原本既木頭丟棄離去,令橋耐久度大減,再加上有人係橋上踩滑板跳動,進一步令木橋損壞.最近村民復修木橋,先令木橋重見天日.我地有機會到南生圍既話要注意愛惜木橋,唔好白費村民心機,咁先可以令更多人都可以同木橋合照,欣賞南生圍依個咁靚既地方!
南生圍一大片草地,唔少地產商都睇中南生圍依塊地,最近更有發展商銳意發展南生圍,興建豪宅及高爾夫球場.但計劃帶黎既經濟得益只係惠及一班財團同地主,一班少數既人.南生圍係香港人共同既後花園,作為城市綠土,係都市人舒展身心既郊遊聖地.元朗已經失去左菜園村,如果連南生圍都失去,依個城市只會愈黎愈可悲.


text:
1 DECEMBER 2013(SUN)
終於嚟到今日最後一個節目,再一次多謝 WESAHAREHK送我地入場卷,等我可以入場睇Yahoo Buzz Awards 2013,個位仲好正,勁前呀~
WESAHAREHK嘅PR姐姐好細心,送左三張入場卷俾我,等我地可以一家三口去睇SHOW.
不過,因為小小豬一朝早就返主日學,之後我地又入左海洋公園玩,小小豬嘅體力都已經冇晒,所以就臨時拉左我兩個好友"糖糖"同"車人"陪我入場睇呀!
今日個SHOW係由森美同胡蓓蔚做MC,我都係第一次現場睇森美,不過佢真係勁攪笑,又可以帶出個氣氛,總之有佢係度就冇悶場啦~
其實今日總共頒左成六十幾個獎,係度我唔續個講啦,如果大家想知道邊啲歌星拎到奘,就去以下網址睇啦:http://hk.promotions.yahoo.com/buzz2013
同大家分享吓我嘅小小深刻地方啦!
第一個得獎者係梁漢文呀....曾幾何時我都好鐘意佢呀,仲好記得有一次去睇SAMMI個MINI SHOW,佢做特別嘉賓,身穿白色西裝唱住纒綿遊戲時,嗰一刻真係好型呀..哈哈哈~
GIN LEE都有得獎,我好鐘意聽佢唱歌呀,不過今日個打扮好似出出地事,攪到好似肥左啲啲添~
狂舞派拎左好多個電影獎,戲入面啲舞蹈員為我地表演,真係好正呀,等佢出DVD時一定要買返嚟睇呀~
另一個得獎者係沈震軒,估唔到佢只係一個藝人,但都唱得兩咀,佢首歌又幾好聽.不過...講個秘密俾大家知,原來"糖糖"係好鐘意佢呀,一聽到森美講沈震軒得獎,佢興奮得尖叫呀...哈哈哈~
今日第一個攪笑位,就係彭家麗拎到合唱歌獎,當然那位王主席係冇到場,不過就有另一位男士扮王主席,仲扮得幾神似,真係笑C左我地呀~
YEAH...FRED拎左人氣票王獎,不過佢唔係香港,所以冇得現場聽佢唱歌添~
翠如BB呀,佢同洪永仁拎電視獎,佢地電視獎,佢地兩個原來都好攪笑呀~
全場另一個攪笑位,就係杜汶澤出場,佢先代阿田拎電視女藝人,之後就自己拎個人獎,佢語出驚人,所以一出場大家都笑唔停啦~
全晚最瘋狂,最興奮就當然係佢嘅出現,Running Man嘅金鍾國呀~
坦白講,我都好似冇乜點睇過Running Man,所以對佢都唔太熟識,不過見同行兩位好友一見到佢都勁HIGH,相信佢都係一個勁人物啦!
開開心心又過左一晚,希望下年都可以有機會再參加依個活動啦!


text:
喺一個微陰嘅日子,我行上英皇佐治五世紀念公園.公園就喺一個好斜嘅山坡上面,橫跨兩條高低唔同嘅街道,喺上面高街一邊就係以往嘅有麻石外牆嘅鬼屋,而喺下面醫院道一邊,就係贊育醫院,連接高低兩條街嘅就係東邊街,佢哋圍起一塊地方,構成一個方方正正嘅地臺.
我經過贊育醫院,走上斜路,再行入公園,喺公園嘅斜坡上面有高高低低嘅小路貫穿其中.小路有啲濕,而且因為上面有好高嘅,生喺牆上嘅石牆樹阻擋咗濕氣蒸發,令依一個大樹下面嘅地方都仲瀰漫住濕氣,令公園依一邊顯得好清涼.石牆樹好似靈芝,樹冠好大,覆蓋甚廣,樹榦雖然粗,不過喺濃密嘅樹葉下面顯得好似靈芝嘅幼小軀幹,於是我叫石牆樹做「靈芝」.
其實靈芝本來係喺一啲腐敗嘅木頭泥土上面吽出嚟,唔知點解後尾就變咗仙人賴以長壽嘅養生寶貝.相傳蓬萊仙人以此為食,所以秦始皇聽信徐福之言,派三千童男童女同一批工匠去咗日本搵不死藥.當然藥冇搵到,徐福佢亦因此留咗喺日本國.喺《白蛇傳》入面,白蛇白素貞喺中秋佳節嗰時同相公許仙邀月開懷暢飲,共度良宵,點知白娘子不勝酒力,現出原型,令許仙嚇死咗.為救相公,白蛇同青蛇大戰護山仙童以求仙草,許仙服用之後得以生還,而依棵仙草就係靈芝.喺唔同嘅典籍入面靈芝都可以救人一命,不過可以起死回生嘅仙草又點會畀你哋咁容易搵到?
真嘅仙草難求,不過人間真有其物,好似仙草嘅靈芝就容易買到,醫院道依幾棵有六七層樓高嘅石牆樹,其實就係放大版嘅靈芝,同樣有救命之效,不過佢救嘅,係半山區一塊小小地區嘅肌理同生命.當整個中西區都喺度不停大興土木嘅時候,正正係有咗依幾棵樹,令依一個區域得以保持寧靜悠閒嘅格調.落雨嗰時,我哋喺佢哋下面行,唔怕雨揼濕,到烈日當空,又有佢哋為我遮蔭.其他地區嘅樹木有唔少都因為栽種不善,保養不周,紛紛被斬或冧落嚟嘅時候,佢哋依然生機勃勃,守護住依一個小地方.
依度就好似停留喺六七十年代嘅舊香港,令我冇經歷過依一個時代,都可以由幾棵高大茂密嘅樹,古老嘅石牆同街燈,重構當年嘅氛圍.張愛玲喺〈童言無忌〉講過:好似我哋咁樣生長喺都市文化嘅人,總係先睇見海嘅圖畫,後尾睇見海;先讀到愛情小說,後知道愛.我哋對於生活嘅體驗往往係第二輪嘅,借助於人為嘅戲劇,因此喺生活同生活嘅戲劇化之間很難劃界.當我見到依幾棵樹,就知道當年嘅香港係點樣.不過張愛玲話生活嘅戲劇化係唔健康嘅,但係對香港人嚟講戲劇化生活就係苦中一點甜,我哋可以由幾棵老樹,重拾當年仍然美好嘅舊香港.生活喺當下殘忍而破裂嘅社會經驗入面,大家唔係想死,會發癲,就係變得目空一切,麻木不仁,有依幾棵樹,令我哋有一個可以發夢嘅地方重拾美好嘅過去,我哋先有一個庇護所,令大家仍然可以堂堂正正做一個良善嘅人,所以又點可以唔話依幾棵樹係靈芝?佢哋同樣救急扶危,救嘅係人心.
正所謂「碧海青天夜夜心」,相傳后羿由王母娘娘嗰度得到靈芝長生不老藥,但係嫦娥偷食咗,結果嫦娥輕飄飄咁奔向月亮,過佢嘅不老生活.月亮嘅廣寒宮寂寞冰冷,令嫦娥後悔,不過我喺冇乜人嘅下午,行過陰涼嘅大樹下面,就覺得依幾棵樹可以救贖平日大家忙到抖唔過氣嘅心靈.由七十年代前嘅小商埠,變成繁忙擠擁嘅國際大都會,依幾棵大樹都依然如幾十年前一樣,一貫守護住依個小社區,假如中環係后羿繁榮嘅封地商丘,咁人稀嘅英皇佐治五世紀念公園就係荒涼嘅廣寒宮.行過見證殖民地歷史嘅樹,我就好似待守皇宮嘅白頭宮女同啲細孥講:嗱!喺香港主權移交之前廿幾年,香港曾有一段燦爛嘅好日子,對比返而家嘅香港,佢哋大概會覺得依個只係遠古嘅傳說.
依個時候清潔阿姐經過,見我喺度望住啲樹發吽哣,佢就吟吟沉沉咁話:屌你老母,阻住我掃樹葉.當然啦,主權移交後政府清潔工作外判,人工少工時長,十日人工抵唔過一盒靈芝孢子,阿姐要掃通地樹葉,掃到唔發火就假.哼!


text:
情,唔一定係親情,友情,愛情……簡單嘅陌生人相遇,已經可以係一種緣份,然後引伸出一種「想人哋好」嘅情感,已經係人同人之間嘅「情」.
開始認識蘇杭街係我幾年前喺中環返工嗰陣時.公司雖然勉強算係金融核心地段,但實際上係俗稱中環尾上環頭嘅威靈頓街.
唔知你有冇試過晏晝時間嚟過中環?如果有,你應該感受過繁華商業區入面嗰種洶湧嘅午膳人潮,同埋嗰種嗱嗱聲上餐,急急腳食飽就要起身,務求追三轉翻檯率的怱忙午膳.仲有就係,中環食肆因為租金關係,價錢都比其他區貴!
於是乎,唔知邊一日開始,我哋養成咗行路去蘇杭街食晏嘅習慣.
蘇杭街比起皇后大道中唔算係一位大家閏秀,反而更似小家碧玉.無著名高聳嘅地標大樓,又無寬廣繁忙嘅馬路.有嘅,係十幾間分佈喺街上唔同位置嘅食肆:有中式,西式,日式……甚至乎東南亞菜式都有,而且價錢有平有貴.
最重要嘅係,我講嘅富有味道並唔係單單指食嗰方面,亦唔單止係菜式嘅多樣性,而喺呢度好多店鋪都做咗一段長時間,比起商業區倒模出嚟嘅連鎖快餐店,確係多咗一份人情味.
喺蘇杭街入面有啲中式飯堂,多數都係兩餸飯,我哋最喜歡嘅就係坐喺呢啲熱鬧有趣嘅飯堂入面.呢度嘅食客,咩類型嘅人都有:有白領,附近店鋪職員,地盤工人,職業司機,專業人仕,普通街坊……都係飯堂裡面成日會遇到嘅人.
記得有一次因為天氣唔穩定,我哋食完飯後已經停咗雨,唔記得攞返擺喺一邊嘅長遮就走咗.我以為把遮一定搵唔返,點知過咗個幾星期,我哋再去幫襯嘅時候,落單個伙記竟然一見到我就同我講:「靚女,你上次漏咗把遮擺咗喺收銀度.」
「你咁都認得我?」我反問返佢,嗰時仲要只係我第二次幫襯佢哋.
呢啲可能就係老一輩人成日講嘅人情味掛.顧客同店鋪,唔係得一買一賣嘅關係,而係有一種人與人之間微妙的聯繫.
嗰次之後,我哋幫襯嘅次數多咗,慢慢同佢哋啲伙記熟咗.有時坐喺食堂,聽得最多嘅反而唔係伙記同食客啲對話,而是食客同食客之間嘅交流.
試過聽見一個律師喺度教街坊嘅孫仔做小學功課,運輸佬教個白領捽跌打酒嘅技巧,醫生同地盤工人喺度講馬經……或者你會覺得呢度啲人三山五嶽,龍蛇混雜,但係呢度,大家都無白領藍領,高尚職業定基層人仕嘅門戶之見.大家好自然咁有一種默契:唔會過問人哋嘅身份,只係知道大家都係食堂嘅客人.
我哋鐘意每日去蘇杭街食晏,食飽飯會襯有時間,就去附近行吓.由蘇杭街出發,可以直落皇后大道中及文咸東街繁盛嘅商業區,一行出去就係一條同時代接軌嘅電車路,兩間百貨公司,三大電器連鎖店,四大電訊商一應俱全.
如果想睇多啲中西區歷史風貌,行上樓梯街就可以輕易到達文武廟,嚤囉街呢啲古蹟文化地標.文武廟是求文昌嘅好地方,吸引咗好多為子女求學業嘅善信,縷縷香火,唔多唔少都洗滌咗啲俗世煩惱.
嚤囉街就由以前嘅繁榮歸於寧靜,但仲有一啲賣二手古物嘅店鋪留守.店主好似博物館咁展覽貨品.如果搵到志同道合嘅人,就算你只係齋睇唔買,佢哋都好鐘意捉住你講古董經.
喺樓梯街度遊走,每行上一級樓梯,就好似時光隧道咁倒帶一年,一直倒帶返去數十年前嘅香港.
喺嚤囉街走入荷李活道,新開嘅咖啡店,甜品店有如雨後春荀,食飽飯仲有餘力嘅可以喺度買啲甜食.轉上去鴨巴甸街就是近幾年新興嘅文青重鎮:元創坊所在,係一個吸收文藝氣息的小堡壘.
如果唔好西式甜品,可以考慮行去荷李活道同卑利街交界嘅公利竹蔗水喝杯透心涼的蔗水下火.一場行到呢度,又可以順便走上半山扶手電梯,有部公共運輸特惠站,食飯時間唔難見到一大班打工仔喺度排隊「嘟卡」,話哂依家車費咁貴,打工仔當然慳得就慳.
喺中上環每走過一個地方,就好似返咗母校嗰校園咁,老師,校役,教務職員……對人嘅態度都好似全部自己人咁樣.周圍都充滿生命力,同埋呢啲生命嘅躍動又會同呢個空間裡面嘅其他生命互相碰撞.
好似飯堂個收銀霞姐話齋:「大家同檯食飯,都係一種緣份.所謂人情味,咪就係『想人哋好』四隻大字咁簡單囉.」


text:
對於耳機的評測,石先生一向是抗拒的,因為石先生自問耳朵只能夠分出好聲與唔好聲,唔好聲嘅垃圾,一聽知,兩隻都好聲,但差別係少少高中低音嘅分唔出.除非去到音響展個種,直頭分到個鼓係左後方,小提琴係右前方.
所以一般來講都唔多鐘意寫耳機,除非個耳機本身好聲,及有咩特別功能好值得去寫,例如之前 BOSE 直接將個喇叭加入個眼鏡到就係其中一例,而今次呢個 Jabra Elite 75t 有新功能 Hear Through 就係第二例.
支援 Google Assistant
廢話唔多講,直接開盒睇下有啲咩野!第一樣係充電盒,行 USB-C 快充,可以幫耳機充電 28小時,而下面嘅耳機本身都可以用到 7.5小時,再下面就係充電線及另外兩款尺寸嘅耳膠,配合番唔同人嘅耳仔尺寸.
係規格上,今次呢款 Elite 75t 係規格上好厲害,除左有慳電藍牙技術 5.0,配合埋石先生手上嘅 Android 手機可以有 Google Assistant,Alexa 及 Siri,例如連按耳機右邊兩下,聽到啫一聲後講「打開 KKBOX 播歌」就識得播歌,唔駛再特登再拿個電話出來.(用實體制唔係觸控真係好重要,有啲牌子都痴線嫁!咁細隻又睇唔到仲觸控,又唔係反應好喎~)
細粒好戴夠穩陣
今次呢粒 Elite 75t 細左唔少,戴落舒服啲,唔會好似有野硬住隻耳仔咁.最最最重要係佢細隻得來夠哂穩陣.自從可免則免唔搭港鐵之後,石先生一直都係踩滑板車返工,戴住 75t 踩滑板車好穩陣,唔駛怕好似以前個啲「真.無線耳機」咁有跌出來嘅風險,呢樣真係好抵讚.
Hear Through 技術
Jabra Elite 75t 本身有 4 個咪,提供主動抗噪功能,但大家生活係城市,你都知道完全抗噪有時候都唔太適合,特別係街行行下就最好聽到旁邊嘅聲音以策安全.Elite 75t 有嘅 Hear Through 技術就可以做到呢樣野,佢將其中一個咪收到嘅聲音再直接輸出番俾你聽,令你即使戴住耳機都可以聽到外界嘅聲音.
Hear Through 技術有一樣好特別嘅野,就係你戴住佢聽周邊嘅聲音其實會聽多左.因為我地人耳配合腦袋會有排除背景聲嘅能力,一啲好常出現嘅背景聲,我地會自動排除左佢,但係 Hear Through 耳機播放出來嘅背景聲就唔會被我地腦袋排除,所以有啲你用左 Hear Through 後,有啲你平時唔覺嘅聲音都會聽到.
如果你平時都有戴住耳機,半偷聽隔離位講咩白卦嘅習慣,咁你戴住 Hear Through 耳機會更清楚,一來佢以為你聽緊歌,二來耳機會將佢嘅聲放大左少少俾你聽.
當然,Hear Through 最好嘅用途並唔係用來偷聽,而係你可以好似石先生平時踩滑板車時一樣,即使戴住耳機,也都可以聽到周邊嘅聲音,保障自己安全,但到達目的地後又唔駛將耳機除落來,可以關上 Hear Through 進行抗噪聽歌,使用上十分方便.
除左 Hear Through 外,Jabra Elite 75t 也都有貼心嘅功能,就係佢係耳機嘅左右兩邊都有一個感應器,當你除低你嘅耳機時,佢會識得自動幫你 PAUSE 音樂,等你再戴番先幫你 START 番,呢啲小功能聽落無咩特別,但當你用開突然換番啲舊耳機無左呢個功能時,就知呢啲小功能幾貼心啦!
有預算嘅,今次呢款 Jabra Elite 75t 耳機真係值得考慮,好野來!


text:
James 項明生,如果你係近年先聽過呢個名,你(或屋企人)可能有睇佢喺J5播嘅旅遊節目《日韓台櫻花三角戀》,或者知道佢係以作家身份出過多本遊記嘅「旅遊達人」.如果你係早幾年就聽過呢個名嘅話,你亦可能會知道佢以前喺Sony做咗15年,由一個市場部推廣主任一步一步升至全球第一個華人董事.
日本企業打工仔生存之道
問到James係如何喺日本公司由基層攀升做到高層,佢就好坦然話喺日本公司嘅生存之道就係要「帶住個面具」.因為日本人係唔會喺大眾前表現自己心底裏嘅意見同說話,所以就算一班人開會都唔會有反對聲音,亦都唔會表露不同意或不悅面色.
除此之外,日本公司真係好著重「年功序列」,即係論輩份排凳仔.如果你係唔鍾意follow老seafood,或者係好直腸直肚,鍾意挑戰制度嘅年青人嘅話,James就話咁樣真係可能唔係太適合喺日本公司做嘢喇.
Pokemon Go:無人估到佢會開大!
作為前Sony董事,又係專門負責家庭遊戲機嘅巿場推廣,仲以為James好鍾意打機啦,但原來近年嘅佢已經好少打機,手提電話上面最多嘅apps反而係翻譯語言等apps,幫佢學外語咁話喎.咁唔知James覺得一隻好玩,大賣嘅遊戲需要啲咩元素先會成為神作呢?James就話佢以前都以為有一條方程式,但呢排大hit嘅Pokemon Go話俾佢知係無㗎!Pokemon Go用緊日本5,6年前已經用緊嘅AR技術,講技術輸VR一大截,但又偏偏大熱瘋魔全世界嘅玩家.所以James都覺得一隻遊戲要成功,故事同遊戲性係勝於技術呢.
越容易去嘅地方 遊記越難寫
講到日本,James其實都係專家!做Sony之前係做一樣係日本公司嘅富士菲林,即係加埋喺日本公司做過20年架喇.加上讀大學嘅時候都有讀日文同研究日本文化,佢話自己去日本已經超過100次添呀!不過反而因為咁,佢覺得寫日本遊記其實難.因為多人寫同研究日本,所以佢要努力搜集日本鮮為人知嘅一面,或者從日本人角度出發.
James去日本旅行鍾意睇埋歷史同去啲鄉郊地方,今次呢本遊記佢就選址東北,唔單止可以唔駛同人迫咁賞櫻,任影唔嬲之外,仲同「人肉字典」才子陶傑一齊,邊探討日本歷史文化邊欣賞郊邊景色添!佢最推薦大家去建於民國初期,一個和式同洋式二合為一銀山溫泉,仲可以著住大正時期嘅大正浪漫風和服(用傳統和服唔同架)遊走呢個咁靚嘅地方.
如果叫James推介日遊心得,佢話都係鍾意同推薦大家去日本嘅「靈魂」京都.如果真係想了解日本人嘅精神,可以去多幾次京都,仲可以搵到宋朝嘅歷史(而隔離嘅奈良就可以睇多啲唐朝嘅歷史).而家香港人去東京大阪去到爛,James都建議大家去多啲周邊小鎮發掘多啲自己未去過未睇過嘅地方呢.今次James嘅新書《人生若只如花見》專講去東北賞櫻同研究日本歷史文化,會係書展推出,星期日(7月24)下晝4點喺大眾嘅攤位會有簽書活動添!到時就可以親口問吓佢遊列鄉郊小鎮嘅心得啦!
特別鳴謝:場地提供 — 鐵板燒雪舟


text:
《延禧攻略》皇后劇裡劇外反差大 凍齡熟女似少女 揭開秦嵐真實鬼馬一面!
《延禧攻略》中每個角色都咁出彩,溫柔善良但處境悲慘嘅皇后富察容音更係令觀眾睇到心痛.但原來皇后嘅扮演者秦嵐性格同皇后正好相反,係個古靈精怪嘅女仔!
講到皇后,唔少宮鬥劇都裡面嘅皇后都係扮演一個奸人嘅角色,比如《甄嬛傳》,《還珠格格》,《白雪公主》等等,但喺熱播內地網劇《延禧攻略》中嘅皇后富察容音,就係一個溫柔,善良嘅角色,佢深愛皇上,嚮往自由但又被深宮禁錮,恪守本分,呢個角色集悲情同美好於一身,被皇上所深愛,但係結局又好悲慘.
演皇后嘅秦嵐真係將呢個角色演得非常好.皇后生活樸素,唔鐘意金銀珠寶呢類華貴飾品,所以劇中皇后都係用絨花作為頭飾.
劇中有好多經典場口,比如皇后同皇上恩愛的點滴,皇后同女主角之間嘅主僕情,皇后呢個賢良淑德嘅形象真係被秦嵐演活咗,大家都話秦嵐就係皇后本人!
秦嵐仲喺微博po過一輯生活相,少女感十足嘅佢點睇都唔似係1981年出生,今年已經37歲!
但係萬萬估唔到,秦嵐喺片場嘅花絮被放出嚟,令觀眾大跌眼鏡啊!
好多粉絲睇完呢幾張相,都話更加鐘意秦嵐!事關佢溫柔賢淑同內裡精靈可愛嘅反差實在太討喜啦!真係諗唔到皇后劇裡劇外都咁得人鐘意.


text:
Day 5 鹿野 → 花蓮 160km
為咗追返落後嘅進度,我哋踩咗近160公里趕到去花蓮!食早餐睇到報道話呢個星期熱浪侵襲,係台灣十年一遇最炎熱嘅天氣,台北每日都有35度.貴人出門招風雨,但係我哋就招熱浪.(謎音:都唔知我哋係咩人喇!)
終於嚟到傳說中嘅伯朗大道喇,話說金城武係呢度拍過廣告所以出名.我哋趁朝早人少少就影相留念先!
之後遊客愈來愈多,所以我哋就出發去池上鄉.池上鄉旁邊有個大坡池,望住湖光山色,格外心曠神怡.湖邊仲會噴水,我哋即刻踩過去降下溫!
去到中午,我哋去到著名嘅池上飯店食正宗嘅鐵路便當,遊客多到位都差D搵唔到.
離開熱鬧嘅池上鄉後,繼續喺烈日下前進!台灣單車環島嘅好處係補給點多,除咗便利店之外,連警局都開放畀我哋入去斟水飲.
話說當傍晚開始到花蓮,途經便利店,點解差唔多所有乾糧(例如麵包,香蕉)都缺貨,只係淨返InJelly?原來因為上個星期打風,蘇花公路因為泥石流封閉,令來往花蓮同宜蘭交通中斷,物資短缺.面對呢個突如其來嘅消息,咁點算好呢? 唔通我哋要搭火車去宜蘭,就此與蘇花公路緣盡? 我哋睇到新聞,話蘇花公路會間歇喺日間單線行車,即係蘇花公路會開,不過可能要排隊同塞車.除咗時間之外,安全亦係考慮因素之一.點都好,我哋都要做最壞打算,去花蓮火車站望下有咩車搭.
原來台鐵對自行車有唔少限制,例如某種列車係唔畀單車入,有D就要預約,係好煩好煩,搞好耐都搞唔清楚.唔理喇! 食飽晚飯先算! 為咗慰勞自己完成都四分三嘅旅程,我哋專程去食花蓮第一名嘅美式餐廳同行夜市添.(依家睇返都好想再食多次⋯⋯)
最後就去溫泉酒店放鬆休息下.(係呀,我哋係好鍾意浸溫泉.)
Fitz Facebook專頁
[七天單車環台遊記] Day 4 四重溪 鹿野 128KM
[七天單車環台遊記] Day 3 高雄 四重溪 95km
[七天單車環台遊記] Day 2 嘉義 高雄 120km
[七天單車環台遊記] Day 1 台北 嘉義 286km
[七天單車環台遊記] Day 0 瘋狂的計劃
Fitz Cycling單車
九十後傻小子,人愈大愈坐唔定,想用有限時間燃燒青春,鍾意做GYM,行山,打泰拳,划艇,爬龍舟,游水,踩單車同去旅行.
分享連結:


text:
夏日炎炎,相信大家行街嘅時候都試過買番杯手搖飲品消暑,而珍珠奶茶更當中嘅佼佼者.作為台灣最具代表性嘅飲品,珍珠奶茶由1990年代傳到香港之後就成為最多人喜愛嘅飲品之一.但係唔知大家又有無試過喺珍珠奶茶嘅發源地--台灣,飲地道嘅珍珠奶茶?今次小編就為大家介紹5間台北各具特色嘅珍珠奶茶店,作為奶茶控嘅你喺時候出發制霸全台北珍奶喇!
(輸入Coupon TEA0718另減$50)台灣來回機票優惠$590+
優惠推廣期至2018年7月24日
1. 珍煮丹
圖片來源
珍煮丹由2010年起家後,人氣勢如破竹!由夜市攤檔做到入舖,再發展到而家20幾間分店,可以睇得出幾受台灣人喜愛!而珍煮丹咁多款人氣嘅飲品之中,「黑糖珍珠鮮奶」最受人歡迎!根據店員提議,由於黑糖珍珠本身帶有甜味,第一次飲嘅客人可以先叫3分甜試吓!
2. 陳三鼎黑糖青蛙鮮奶創始店
圖片來源
陳三鼎係全台只有一間店,位於台北公館,係唔少人到公館一定幫襯嘅飲品店之一.據聞陳三鼎係最早發明「青蛙撞奶」嘅飲品店,而所謂青蛙撞奶即係指喺黑糖珍珠中撞入純鮮奶.由於青蛙撞奶實在太出名,引黎咗好多同行模仿,所以陳三鼎把「青蛙撞奶」改名為「青蛙鮮奶」,驚客人買錯.除咗青蛙撞奶外,陳三鼎仲有好多其他青蛙系列商品,大家到台北旅行嘅時候記住唔好買錯!
3. 丸作食茶
圖片來源
丸作食茶係全台灣第一間即場製作珍珠嘅台式飲品店!大家可以透過玻璃睇到師傅製作珍珠嘅過程,新鮮度大UP! 除咗常見嘅黑色珍珠外,丸作食茶仲有其他別具特色嘅「四色珍珠」~ 雖然珍珠七彩繽紛,但係所有顏色都係黎至食物原材料嘅天然色素.丸作食茶堅持唔用任何人造色素同防腐劑,每日現做珍珠,比大家食得開心又健康!其他特色人氣商品有:宇治抹茶拿鐵,粉紅仙人掌珍珠綠拿鐵等,口味多元化!
4.春水堂
圖片來源
講到珍珠奶茶,唔可以唔提全世界珍珠奶茶嘅發源地「春水堂」!據聞喺1987年,春水堂經理林秀慧一次偶然嘅機會下將地方小食「粉圓」加入凍奶茶同檸檬紅茶做調配,就制造出世上第一杯珍珠奶茶喇!大家黎到台北不妨到春水堂,品嚐由創始地所調配珍珠奶茶啦!
5.迷客夏
圖片來源
迷客夏最大嘅特色就係鮮奶,全店所有商品都採用自家「綠光牧場」嘅鮮乳調製!以健康,自然,無負擔為宗旨,帶比客人最自然,順滑,香濃嘅味道.除咗鮮奶外,迷克夏另一個特色就係口感Q彈嘅蜂蜜白珍珠!小編非常推薦大家試吓迷克夏嘅招牌飲品「珍珠大正紅茶拿鐵」!大正紅茶本身帶有濃烈茶香,配上迷克夏引以自豪嘅鮮奶同珍珠,絕對令您回味無窮!
喺依5間珍珠奶茶店之中,小編最鍾意嘅就係迷客夏嘅珍珠奶茶!一諗起香濃嘅茶香同鮮奶味,再加上煙韌嘅珍珠,小編都想即刻飛去台北嘆番杯!想知多啲台灣嘅旅遊情報,就要留意 texpert.com 睇更多喇!
去台灣前,您可以留意:
(去台灣前必備)台灣URoaming 4G WiFi蛋 (香港領取)
(海拔2千米)台北新竹雪霸休閒農場雲霧步道一日遊


text:
香港禮賓府
香港禮賓府(Government House)係香港政府接待來賓嘅場所,香港政府嘅一啲重要典禮亦响呢度舉行.禮賓府喺香港島中環半山上亞厘畢道,前身係總督府(俗稱港督府),為英國君主代表香港總督嘅官邸,而家成為香港特別行政區行政長官嘅官邸.
歷史改
香港禮賓府前身係總督府,1851年起,到1855年起好.1891年响東面擴建新翼,即今日嘅宴會廳.1941年至1945年日佔期間,依然以禮賓府作為港日政府嘅總督府,喺港英期間嘅28個總督有25個住過呢度.
1997年香港主權移交畀中國,原來打算將港督府改名做特首府,作為新任特首嘅官邸,但據講由於擔心英國响府裏面留低間諜裝置,因此當時新任特首董建華拒絕以此為官邸.就此前港英嘅港督府命名出現問題.最初政府稱之為「前港督府」,後來經政府專家討論後,建議將建築物改名為「紫蘆」,取意自建築物上呈深紫啡色嘅屋頂.後來由於呢個名同香港一啲建築物撞名,加上社會普遍唔認同,令「紫蘆」呢個名最終冇被採用,而改叫「禮賓府」.
2005年董建華辭職,新任特首曾蔭權宣佈將以禮賓府作官邸,並使咗1450萬港元進行維修工程,包括改良電力,電訊網絡同埋影音系統,同埋起一個錦鯉魚池,以迎接曾蔭權嘅入住.2006年1月12號,曾蔭權同太太正式搬入禮賓府居住,1月16號起,行政長官同行政長官辦公室由政府總部搬去禮賓府辦公,回復殖民地時期嘅安排.特首入住後,「禮賓府」呢個名維持不變.
建築改
香港禮賓府屬英國喬治時代建築,具有濃厚嘅殖民地風格,响英式建築上引入咗適合亞熱帶地區嘅大型窗戶同陽台.响落成後歷任香港管治者一直有對個建築進行加建同修改,並對原建築多作改動,其中規模最大嘅一次係喺日佔期間由日本工程師藤村正一喺中央加建一座塔樓,屋頂亦由歐洲式改為日本式.
前任特首曾蔭權宣佈將以禮賓府為官邸後,呢座建築物再一次進行修建,其中包括加建一個小魚池以飼養曾蔭權心愛嘅錦鯉.
香港禮賓府現時係香港嘅法定古蹟.
活動改
香港禮賓府除咗做香港特首嘅官邸外,重係特區政府官式接見國家元首,外國政要,重要來賓嘅場所.特區政府嘅一啲重要儀式亦响禮賓府裏面舉行,例如每年嘅授勳儀式,香港運動員出戰奧運會嘅授旗儀式等.1999年香港特區政府同迪士尼公司正式宣佈起香港迪士尼樂園嘅發佈會亦喺府度舉行.
响20世紀90年代中,禮賓府開始接受其他組織機構借用嘅申請,其中最早嘅係由香港電台喺當時港督府裏面舉行音樂會.而家禮賓府每月都會預留三個禮拜五畀慈善,非牟利同公共團體申請借用,舉辦對公眾有益嘅活動,而呢啲活動必須要符合禮賓府嘅獨特地位.
香港禮賓府喺20世紀90年代開始舉行開放日,最初每年一次,家下已增至每年六次,其中一次喺三,四月間府內杜鵑花盛開時舉行.不過唔係成個禮賓府都開放.開放日嘅門券收益多數會捐款做慈善用途.
此外,禮賓府係香港常見嘅遊行示威地點,尤其係過去作為港督府時,好多遊行示威活動都會以港督府為終點站.一般來講遊行隊伍由中環天星碼頭或皇后像廣場起步,到港督府嘅下亞厘畢道嘅側門止,並且响呢度發表聲明,而警方就派人喺度接收示威人士嘅請願信.但係响前任特首董建華執政期間,由於佢唔係住禮賓府,因此遊行隊伍多數改以中環政府總部做終點站.
响六七暴動期間,左派曾經响港督府周圍示威,並响府外貼好多大字報,高叫反對港英政權嘅口號,係呢個年代香港人最鮮明嘅集體回憶之一.
傳說改
關於禮賓府嘅建築民間一直有各種嘅傳說,其中最著名嘅係指禮賓府有一條秘密嘅地下通道可連接中環嘅香港上海匯豐銀行總部同金鐘嘅添馬艦海軍基地(家下中國人民解放軍駐港部隊大廈).事實上呢個係一條二戰時用作防空嘅地道,响1940年11月起,通往當時嘅布政司署,長度比傳言中嘅短.通道嘅入口原設計喺禮賓府嘅花園,但當時嘅港督羅富國對呢個設計唔滿意,就將地道入口改响地牢嘅一個儲物室內.
另一個著名嘅傳說指,20世紀80至90年代過渡期間,中英兩國曾進行一次風水鬥法,中方喺中環起呈尖角狀嘅香港中銀大廈,其中一個角尖正對住港督府.港督府就此請風水專家睇風水,最後決定响港督府花園面向中國銀行大廈嘅方向種上柳樹擋剎.此外亦有傳說指當年起港督府嗰時曾經有風水高人指點,揀咗喺背靠山脈面向海港嘅現址起.曾蔭權上任後,起錦鯉魚池亦被指係化解中銀大廈嘅剎氣.


text:
新年過去代表春天就快來臨,春天令人又愛又恨,雖然氣溫暖和,但非常之潮濕,衣服難乾又會好容易有霉菌.今日小編就話畀大家知一個防霉好用方法,就係用手提蒸氣熨斗喇!雖然聽落好新奇,但呢個方法絕對唔會輸蝕傳統防霉方法!
介紹點樣用手提蒸氣熨斗防霉之前,好好了解下咩係霉菌先啦~
衣物晾唔乾好容易有霉菌,霉菌係一種極微細嘅真菌群,呢啲菌會依賴喺有機物質上生存,而霉菌除咗會對衣物纖維造成破壞,仲會對人體造成壞影響.當人體吸入霉菌粒子,或者皮膚接觸到霉菌,都有可能會引起過敏反應,例如氣喘,頭痛,流鼻水,眼睛不舒服等,如果霉菌停留咗喺呼吸道,更有可能會感染肺部疾病.
圖/wateroutfortwayne.com
一般傳統防霉方法
最常見嘅防霉方法都係用吸濕珠,樟腦丸,木炭或者防霉餅呢類除濕用品,但有時啲衫放入櫃擺得耐,拎返出嚟嘅時候都係會有陣衣櫃味,或者樟腦丸味.有啲人就會索性拎去乾洗,再用膠袋入起佢,但乾洗閒閒地都百幾蚊一件,小數怕長計,次次都拎去乾洗唔係辦法.事不宜遲,介紹下點樣好好運用手提蒸氣熨斗去防霉!
圖/wikipedia
手提蒸氣熨斗有幾好用?
小編想介紹嘅就係JNC新出嘅手提蒸氣熨斗,佢好用之處在於佢嘅超細納米蒸氣,呢種納米蒸氣係JNC嘅獨家Flexsteam技術產物,比起一般水蒸氣分子仲要細粒,咁就可以輕鬆滲透衣物纖維,熨直衣服冇難度!
佢既然係一個咁好用嘅手提蒸氣熨斗,功能又點止咁少呀!佢嘅超高溫納米離子蒸氣仲有消毒功能,唔止可以去除霉,仲可以殺滅超過99.9%大腸桿菌,白色念珠菌同超過96.7%金黃葡萄球菌!衣物上面冇細菌就自然冇臭味啦,仲洗乜成日拎去乾洗呀?
有唔少旅遊達人都大讚呢個手提蒸氣熨斗好用,因為「細」都係佢嘅賣點嚟!佢嘅機身只有118 × 81 × 97mm咁大,重450克,帶去旅行非常方便,仲可以用嚟消毒酒店床單!佢入面有一個85-100毫升水箱,裝滿水之後就可以持續釋出600萬粒高品質負離子長達10分鐘,機仔細細但強勁持久!
此外,無論平熨好定掛熨好,用呢個手提蒸氣熨斗都可以一一幫你搞掂!佢有基本嘅強同弱平熨模式,適合唔同面料材質同厚度嘅衣物,唔怕熨壞,即刻恢復柔軟彈性!
呢個手提蒸氣熨斗非常方便好用,按個制蒸氣就可以一直從機底釋出,唔洗長按,名副其實「最快,最細,最專業!」仲有紫色同桃紅色畀你揀,配埋個手提盒,簡約輕便,最啱有品味嘅你!
JNC的產品一絲不苟,從包裝到品質都努力追求時尚,簡約和智能.時尚設計配合智能易用的功能,助您享有現代健康高品質生活,把不便變成方便,秉承「life is beautiful」的宗旨.


text:
夏天嚟啦,大家每日除咗要袋定把遮之外記得帶埋蚊怕水呀!
唔知大家有無 DIY 防蚊膏或者蚊怕水呢?除咗香茅驅蚊之外,苦楝油 (Neem Oil) 都係一個好好嘅選擇!苦楝油原料來自印度,顏色啡啡黑黑,聞落去有好大陣蒜頭洋蔥味,好多人聞過都怕怕呢!但研究指出,苦楝油可以防治 200 多種害蟲,無論蚊,蚤定係牛蜱都預防到㗎,仲係好多有機農場最常用嘅天然農藥,無毒而且對人畜無害.
咁貓貓狗狗用唔用得呢?苦楝油係一種極佳嘅天然植物驅蟲劑,可以用喺貓狗身上預防跳蚤,壁蝨,蚊蟲等等.苦楝油入面含有一種名為印楝素 (Azadirachtin) 嘅成分,有抗菌,抗微生物同抗黴菌嘅效果,成分安全天然.市面上有由苦楝油提煉嘅寵物蚊怕水或者沖涼液,其難聞嘅蒜頭味已經去走咗,每次出街噴一噴狗狗手腳同肚仔仲可以預防寄生蟲上身,返到屋企用埋苦楝油沖涼液沖涼就最安全喇!
唔講唔知,苦楝油仲含有豐富維他命 E,甘油脂同脂肪酸,對貓狗皮膚有天然嘅補濕,滋潤同埋再生功能.用含苦楝油成分嘅寵物沖涼液幫毛孩沖涼,除咗可以驅蚤之外,仲可以改善好多寵物嘅皮膚問題,無論係對細菌,黴菌定係病毒感染都有幫助.絕對係呵護寵物皮膚同埋沖涼浸 SPA 嘅好選擇.
以上分享係一班養貓狗人士嘅經驗心得,我哋並唔係專業嘅營養師或獸醫,若大家對貓狗嘅健康問題有所疑問,請向專業嘅營養師或獸醫查詢!
參考資料
- 除蚤,防蚊,防蟻,防蟑,天然無毒殺蟲噴劑--苦楝油
-  蟲蟲不要來part-2天然驅蟲液篇
- 印度苦楝油 ~~Neem Oil 的傳奇
- 驅蟲止癢~~~印度苦楝油-neem-oil
- 哦~原來苦楝樹這麼好呀!!!!!(苦楝油--苦楝粉)
來源
此資訊由 PetNfans 寵物社交 App 提供.


text:
丁字褲
丁字褲,又叫做T字褲,T-back,G弦褲,係指肛門等部位淨係有一絛繩大小布條嘅底褲.因為似「丁」字而得名.
歷史[編輯]
天氣酷熱嘅地區响早期嘅服裝穿着方面以簡單涼爽為主,因此各地都有流行着丁字褲嘅風俗,好似台灣嘅原住民阿美族,達悟族等部族,响男性服裝方面流行着丁字褲,而當時嘅丁字褲大多用麻布整.然而隨住科技進步,而家流行嘅丁字褲喺材料上同以前嘅好唔同,而家流行嘅丁字褲材料有棉,羊毛,絲同各種化學纖維材料,而且顏色方面五花八門,有紅,黃,藍,黑同白等顏色,條紋花邊嘅種類都好多,有豹紋條紋,相間條紋等.
男用丁字褲[編輯]
男人嘅丁字褲往往唔同婦女嘅丁字褲,有啲丁字褲響前面垂直整可以容納男性生殖器嘅袋.丁字褲往往比其他男性內衣款式有更好嘅支持,同埋消除大腿內側同生殖器之間嘅壓迫感,呢兩個原因令男人同男仔可能會選揀着丁字褲[1].
女用丁字褲[編輯]
隨住社會風氣愈趨開放,服裝商人裝造出布料越嚟越少嘅底褲同游水褲,丁字褲比比堅尼更進一步,幾乎去到極限,僅僅遮到屎眼同屄,同唔着褲差唔多,適合想要展露性感嘅女人.唔止喺游水,曬太陽嘅公開地方會有女人噉樣着,性愛或者色情嘅私密場合,都會用到.


text:
其實我份人一向唔多注重生日呢回事,又唔係假期咪又係要返工,但係都唔介意大家用嚟做藉口送嘢俾我請我食飯嘅,不過今次一定要多謝Stan大佬份超精美生日禮 物,做咗三十幾年人,呢份應該係收過最有心思嘅生日禮物,有主題禮物盒仲要一份拆完又一份.件Walking Dead tee唔夠膽著我驚老母洗衫時嚇Q死佢,不過居然搵到蔣嘉瑩唯一一隻碟《約會》,對我呢個《我和殭屍有個約會》fans嚟講實在太過珍貴.真係講柒十柒次多謝都唔夠.
雖然亞視一早已經執柒咗都冇人覺得可惜,其實早前真係有為佢哋擔心過,就係話出糧都唔夠錢,政府已經開埋聲話有機會收返個牌時,立即肴晒底:「大佬,你 點都要播晒三輯《我和殭屍有個約會》先好執呀!」呢套劇係《天與地》之後第一次由頭到尾每晚都追嘅劇,仲要連播三輯即係追足半年,不過絕對值得,雖然第三集 故事同剪接都唔太得,全個劇本真係冇得頂第二集直頭神級,而家根本唔會搵得到咁天馬行空咁突破嘅故事,加埋連茄哩啡做戲都好正(黑仔搞笑好掂絕非而家王祖藍 帶起所謂「喜劇演技」之流,要睇《警界線》,佢係咪而家唯一一個同時簽兩間電視台嘅演員?),而作為特技片頭兩集ETV level CG加假到笑反應彈而家睇返其實相當富娛樂性,第三集CG拍得住甚至超越而家無線製作,又可見製作有幾前衛,當時嘅亞視肯為一套劇投資幾多心機,就連向來唔睇本地劇嘅老豆都話要追埋一份.所以追晒之後,只會對亞視同而家嘅香港電視工業徹底失望,好在時間編得差所以冇得追埋另一亞視神劇《千王之王重出江湖》,如果歲月留聲台係將呢套連住《我和殭屍有個約會》播,今年年底我應該會直頭將屋企部電視無線同亞視兩個中文台delete埋.
不過講到成功一大因素,始終係音樂.亞視劇集組一向強在音響,音效幾乎電影級級數(你唔嫌有時太誇的話),仲好鬼鍾意用日本動畫歌做配樂,《包青天》明 明係查案片經一經亞視手都可以變到成套武俠片咁熱血,之後有線都向亞視取經甚至更上一層樓播Nirvana播Therion(這是新聞台之外另一我超鍾意有線嘅原因).當然令第二集大受歡迎同好多人追好多人識,就梗係首主題曲《假如真的有個約會》,呢首應該係輝黃時代之後香港電視主題曲史上最接近完美嘅顛峰.劇紅歌更紅,自然立即食住條水出碟,隻EP叫《約會》,《假如真的有個約會》之外仲有《單獨約會》同《約會之後》兩首,噉都可以用「約會」砌到張concept album出嚟,比當年陳啟泰主持《百萬富翁》之後出隻碟叫《最後答案》更cliche.
唔知係咪買唔到原版版權,首主題曲由power ballad變成chamber pop編曲版「歐陸Remix」,唱法都唔同放輕把聲,不過都好聽.另外兩首係陳慧嫻式典型pop歌一快一慢,見到陳慧嫻個名都知出事啦,老實當時香港流行曲其實仲係相當老土,K歌為患搞到發展慢咗最少五年,抒情《約會之後》冇乜特別,不過輕快的《單獨約會》有點驚喜,中間仲有先木結他solo八個bar再木結他鬥keyboard solo多八個bar,可以一首歌入面有長過八個bar solo仲要係兩種樂器鬥彈(雖然都係慢solo唔點高技術),在K歌橫行之香港流行曲嚟講非常難得.不過最kvlt始終都係入面仲有一舊水年費嘅蔣嘉瑩國際歌迷會申請表格,同埋大聯盟卡拉OK優惠券加修身堂$500豐胸coupon,oh thegood old times,想當年中學時代卡拉OK仲係百花齊放,樂壇廢柴張德豪老豆搞嗰間創藝臨執笠賤價到$15唱lunch K,新歌多舊歌齊仲要勁多rock/metal歌,而且飯餐款多大份又好食,大佬嗰陣麥記出名平過茶記,都平唔到十五蚊食到一餐飽仲可以唱埋K啦,當時係考試之後只返半日,日日放學成班人何文田出去尖沙咀金馬倫間創藝食飯唱K十分歡喜,住得遠的話分分鐘車費仲貴過$15呀.只可惜俱往矣,跟住加州紅一招獨家試唱打殘大聯盟,不過風水輪流轉最後反而俾大聯盟死剩種Neway食咗.未經歷過當年大聯盟大戰加州紅時代,唔會領略到嗰陣唱K選擇多又競爭大而間間都肯俾著數你係幾咁開心,邊似而家又少(舊)歌又收得貴仲要冇嘢食加唱一陣就俾人趕咁受氣?
只可惜有首超強登場作唱歌又好都冇用,傳聞當年佢見自己咁紅想入英皇,但同亞視傾唔掂數得罪人,結果出完隻EP之後,就同隨碟附送coupon上面嘅Big Echo一樣消聲匿跡,直到今年套劇重播多人知返,亞視台慶搵佢登台,先第一次睇到佢真人聽到佢唱live.不過相信係絕唱了.所以呢隻EP我會好好珍惜.又要多謝多Stan哥柒十柒次至得.
(between,《我和殭屍有個約會II》係我回憶一大部份,除咗神劇地位同首無敵主題曲,仲有入面個差佬小炳係我中學師兄成元鈞.佢本身係超級李小龍迷,校慶 請佢上台表演耍雙節棍同飛腳扮踢「東亞病夫」好鬼high,表演慾爆棚做埋港男真開心,當年想媾Crystal Leung但媾唔到更成一時佳話.亦可能因為噉,入亞視做唔夠幾套戲之後就唔見咗人了)


text:
載圖:在日香港人
1/ 入門口請除鞋
日本人慣咗喺門口玄關位置除鞋,咁樣就唔會整污糟間屋.好多日本民宿都會提供拖鞋,加上大部分日本人都好講衛生,大家唔使擔心會整污糟對腳.
2/ 夜深時分請將音量收細
基本上晚上 9 點後都盡量細聲啲啦!我知大家玩完買完一日一定好興奮,夜晚仲想開P添,但住日本民宿就千祈唔好!記住呢度唔係酒店,係人哋屋企.日本屋啲牆身又薄,真係大聲少少都聽到晒你講乜.除咗講嘢唔好咁大聲,收細電視,電話音量之外,總之會發出噪音嘅嘢都唔好用唔好做,好似半夜用洗衣機,風筒,拖喼,拉枱拉凳呢啲簡直係死罪.你第二日唔洗返工啫,人哋要返㗎!
3/ 垃圾記住要洗淨,分類
通常屋主會準備幾個垃圾袋﹕可燃,可回收(汽水罐,膠樽,玻璃樽),不可燃垃圾,丟垃圾時要分返類,仲要洗乾淨先好丟呀.當年編輯都試過夜晚食完杯麵都要乖乖洗乾淨個杯麵碗先可以掉,係麻煩啲,但住得民宿就一定要守規矩.
4/ 保持房間清潔
咁當然唔係話用完之後要一塵不染,但都唔好搞到人哋間屋烏煙瘴氣啊.唔好亂咁移動啲傢俬,完完整整咁還返間屋俾人.如果房間有損毁係需要額外賠償嘅.
5/ 做嘢要有手尾
出門口時記得閂燈閂冷氣,同埋唔用嘅電氣都要熄咗去.雖然話房租包晒水電,但都唔好咁唔環保啊!
6/ 唔好貪小便宜
唔想變蝗蟲,就記得唔好拎走人哋成卷廁紙,成枝沐浴露,洗頭水果啲,俾人知道真係好核突!覺得好用想買可以問下屋主,相信屋主唔會拒絕回答嘅.
7/ 唔好帶入住者以外嘅人入屋
其實唔止 日本Airbnb ,日本酒店一般都係按人頭收費,所以唔好諗住屈蛇,仲有除入住者以外嘅人都係唔應該入屋嘅,除非你事先問咗屋主,有佢嘅許可先可以.
8/ 唔好喺屋入面吸煙
除非間 Airbnb 寫到明話可以吸煙,如果唔係一律係禁煙嘅.點香,點蠟燭呢啲當然都唔好啦!特別係住京都嘅町家民宿,因為係用木製,完全唔妨火,一陣燒咗人間屋就…
9/ 唔好喺屋入面做犯法嘢
唔好喺屋入面啪藥做嗰啲犯法嘢,呢啲唔使多講啦.
10/ 唔好影響鄰居
唔好放啲嘢出走廊阻住人行,或者八卦偷望鄰居屋內,你住嘅係民宿,但鄰居住緊嘅係自己屋企,你偷望人啫係侵擾人哋私隱,俾著係你都唔鐘意隔離屋咁樣啦!有時可能係鄰居八卦望你,始終佢哋未習慣有咁多外國人出現,呢個時候不妨笑一笑表示自己冇惡意就得啦.
記住你唔係住緊酒店,係住緊人哋間屋!
記住你唔係住緊酒店,係住緊人哋間屋!
記住你唔係住緊酒店,係住緊人哋間屋!
因為好重要,所以要講三次.
只要記住上面呢點,同埋事前睇清楚入住規則,咁就萬無一失啦!


text:
Avene CLEANANCE Gel Soapless Cleanser清爽潔膚啫喱 300ml
- Regular price
- HK$119.00
- Regular price
-
HK$0.00
- Sale price
- HK$119.00
- Unit price
- per
呢枝香港賣$195/200ml,呢枝係法國先有既300ML增量裝啊!! 我知未必個個人都鐘意用乳液或者奶狀既潔面產品,反而鐘意起到泡既.但好多起到泡既洗面產品用完都會皮膚好乾,特別係乾性肌我好多時用完泡沫洗面之後係一定會乾到甩皮😭
呢枝係Avene皇牌洗面啫喱黎啊,佢係無皂配方,可人平衡肌膚同不含Paraben防腐劑.佢有三種活性成分結合可以舒緩發炎現象,調節油質分泌同溫和清潔肌膚.雖然佢話係針對油性,青春痘敏感肌,但我覺得佢係岩所有性質既皮膚啊!佢係起到足夠既泡泡洗面,洗完面即時感覺係好清爽有少少涼涼地.洗完面抹完除左真係覺得塊面好乾爽之外,亦完全唔會覺得塊面乾到想裂或者甩皮.(皮膚偏乾既應該知我講乜 > <)另外,洗果時完全無一般用泡沫產品帶比皮膚果種吉吉地既FEEL!所以,我覺得佢真係一枝好溫和,清潔力高而且唔會抽乾皮膚既1枝洗面啫喱啊~
特別係冬天呢種天氣,皮膚易乾易紅又易敏感.用咩skincare都要好小心!如果用唔慣乳液洗面,呢枝真係可以一試!


text:
上次到訪Hyatt 酒店已經是去年年中嘅事,那天下午在Hugo‘s 嘅午餐都唔錯,還記得那天是因為颱風關係才有嘅枱,Hyatt餐廳一直都係勁人氣,中菜嘅凱悅軒亦也不例外.
每隔一排都會有新菜式,今次以客家菜為主.難得朋友見到有新菜式之下,就立刻約咗張枱食飯,我當然奉陪.
一直都很喜歡可以呢間餐廳,坐得舒服又夠正,完全唔會好似出邊有啲酒店嘅酒樓都好似街市咁嘈,空間感十足.
先來係呢個花膠黃酒煮雞,相信大部份嘅女士都會鍾意.以新鮮雞加埋花雕,黃酒等等,花膠完全吸晒所有酒嘅精華,雞肉都幾嫩,又夠甜,不過當然最搶鏡係佢嘅湯,飲一口,基本上成個人又補又暖.
之後呢個筍乾紅燒肉,你睇紅燒肉以為好肥膩,但剛相反,你完全唔會覺得內疚,小巧工整一件咬起來特別有口感,最重要係個鹹酸菜,送飯真係一流,我想起了粉嶺嘅媚姐,當然媚姐重味少少,呢度技術當然勝一籌.
有食過小炒皇又鍾意食嘅,我推介你試吓呢個鮑魚小炒皇,完全冇諗過可以用名貴嘅食材攞嚟做呢樣嘢,鮑魚炒得好爽口,有大排檔嘅氣息,真係食到停唔到口.
蒸瑤柱蘿蔔丸子,呢個直頭係非常用心嘅菜式,你以為一個丸子好簡單,心機非常,師傅用上蘿蔔切絲然後每粒加入瑤柱絲同豬肉,然後加上糯米粉搓成一個丸子, 一整粒吃下去就好似吃緊蘿蔔糕嘅感覺,但質感又完全唔同蘿蔔糕,非常特別.
主食係客家鹹茶飯,奉上嘅時候已經十分精美,將紫砂茶壺倒出了鐵觀音茶落個飯到,加點脆米,鹹肉同蔥香和茶嘅化學作用非常之夾,一口一口好似吃湯飯一樣,那刻多麼想呢刻可以回到中國當地吃真正嘅客家菜.
婆婆從前很喜歡吃茶粿,我自己就唔特別喜歡,但係因為由細食到大,而家都唔特別抗拒,呢度嘅茶果做到非常之彈牙,口感非常精彩,甜度不高,豆沙味夠,我相信如果婆婆唔係老人院,我一定會帶佢嚟食呢個甜品.
當然要點個酥皮流沙盞,P先生一講起呢度就一定會讚,今次呢個流沙盞做得更加好,夠熱夠香夠鬆化,賣相靚仔,絕對值得經過河內道都要試.
最後叫咗個楊枝甘露,完美了這個客家下午.
朋友N小姐說這類水準非常不穩定,幸好我兩次來到都不太差,可以嘅話搵次機會同N小姐試吓,會唔會佢又有另一番嘅想法?
凱悅軒
尖沙咀河內道18號香港尖沙咀凱悅酒店3樓


text:
「朋友」
雖然唔係每個人都會幫人打過工,但係如果你有嘅話,你會覺得係乜嘢係最寶貴?當然我係指金錢以外嘅嘢啦,因為好多人都會認為係工作所認識嘅朋友都會只係因為工作嘅關係.當你離開間公司嘅時候,好多時就算之前大家係好好嘅朋友都好,但係追逐時間慢慢過去,嗰份友誼唔知點解就會慢慢消失.好多人都會話因為大家嘅工作環境唔同咗,話題亦少咗,事關以前大部份嘅時間都係講公司嘅大小事務.不過其實間唔中亦都會有一兩個人係會保持聯絡,而之間嘅友誼亦都唔單止係建基於大家嘅工作.
「珍貴」
其實出咗嚟做嘢咁多年,當然無乜嘢係未見過.好多時大家會因為工作而成為朋友,而對我嚟講最珍貴嘅就係同你離開咗嗰間公司之後,嗰段關係仍然可以得以保存.我自己覺得係好難得,而慶幸到今時今日仍然可以保存到好多友誼,尤其係以前教過我好多嘢同提攜我嘅老闆們.因為我離開咗間公司都好多年,但係佢哋仍然記得我同保持聯絡.嚟種關係真係好珍貴,因為真係好難得,事關大家嘅工作環境同生活環境都唔同,不過佢哋仍然關心我嘅近況.所以話有時好嘅老闆真係好難搵!
「延續」
係工作上認識嘅朋友都係得來不易,所以有時要更加珍惜嚟啲友誼.雖然未必好似嗰啲同你一齊成長嘅朋友咁完全了解你,但係佢哋嘅角色好唔同,因為佢哋嘅人生履歷好多時都多過你,當你係人生遇到唔同嘅問題嘅時候,佢哋永遠都可以俾到唔同嘅意見你.尤其係以前嘅老闆,因為佢哋好清楚自己嘅工作能力,所以我一直都同佢哋保持聯絡,因為有啲問題淨係得佢哋可以俾到意見.所以我打工嘅得著唔單止經驗咁簡單,而係大家係工作建立嘅友誼得以延續到工作以外!
Also published on Medium.


text:
「車仔」
相信好多男仔細個嘅時候都會擁有過玩具車,當然大家唔會只係得一架咁大把啦.玩具車通常都係細細架,大約七八厘米長左右.而價錢方面當然有平同有貴,分別在於架車仔嘅像真度,油漆嘅質量,等等.不過每架玩具車都應該會有同樣嘅特徵,包括甩油,窗門爆裂,啲轆無咗或者爛咗,等等.就係因為嚟啲咁嘅戰績,往往就會令到架車變成獨一無二!
「價錢」
而家啲小朋友真係好幸福,因為啲新嘅玩具車真係好靚兼且可以好貴.以前自己玩嗰啲玩具車同依家相比真係小兒科,記得通常會玩到架車仔甩頭甩骨.當然隔咗咁多年,好多都唔見晒.不過依家有時都會買番啲車仔俾自己個仔,而相信大部份嘅人都會買某隻日本牌子嘅車仔,因為除咗啲款式好多同好靚之外,有啲直頭同其他卡通品牌合作,推出一係列嘅款式.只不過一架咁嘅車仔但係就已經講緊五十蚊以上.
「多美」
老實講嗰個日本牌子啲車仔真係好靚,而好多人都有收集嗰個牌子嘅車仔.如果要買晒嘅話都只係分分鐘要個萬蚊.不過講款式同講質量真係無得同以前嘅車仔比較.最大分別都係啲油漆,因為有時郭大少都有掉啲車,但係除非真係好大力,如果唔係都唔會甩油.試過買其它牌子,但係玩咗陣之後就連個轆到爛咗,推都推唔到.所以到最後都係買返嗰隻日本牌子,最起碼點樣掉都唔會爛咁易爛先!
Also published on Medium.


text:
黑沙環
黑沙環(粵拼:haak1 sa1 waan4,葡萄牙文:Areia Preta)響澳門半島東北部,亦係澳門半島人口最多嘅一笪地方,有好多工業同住宅區,亦係澳門半島人口最多嘅社區,行政上歸花地瑪堂區.
範圍改
黑沙環係由東南邊嘅友誼大橋開始,到西北邊就住關閘.而中葡友好紀念物嘅其中一座就喺黑沙環東方明珠度,而東方明珠對出去嘅海面,係日後港珠澳大橋同澳門嘅接駁位.
因為黑沙環係響澳門主權移交前三十年發展嘅舊區,而澳葡政府過往簡單規劃而造成黑沙環相對於其他澳門地區有大幾倍嘅地,所以好易搞亂咗黑沙環嘅邊界,所以下面大概講出準確嘅邊界同鄰近城區:
連接位改
邊界改
黑沙環填海區改
響澳門新城區規劃入面,黑沙環嘅填海位就劃做「黑沙環填海區」,其他地方就劃造「傳統黑沙環區」(台山,望廈,祐漢之間嘅地方,即係高利亞海軍上將大馬路同黑沙環新街以東嘅地方).
細分黑沙環填海區改
對比澳門其他地區嚟比黑沙環嘅地方係好大,所以居民通常都以大廈嚟細分,下面大廈名就係細分黑沙環填海區嘅名.
大廈群樓主要響下邊三條主要平行嘅馬路度,按方向可分為做左中右三個大廈群樓(由發展時間次序去排):
慕拉士大馬路同漁翁街(黑沙環)大廈群樓改
慕拉士大馬路同漁翁街(黑沙環)沿途嘅大廈群樓(由東到西去排):
黑沙環新街大廈群樓改
係九十年代起嘅私人樓同澳葡政府起落嘅公共房屋,不過只有御景灣係例外,因為九十年代一直都係爛地,一直到賭權開放之後地價升先新起出嚟.
由於黑沙環新街大廈群樓全部都係火柴盒式規劃,所以全部大廈群樓都係隔咗條馬路互相對望.
黑沙環中街大廈群樓(東方明珠區)改
黑沙環中街出口以北嘅大廈群樓(即係寰宇天下,海明居,君悅灣同海天居,以起去時間去排)都係賭權開放之後地價升值十倍先郁手起嘅豪宅級大廈群樓,寰宇天下係呢區係最早郁嘅大廈,響2005年左右起好就即刻放盤.[1]呢啲豪宅都以附近嘅東方明珠(中葡友好紀念物)嚟叫法,響賣樓入面成日用到「東方明珠區」嘅概念,所以東方明珠區係一個高尚住宅區.
但係東方明珠區最大笪地,即係澳門政府叫嘅P地段,原本響1993年係批畀保利達集團起紡織城,要佢響四年入面起好一座建築面積有成六萬七千八百九十六平方米嘅紡織城.但係保利達分別響1997同1998年兩次同澳葡政府申請延期發展,理由係想將織布廠變成生產成衣,加上當時新頒布《防火安全規章》要改則,無咁大地方放大型紡織機之類嘅理由.所以澳葡政府審議新發展計劃之後同意延期去到2000年12月26號,但係呢間紡織城就一直冇起,2006年特區政府放生海一居土地,而且重連帶P地段都放生,由工廠用地變住宅用地,即係發展商宜家叫嘅海天居,但係由於發展商嫌賺唔夠,多次就街影條例向工務局遞交環評,之後先批准發施工準照畀佢開工,由於之前嘅行政程序拖咗好耐,搞到施工時間唔夠,跟住喺呢段間期立法會通過咗新土地法,防止行政長官立亂放生閒置地,所以廿五年臨時批地期響2015年12月到期,政府就響2016年收返呢幅地[2].
重要建築改
學校改
基礎設施改
政府改
文化娛樂改
- 黑沙環公園黃營均兒童圖書館
- 黑沙環公園黃營均圖書館
- 黑沙環青年活動中心
- 駿菁青年活動中心
公園改
紀念物改
傳媒改
名嘅問題改
港式標示習慣改
受旅遊地圖同手冊嘅影響,加上香港好多海灘都用「XX灣」嚟改名,唔少遊客,特別係香港遊客都會好自然咁將路環嘅黑沙海灘叫做「黑沙灣」,響溝通上同本地居民發生誤會,搞亂咗黑沙環同唔存在嘅「黑沙灣」.直到而家香港部份電視台(例如係無綫)響2016年報導澳門有關新聞重仍然用字幕同叫「黑沙灣」嚟叫呢度,正確寫法同讀法都係「黑沙環」先啱.
如果要去黑沙海灘,應該搭15,21A,26A號到黑沙海灘度落車.
粵語發音問題改
「環」(粵拼:waan4),「灣」(粵拼:waan1)兩個字響粵語入面聲韻母都一樣,只有音調唔同.但係本身發第一聲嘅「灣」,粵語都有例外變做第四聲,讀「環」(好似係:南灣,西灣等),咁就更容易搞亂.值得一提,以往曾經有巴士站牌[3]寫做「黑沙灣」,宜家已經改返.
正確用法改
澳門市民通常都係將響路環嘅黑沙海灘叫做「黑沙」又或者係叫「黑沙海灘」.
事實上,由澳門政府地圖繪製暨地籍局出版嘅正式地圖入面,一向都將嗰度寫做「黑沙海灘」,而冇所謂「黑沙灣」呢個叫法.
誤會流傳改
呢個誤會只會發生響識粵語嘅人度(例如大陸廣東省同香港人),所以影響面應只限於粵語人群;但係受旅遊地圖同埋手冊嘅標示影響,呢個錯誤流傳到其他非粵語嘅中國人之中,會叫黑沙海灘做「黑沙灣」(又因黑沙環有黑沙二字而出現混淆).
喺香港地名入面可以揾到「環」字嘅例子(好似係「上環」等地),可能係黑沙海灘太出名而且又響海邊所以引起同「灣」字嘅聯想,所以部分香港人就冇諗到呢個問題.如果係澳門市民就馬上知道呢個問題存在(但係新移民都會成日犯呢種錯誤).
攷改
- ↑ "澳門寰宇天下銷情熱 蘋果日報 2005-10-1". 原著喺2020-03-15歸檔. 喺2016-04-14搵到.
- ↑ (繁體中文)紡織城變豪宅 赤手空拳拼出保利達地產王國
- ↑ 嗰個站牌寫做「黑沙灣第五街」


text:
雨林
雨林係指一個全年有高雨量嘅森林.定義上,雨林全年雨量最少要有1700到2000毫米.雨林多數係熱帶雨林,但亦都有溫帶雨林.雨林裏面嘅動植物有好多種.
最大嘅熱帶雨林響亞馬遜,連埋中美洲尼加拉瓜嘅森林.其次係喀麥隆到剛果一片非洲森林.之後係亞洲緬甸到巴布亞新畿內亞嘅森林.澳洲東北面都有雨林.而溫帶呢,主要係北美洲,英屬哥倫比亞省,東南阿拉斯加,美國本土西北,亞洲格魯吉亞,歐洲巴爾幹,紐西蘭同塔斯曼尼亞.
雨林係有自己嘅碳循環,整體來講,二氧化碳係排多過吸,不過對溫室效應影響輕微.之不過咁,雨林係響世界碳循環裏面係一個好穩定嘅池;當有人清走個雨林,就會放好多二氧化碳出來.雨林另一個作用係整涼透過佢嘅空氣.所以,雨林對全球氣候係好有影響.
雨林係地球三分二動植物品種嘅屋企.估計係有數以萬萬種計嘅植物,昆蟲,微生物都未畀人發現.而且,好多藥物都係響熱帶雨林搵出來.
雖然雨林有咁多植物,其實佢嘅泥土唔係咁肥沃.原因係細菌好快將啲嘢分解,無乜腐植質留響度.所以響呢啲地方,鐵同鋁嘅氧化物就集中響泥裏面,泥變到鮮紅色,甚至搞到變成礦.響一啲後生地層,好似火山爆發殘留,就會肥沃好多.植物嘅養份,就係由死咗嘅巨樹,經細菌同白蟻分解後,再回流畀其他樹木.
雨林地下好少會有草,矮樹之類,原因係太少太陽光落到地.所以人或者動物可以響雨林度走.如果樹冠整爛咗,好快就有藤,樹叢,矮樹生出來.


text:
大家好!又係我美容院hunter呀!見到我就知道又有新嘅美容院體驗想同大家分享啦~今次我就揀咗一間經常被人係網上投訴嘅Perfect Medical,Perfect Medical周不時都會被人係網上投訴,話佢地hard sell,話佢地啲treatment冇用,仲話Perfect Medical會不斷出口術氹你買療程添!見到有咁多Perfect Medical投訴,作為美容院hunter嘅我,當然要了解一吓呢啲投訴係咪真架啦~
見到有咁多Perfect Medical嘅投訴,當然我上去踩場之前都要做吓功課先啦!了解吓Perfect Medical有咩療程先得!其實Perfect Medical嘅treatment都幾全面,面部去斑,去暗瘡,瘦面,減肥瘦身全部都有,連專做增肌減脂嘅都有添!對我嚟講,增肌減脂真係好難,因為我唔太做重訓,變咗成身啲肉都鬆拋拋,尤其是肚腩位!好啦,揀咗一輪,我決定試吓Perfect Medical嘅Emsculpt減脂增肌療程.
雖然話Perfect Medical好多treatment都可以free trial,但同時亦都有好多關於Perfect Medical嘅投訴都係同啲free trial有關架,所以今次我就睇吓揀個要比錢嘅trial,唔知服務態度會唔會好啲呢?
介紹一吓今次我去試做嘅Emsculpt增肌減脂療程,話係用咗高強度聚焦電磁技術,可以深層激活肌肉運動神經元作出極限運動,簡單嚟講,就係即使唔做運動,都可以令肌肉達到好似做完運動咁嘅鍛鍊效果,就好似係30分鐘內做咗20,000次Sit-up一樣!聽到都覺得好勁喎!不過係唔知會唔會好似網上啲對Perfect Medical嘅投訴一樣,話Perfect Medical服務態度唔好呢?
爬吓文先,有好多關於Perfect Medical嘅投訴,都係話治療師做treatment做hea,而且一話唔join plan,就會黑口黑面,又比說話個客聽.咁我係美容院hunter嚟架嘛,對呢啲情況當然係身經百戰啦!所以我一去到Perfect Medical,就率先黑起口面,一入到房就同個美容顧問講:你地唔洗sell我,試過好我自然會買,如果你地一有少少hard sell,我就一定唔會買!估唔到我講到咁樣,Perfect Medical個美容顧問又冇黑面,仲幾好笑容咁喎,又唔似網上啲Perfect Medical投訴咁,坦白講我都加咗少少分比Perfect Medical!
不得不提,好多Perfect Medical嘅投訴都話佢地嘅treatment冇效,但又賣到好貴,咁今次就一於睇吓呢個Emscuplt係咪真係冇效啦!到做Emscuplt部機個陣,部機就會綁係我個肚腩位,開咗之後就會不斷咁吸我個肚腩,好似要將我啲肌肉吸出嚟一樣,過程中係會覺得有少少痠軟嘅,不過30分鐘其實好快就過,做完呢30分鐘之後,一起身個吓真係覺得個肚好痠痛!比我平時係咁意做幾十下Sit-up要痠勁多!睇嚟20,000次Sit-up呢樣野真係講得冇錯喎!
另外又有唔少嘅Perfect Medical投訴都係話啲職員好hard sell,就算係明知冇效都會吹到好有用,塊面冇瘦到又話啲baby fat冇曬之類,唔知今次我嘅經歷又係咪咁呢?咁當然肌肉呢啲梗係唔會即刻Firm到啦,本身我仲諗住Perfect Medical啲職員一定會好誇張咁話:哇!你睇吓!個肚firm咗好多呀!相信你做多幾次,腹肌都出曬嚟呀!佢地唔咁講,又點氹到我買treatment先,之但係好神奇地,Perfect Medical嘅職員又真係冇sell我喎,仲話Emsculpt嘅效果要做多幾次先會明顯啲!
講到呢到,我話再考慮一下,Perfect Medical啲職員就好好禮貌咁幫我搞埋淨低啲手尾,而我最後都只係比咗$380嘅試做價就走咗lu……返到屋企我再睇吓個肚腩,覺得係firm咗少少,而個肚腩firm嘅效果係第二日就更加明顯,雖然都仲有啲痠軟感覺,但個肚腩的確又真係冇咁鬆拋拋,又唔多似啲人投訴Perfect Medical咁,話啲treatment冇效喎~而且Emsculpt唔止可以做肚腩,仲可以做手臂,pat pat位,總之想練肌肉嘅身體部位都可以做架!
整體嚟講,今次我美容院hunter去Perfect Medical嘅經驗就係不過不失啦,唔似網上啲人對Perfect Medical投訴咁,又話佢地係黑店,又話Perfect Medical hard sell之類.完咗個試做體驗,我都覺得Perfect Medical服務唔錯嘅,美中不足係Emsculpt真係要持續咁做,先至會真係練到有肌肉囉~
今次我就試咗好多人投訴嘅Perfect Medical,結果都唔錯呀!如果有機會,或者我會再試吓Perfect Medical其他嘅療程,唔知下次輪到邊間美容院接受挑戰呢?各位Stay tuned!


text:
每個人都有佢自己跑步的理由,有啲人係想減肥,有啲人想強身健體,有啲人想挑戰自我.但呢種心態係會隨住越跑越多而有所改變.
點解要跑步
我起初想跑步嘅原因一定係想減下肥同身體健康,但跑步呢種病好奇怪,跑下跑下就會好多嘢諗,諗下點樣先可以令自己跑快啲,點樣可以跑耐啲長啲?尤其係當你病入膏肓嘅時候,更加會做好多傻事,例如一條友無啦啦會走去青公索返廿幾三十K都係等閒事.好彩我家獄長深明大義,我啲批文從來都係即批.到咗家陣,已經去到一個星期點都要跑返幾日嘅情況,月索二三百K已經成為習慣,慢慢就更加能夠配得起院友呢個名.
跑步從來冇分對與錯,只有愛與不愛,當你愛上咗佢之後,人會變得瘋狂!XD!從前我會告訴你我係為咗健康所以去跑,家下我會告訴你我係為咗可以繼續跑落去,所以我要健康!
跑步從來都係一個人嘅事
雖則話跑步最緊要有海景同有院友啫,但我始終都覺得跑步係一個人嘅事,無論背後有幾好因素去支持都好,始終你唔換衫,唔換跑鞋,一切都係嘥氣.所以我好認同好朋友D小姐同我講過嘅一句說話︰心動不如立即行動啦!只要你肯走出你身處的comfort zone,出去好好自虐一番,我很肯定你一定會體會到不一樣嘅 人生.記住,跑步從來都係跑自己,唔好同其他人比較.除非你係非洲藉選手啦!
下次再同大家講下跑步的二三事,就係 同埋 ……
(待續)
Fitz.hk Facebook專頁
[親身實證] 變都樣埋 當阿Bob遇上森美
跑比賽 要知道的二三事
[日本三連馬之一] 京都馬,終於成功完走
Fitz Running 跑步
由一個超過二百磅的死肥佬,一公里都跑唔郁,到而家一百五十幾磅,跑咗幾次半馬,幾次全馬,一次57公里圖騰跑.透過跑步認識咗好多唔正常的院友,亦希望透過跑步去影響身邊所有的人要注意健康.
聯絡:[email protected]
分享連結:


text:
打工仔最想係咩?發達囉!發咗達咪唔使做囉,仲可以買樓買車⋯⋯唉,好心你咁大個人就唔好咁多幻想啦.邊得嚟咁易發達吖,唔通返返下工會畀你執到金咩,一patpat嗰啲黃金就有得你踩!
但係外國有個人,真係返工做嘢都無啦啦發咗達呀!唔偷唔搶又唔使賭,安份守已真係會好人有好報?
是咁的,英國嘅Martin哥係一位Tune琴師傅,佢每日嘅工作就係幫啲走音嘅琴Tune返靚把聲.有一日,有間學校搵Martin哥幫手,叫佢執返正返一部歷史好悠久嘅琴喎.
呢部琴上一手嘅主人係一對老人家,佢哋擺咗部琴喺屋企33年,見而家屋企冇人彈,咪捐出去畀學校用囉~
作為一個專業嘅調琴師,聽得出部琴有咩問題,係一件好正常嘅事吖~Martin哥一聽就聽得出部琴入面一定有啲嘢塞住咗,要同佢通通個任督二脈先得!
拆開個琴之後,果然不出佢所料,琴入面有8包嘢喺度,不過Martin哥心諗,應該都係啲驅蟲劑之類嘅嘢啫,嚇佢唔到嘅~
點知一打開,入面係一堆金幣,仲要唔係朱古力金幣喎,堅係真金呀!古乳有暈,地上執到寶,問天問地攞唔到.咁嘅情況,自己袋咗都冇人知啦~
你當Martin哥係咩人呀!佢即刻話畀校方知,跟住校方再通知有關當局派人做鑑定.經過點算同埋檢查,鋼琴總共收埋咗900幾個金幣,值成500萬港幣㗎!
如果搵唔到呢批金幣嘅真正物主,根據寶藏法,啲金幣就會交畀發現金幣嘅人同鋼琴而家嘅物主平分,即係學校同Martin哥啦~咁捐鋼琴嘅公公婆婆咪好慘?
公公婆婆就話唔介意喎,反正都捐咗出去啦.而家最揼心嘅應該係呢幾廿年嚟去公公婆婆屋企幫佢哋Tune琴嘅師傅呀!
封面圖片及資料來源:每日郵報,The Bristish Museum/Youtube


text:
香港地今時今日置業買樓真係唔容易,之前同好多後生仔傾起『上車』問題,大部分人都覺得如果未有能力買得起樓,而自己又想搬出去住,都會選擇租屋,但其實租金都開始居高不下,退而求其次只能揀劏房租,邊度有平靚正嘅劏房租?呢個當然唔係功師傅今日要講嘅,畢竟術業有專攻,今日主要想分享一個關於劏房裝修中伏嘅case,等大家提高警惕.
市面上好多所謂嘅專家及博士會打住教你輕鬆用劏房賺錢嘅旗號,抓住好多人想搵快錢嘅心態,先係收學費開班授課,表面上係教你點樣合理理財投資之餘,鼓吹學生改造劏房然後再租出去進行盈利.一般呢D專家會先對你進行洗腦式嘅教育,等你覺得呢個世界上真係有『咁大只蛤乸随街跳』,用一筆資金長租一個單位又或者直接買一間好細嘅劏房.如果定力唔夠,誤信呢個『專家』嘅『投資策略』,好可能你已經中伏.
之後就係成個圈套嘅『戲肉』,呢個博士逐步獲得你嘅信任後,會『善意』提醒你將間劏房一分為N間更細嘅劏房,然後出租俾人再回本,當然佢會話幫你提供埋設計同介紹埋裝修師傅,你會心諗咁慳水慳力又唔洗自己煩,當場就應承.博士專家會帶住佢搵嘅裝修師傅上門度位,當然佢會用一切辦法令你唔會參與其中,冇幾耐就開始動工,當你滿懷期待等驗收新裝修嘅時候,你會發現一切不似預期,甚至會憤怒.
一打開門,可以通行嘅走廊窄到只有兩呎嘅闊度,兩呎係咩概念?但凡大隻D嘅男士都只能側身通過,咁搬大件傢私入去呢?Sorry,正正係通道位嘅地下裝咗水掣嘅開關,咁搬有輪嘅電器譬如雪櫃,又或者搬個衣櫃入去就只能用人力抬起佢.
如果話呢個都唔算大問題,咁行兩步見到嘅廁所真係嚇你一跳,地台上面嘅坐廁,正常人坐低之後雙腳都冇位放,而且仲要係未裝浴屏嘅情況之下,萬一裝咗浴屏,真係坐廁都邊踎廁,不過係人踎上嘅馬桶,真係頭都大埋.
轉個頭見到一間已經裝好門嘅房,個房門嘅下面竟然有條高度可以放得落兩三個飯盒嘅縫隙,莫非呢個裝修都咁與時俱進,按照14天隔離標準專登留翻個送餐通道?睇到呢度事主成頭汗,但更加意想不到嘅陸續有嚟.
開放式廚房嘅鋅盆細到唔好話洗鍋,放隻普通size嘅碟都唔得,點樣洗?跟住抬頭見到個櫥櫃,以為可以放個微波爐或者迷你雪櫃入去,但睇真D個櫥櫃好似搖搖欲墜咁,再用手稍微用力拍下都驚佢跌落嚟.
睇到呢度大家會唔會好奇點解個所謂專家可以為所欲為,最關鍵嘅前提係裝修前連圖紙都冇提供過俾事主,只係聲稱口頭同師傅確認過點樣整,仲話如果要整埋個尾要事主結埋個尾款.正所謂眼見為實,佢有冇同裝修師傅溝通過,甚至有冇揾過合資格嘅師傅都成問題,分分鐘從頭到尾就係呢個『專家』自編自導自演一出大龍鳳,就係咁事主被騙倔裝修費用,仲要自己出錢處理埋爛尾工程.
對於呢個案例,除咗提高警惕慎防受騙之外,搞清楚劏房點樣先可以合法地裝修,因為唔系話任何嘅劏房再分割都可以順利入則.當然啦,揾專業人士當然最好,就好似精英師傅,團隊每一位師傅都有經過嚴格培訓先上崗,行業經驗豐富.
搵精英師傅幫你處理裝修問題,仲洗乜驚中伏?電話或者WhatsApp 6628 4865,樂意為你效勞!


text:
終於睇返一直都想睇但拖到金像獎都完埋至睇嘅港產片,觀後感非常大路,就係只有欷歔.呢種欷歔唔係觀眾嘅庸人自擾,而係導演編劇刻意安排嘅結果,政治隱喻,嚴謹而著跡,難怪拍之前要籌備差唔多五年.
戲入面三大賊,明顯係代表緊三種香港人,而時間設定為九七主權移交前夕,亦都分明係要以小見大,去突出呢三種人應對大限嘅態度.網上面唔少影評都有提及電影英文名《Trivisa》喺梵文嘅意義係三重煉獄,即係佛經之中嘅煩惱之源貪嗔癡,雖然後知後覺,但稍加對照,就會知道三大賊分別代表邊種妄念,而呢啲妄念又點樣令佢地走向新時代早已為佢地編好嘅慘澹收場.
做賊係一個職業,除咗一樣米可以養百樣人,一個行業入面都可以養到唔同性格嘅同業.三人身為梟雄,風光之時,無一不能將固有制度之下嘅皇家香港警察玩弄於股掌之中,但當時移世易,搵食漸見艱難,共產黨打到黎,始終都係逃唔出龍游淺水遭蝦欺嘅困局.不論係因為要贏人先要贏自己而不停挑戰更多高山,做賊都要比一般賊有夢想有志氣嘅賊,定係摸著石頭北上走私電器,做賊做到轉營從商結果受盡閒氣甚至貨銀兩失嘅賊,抑或係一度離開但又回頭,細心做足萬全準備偏發現打劫金舖早已過時嘅賊,始終都係不敵新人事新作風,狼狽而終.一道赤洪掠過,所有人無一倖免,霎時之間手足無措,絕境之中只能棄械投降,勇猛如葉國歡亦只不過可以喺死前隊冧兩件散仔一洩心頭之恨,最後都係要死——或者一切都係整定.
抱持相同心態嘅香港人,到今時今日都已經同樣按照劇本倒於血泊之中,奄奄一息.大賊風光嘅故事嘅開始可能係好耐以前,但電影故事嘅開始設定咗喺八二年前,大變就係始於呢一點火車切軌嘅交點.有啲嘢或者唔係整定,而係遠因近因巧合無常湊合而成,但知道咗佢唔係整定,殘存嘅遺憾或者只會令人更加痛苦.當日唔好咁心雄,聽吓人地意見,當日堅守陣地,埋頭做自己擅長嘅事,當日金盆洗手,忘記背後,努力面前,係咪就會happily ever after,定還是,三個選擇揭盅都係此路不通呢——每一個人每一個城市每一座風滿樓,都只有眼前路,沒有身後身,唔行過去,唔行到去,唔行返去,答案冇人知道.
賊王之於賊群,其實係賊中精英,精英,往往係支撐一個群體嘅核心.只要瓦解精英力量,就會令群體失去向心,心知自己不如精英嘅二打六,就會心灰意冷,變為順民.所以,要消滅罪案,警察每一次嘅小追小捕其實都唔係最關鍵,真正要撲滅罪行,打消賊群作案念頭,靠嘅係殺一儆百,擒賊先擒賊王.當警嘅目的係控制一切,而賊就係追求生存嘅空間,兩者關係,就只可能係一場零和遊戲.警察放鬆唔捉,只係因為未集中火力,一準備充足,賊從來都無路可逃,因此密室嘅談判,人大嘅框架,其實都只係垂死掙扎同埋當權者嘅掩眼法,時機一到,賊群武功再高都只能束手就擒,而賊王嘅落網正正就係賊群一網成擒之日.
要一網打盡,喺過渡嘅時期,警察係唔會急於勒緊社會秩序,畀大家知道賊王仍然可以指望,警察治下仍然有賊王,反而係可以借假希望去穩定畏懼失序嘅人心.另一方面,佢地無間滲透,其後黑白兩道就會混為一體,有賊亦有針,去到雷洛時代咁,有罪案就搵人交人,有需要就搵人犯事製造恐慌.當秩序已經大定,現實中冇曬反抗力量,社會就會正式走向一九八四嘅烏托邦,主權正式徹底移交,而樹大嘅一方,就會向不堪一擊嘅另一方招降.到其時,賊可以自由行劫,擁有條文所保障嘅百分之百行劫權,中意幾時食大茶飯就幾時食,但實情是王是寇亦已經無關痛癢,因為大家都已經淪落籠中金絲雀.
以上情況,其實比派個梁振英升級版直接鎮壓更加危險,因為佢令到已有而且活躍嘅作案高手嚴重分化同猜忌,唔賣槍畀大家,甚至會互篤背脊出賣自己人.一般人成日誤以為制度好重要,爭取到制度保障就真係人人有賊做,但事實係九七之後,可以興風作浪嘅賊王已經雙臂盡斷,再無還擊之力.養出一班有經驗有威望令人聞風喪膽嘅賊中豪傑,需要時間,溫溫吞吞消耗時間去討論形式上嘅分贓,而唔去重整旗鼓,重振聲威,其實都係緣木求魚.
九七之後要繼續做賊,首要就係要劃清界線,等決心不足隨時累隊嘅蝦兵蟹將打回原形.有資格食大茶飯嘅手足,要忠心,要旗幟鮮明,非友即敵,黑白分清.以文化去形塑嘅共同體可能比較海市蜃樓,但現實中嘅共同體係維繫同鞏固向心嘅必要之物,亂咁結黨,隨時就會養狼狗咬心口.一日為賊,終身為賊,絕對唔會向警察投誠,呢啲都係賊群應有嘅信條,只有祭出呢啲信條,先至可以將態度曖昧,做嘢唔專心又一直望住你嘅卧底排走,去蕪存菁.要招風,必先樹大,要站得住腳同警察鬥落去,首要就係保住仍然有心做落去嘅做賊共同體,紮實根基.路到盡頭,好似戲內三大賊王聯手立威咁盡地一煲其實係必須,唔咁做,最後所有付出都只會係白費——即使食大茶飯嘅志氣之士本已賣少見少.
戲嘅結局,三賊全軍盡墨,彭定康登船而去,片尾播放「過去的心/火般炙熱/今天已變了冰凍」,似乎係以明示嘅方式去暗示緊現實嘅無奈,整體帶來嘅啟示同反思其實比舊年嘅《十年》更直白同深刻.《十年》心有餘而力極之不足,終究係虛火,要為香港社會留燈影,《樹大招風》確實係贏九條街.
最後,睇緊嘅時候,我其實冇記起電影係三人執導,一直以為係一個導演運用常見嘅多線平行發展拍攝技巧去分述三大賊嘅得意失意,冇乜特別,直到尾聲出roller至醒起,原來成齣戲係由三個導演分別處理三條線,各有各拍.明乎此,就發現導演以外,監製同剪接嘅貢獻更大,因為要將風格唔同嘅三份半成品統攝為一並唔容易.如果場景同道具可以更貼緊八九十年代,陳小春可以換另一個冇咁礙眼嘅人演,成套戲應該值得更高評價.


text:
健身群組牽連廣 股壇大隻佬話要fit最緊要忍口!
12/03/2021
有單嘢傳遍中環,唔係某某大行又有高層人事變動,或者邊間公司賺多賺少,而係好多中環人翁‵鍾意去操肌嘅西營盤健身中心URSUS Fitness疫情大爆發呀,截至噚日,呢間健身中心已經有累計逾50人染疫,最新消息指今日(11日)香江新增約60宗確診個案,大多數都係涉及URSUS Fitness.
噚日(10日)已經傳出瑞士資本銀行「炒房」要拉橙白封條,炒房人去樓空嘅相.而政府已經落咗order,今個月1號至9號去過URSUS嘅240幾人要檢疫.孖屐另外流出一封疑似由URSUS send畀會員嘅通知,話牽涉嘅公司包括高偉紳律師事務所,匯豐銀行,法興,瑞信同富瑞,呢啲公司都要求員工檢疫,但唔知淨係特定群體定係全部都要做.
事實上,呢間fitness好多本身做健身教練嘅人都有去,呢件事已經令到另外6間健身室要暫時停業,據通知所講,因為URSUS 準備緊搞白領拳賽,所以近排係更加多人去training.都唔怪得班中環人咁驚,咁搞法分分鐘成個金融圈都出事㗎嘛!勢利啲睇,如果炒房啲人去晒隔離,邊個幫公司搵錢?更甚者,呢單嘢有可能成為「跳舞群組翻版」,造成第5波疫情爆發.今日香江魚缸尾盤急挫幾百點,都唔知關唔關事.
依,咁港股成交額……值得留意下.
同有「股壇大隻佬」之稱嘅香港股票分析師協會副主席郭思治傾開,佢話自己無去開健身室,建議大家如果停業期間又唔想前功盡廢,最緊要忍下口,唔好對住個mon啪薯片,仲有唔好食宵夜.屋企有situp板,啞鈴就要盡用.
希望業界所有人都冇咩事啦,如果唔係,員工唔開心,老細唔開心,缸友更唔開心,就無謂啦.
文:任盈盈
(搶先申請)免費試用etnet強化版MQ手機串流報價服務! ► 立即行動


text:
Wikipedia:介面管理員
介面管理員 (Interface administrators,interface-admins) 係用戶可以編輯全部嘅Cascading Style Sheets (CSS) 樣式表,JavaScript (JS),同埋Javascript Object Notation (JSON) 版[1]以及其它喺MediaWiki空間名裏面嘅版.佢哋係唯一本地用戶組係有能力去編輯任何嘅CSS/JS版[2][3].呢啲版係會以碼嘅方式對於wiki編者同埋讀者嘅瀏覽器度執行,可以用嚟改變啲嘢係點樣修飾,改版嘅行為,又或者去開複雜嘅工具去幫手編輯.
編輯CSS/JS嘅能力喺其他用戶嘅瀏覽器度執行係非常之大有能力同埋有潛在危險性嘅惡意用戶嘅手上;介面管理員應該係用戶高度信任嘅,最少對CSS同埋JS有基礎明白嘅,知道對Wikimedia wiki嘅私隱認知期望嘅,以及有體面埋解點樣去同佢嘅嘅戶口收好(揀強而唯一嘅密碼,避免惡意感染,同埋一定要用雙重認證).
家吓有1位介面管理員.
請求程序改
管埋員想拎呢個許可嘅可以去Wikipedia:界面管理員言版 (WP:IANB) .呢種請求嘅鼓勵去答下面兩個問題:
- 請描述任何有關喺wiki上面你對呢個位嘅經驗.
- 請講出,喺唔違反你個人私隱嘅情況之下,你喺wiki以外嘅經驗同埋任何你可能會有嘅技術嘅專門知識.
請求會開放一個禮拜,其間任何編者都係以對請求註解.編者鼓勵去註解請求者嘅信任等級以及技術能力.一位冇介入嘅事務員會閂個討論,如果討論有共識嘅話就會俾個權限.
拎走權限改
喺下面嘅情況之下事務員應該會拎走個許可:
註改
- ↑ 全網站版,好似MediaWiki:Common.js或者MediaWiki:Vector.css,或者喺Special:Gadgets所列示出嚟嘅架生仔,同埋其他用戶嘅細版
- ↑ 任何管理員都可以編輯喺MediaWiki空間名嘅其它版以及全部嘅JSON版.
- ↑ 全部已經註冊咗嘅用戶都都可以去編輯佢哋自己個人嘅js/css/json版,用嚟做Wikipedia:User scripts.


text:
作者:涅槃
我係一個欽州仔,今年25歲.欽州係廣西沿海嘅一個小城市,不過喺六十年代之前一直都係廣東省管轄嘅,所以無論係語言,飲食同埋文化都有浓重嘅粤式印记.欽州係一個傳統嘅白話城市(注1),我嘅爸爸媽媽亦都係土生土長嘅欽州人,但係好奇怪嘅係,我同爸爸,竟然讲咗廿幾年嘅“煲冬瓜”.
從我有印象開始,我同爸爸就係講普通話嘅,但係同媽媽,又一直都係講白話.我都覺得好奇怪,點解會係噉嘅?我曾經問過媽媽,佢就話,我啱學識講話嗰阵,佢哋係用白話嚟教我嘅.但係讀咗幼稚園之後,佢哋就覺得我应该從細學好普通話,長大后先可以行遍天下都不怕,所以咪就開始同我講普通話,為我創造一個良好嘅普通話環境咯!結果,過咗冇幾耐,我有好多白話都唔識講了.媽媽覺得呢種情況唔掂,因爲如果一個欽州仔唔識講白話,噉即係變埋撈仔啦!所以,佢哋就作出一個“英明”決定:由媽媽同我講番白話,而爸爸就繼續同我講普通話.
所以,我就喺噉樣嘅環境中長大了.其實都幾奇怪嘅,尤其是一家人食飯嘅時候,爸爸媽媽之間用白話傾偈,我就用普通話同爸爸講嘢,轉頭又同媽媽講番白話.連食飽飯之後講一句“慢慢食”,我都係要先用白話講一次,然之后用普通話講多一次.返鄉下时就更加明顯,一屋幾十人,個個都係講白話嘅,净係得我同爸爸之間講普通話.一家人坐低傾偈,我同爸爸就要白話普通話換到嚟講,真係好奇怪.
其實喺屋企都仲算好了,最尴尬嘅就係爸爸去學校搵我嘅時候.當時學校裏面嘅老師,同學,絕大部分都係講白話嘅.佢哋睇到爸爸同我講普通話,仲以爲佢係撈佬添!點知爸爸番轉頭又用白話同佢哋傾偈了.老師,同學們都好崩潰,成日問我究竟搞邊科啊,我只好一次又一次慢慢解釋畀佢哋聽.
所以,細個嗰陣,我其實都有嘗試過同爸爸講番白話.一係因爲確實好奇怪,成日俾班同學笑,二係爸爸啲普通話都係半桶水,經常鬧笑話.但係爸爸不嬲都唔肯承認自己嘅普通話係“有限公司”,而且我哋父子之間講咗咁多年普通話,已經習慣曬,忽然間講番白話,反而覺得更加尴尬.所以,呢個想法最後都不了了之了.
就噉樣,廿幾年過去咗.咁多年嚟,我同爸爸嘅溝通一路都好少.本來,因爲爸爸工作忙,我又要返學,我哋兩個傾偈嘅機會就唔係幾多,但難得有機會傾下偈,我哋經常都係講得幾句就唔知再講乜了.其實,讀書嗰陣爸爸經常會用電單車車我去返學,每次我攔住爸爸嘅腰,頭貼住爸爸嘅背脊,我好想同佢傾傾偈,但就唔知點開口.印象中,唯一一次同爸爸交心,係初一(注2)嗰年,做錯事俾老師批評,仲要叫埋家長去學校領人添.但係,由學校返屋嘅路上,爸爸竟然冇鬧我,反而係同我講咗好多人生道理.嗰一日雖然畀老師鬧咗,但我其實好開心,因為同爸爸傾咗好多嘢.但係,之後嘅十幾年,噉樣嘅對話都冇再發生過了.
我以前一直認爲,我哋父子之間交流少,係因爲爸爸太忙,或者,係因爲父愛如山,父親往往都係沉默嘅.但係,我發覺好多同學同佢哋嘅爸爸都係有講有笑,有啲仲經常同老豆一齊飲埋兩杯燒酒慢慢歎世界添.而且,我又發現,爸爸其實都唔係冇嘢同我講,因爲一有重要嘅事,佢就會寫一封好長好長嘅信,將佢嘅想法話曬我知.我慢慢意識到,語言,可能係造成我同爸爸缺乏溝通嘅一個重要原因.因爲,普通話並唔係爸爸熟悉嘅語言,佢每次講嘅時候都好辛苦,而且有好多深層次嘅嘢佢係唔識用普通話去表達嘅,所以一講到啲複雜啲嘅問題,佢通常都係講埋幾句就冇辦法繼續落去了,甚至搞到要用寫信嘅方式先可以表達.而我,雖然普通話講得都幾好,但係同爸爸講嘢嘅時候,我潛意識就覺得要遷就佢,要盡量用啲簡單明了嘅詞彙去表達,仲要跟埋佢嘅“粵普”腔調,真係覺得好唔舒服.所以,我硬係覺得當面同爸爸講嘢好尴尬.
後來,我去到外地返學,返工,同屋企都係通過視頻,電話嚟聯絡.雖然相隔千里,大家只係出現喺電腦屏幕上,但我同爸爸依然係冇乜嘢講.通常都係簡簡單單嘅幾句噓寒問暖,然之後爸爸就會講,係噉先啦,你同你媽媽繼續傾啦,我去睇電視了.甚至當屋企計劃買樓買車,需要一家人一齊商量嘅時候,我哋都係講咗兩句就冷場了.最後,仲要媽媽做埋中間人,將我哋各自嘅意見話畀對方知.
所以,今年返屋企過年嘅時候,我決定無論如何,都要同爸爸講番白話了.我哋已經失去咗廿幾年父子交心傾偈嘅時光,錯過咗太多溝通交流嘅機會.而家我大個仔了,有好多好多嘢要同爸爸商量,我真係唔想我哋以後都仲係要靠寫信嚟交流彼此嘅想法.我亦都好想,好似其他朋友一樣,同自己嘅爸爸有傾有講,無話不說;逢年過節同老豆猜番兩碼,飲埋兩杯.
但係,我啱啱開始同爸爸提出呢個想法嘅時候,佢好唔開心.佢話,都講咗廿幾年普通話了,一早都慣曬,仲改咩改啊!佢仲嫌白話土,冇普通話咁高檔咁有用.不過,無論佢幾嬲都好,我都係堅持同佢講番白話,即使佢依然用普通話同我講嘢,我都只用白話嚟答佢.啱開始嘅時候真係好唔慣,爸爸又好硬頸,點都唔肯改口.有幾次,我都想放棄了,但係我一諗到,如果今次放棄,噉可能呢一世人都冇機會再改變了,所以我就堅持咗落嚟.慢慢慢慢,爸爸終于都肯開口同我講白話了.雖然佢都仲係習慣先講普通話,但係睇到我用白話嚟應佢,佢都會轉番白話了,可能佢都發覺咗,講白話其實順口好多.經過一段時間嘅白話交流,最初嗰種唔適應嘅感覺慢慢消失了,我哋兩家嘅話題都慢慢多咗.唔使再咁吃力去谂點樣表達了,所以好多自己嘅真實谂法都可以好自然噉講埋出嚟.我先第一次感覺到,原來我同爸爸,都係可以無話不談嘅.
呢個就係我同我爸爸嘅故事.係九十年代初,佢就有咗從細培養我講普通話嘅意識,可以話係喺當時係相當另類嘅.佢嘅方法都唔係話完全冇用,因爲我嘅普通話的而且確係好過同齡人一啲,仲經常得到老師嘅表揚添.但係,因爲爸爸一直用佢唔熟悉嘅語言嚟教育我,令到我哋廿幾年嚟一直缺少溝通交流,失去咗好多父子之間共同成長嘅機會,我覺得呢個代價實在太大了,可以講係得不償失.其實,普通話,生活喺大陸,我始終都會學識嘅,但錯過嘅廿幾年同爸爸推心置腹,有乜傾乜嘅時光,就永遠都彌補唔返了.
好彩,而家我同爸爸又講番白話了.雖然我哋仍然有好多意見唔同嘅地方,但係最起碼,我哋可以將自己內心嘅真實想法話畀對方知,而唔使擔心自己講得好唔好,對方聽唔聽得明.其實我一路都知道爸爸對我嘅好,我亦都一直想同佢講聲多謝,只不過咁多年嚟都開唔到口.希望喺未來,有咗“共同語言”嘅我哋可以有更多嘅溝通,可以一齊努力,支撐起呢個家.
注1:欽州人稱本土粵語為“白話”,唔叫“廣東話”
注2:初一即係初中一年级,對應香港中一
作品為第一屆廣東話徵文比賽冠軍


text:
香港搞成咁,仲有幾多人關心今年樂壇有咩新人?
日子還是要過,注意力集中於社會大事之際,偶爾都要放鬆留意吓樂壇新鮮事.
當大家以為樂壇女新人Jace(陳凱詠)繼派台歌〈想突然〉,〈想正常〉之後,會keep住用想乜想物做歌名,點知為配合ViuTV劇集而推出的〈困獸鬥〉後,本月主打歌就咁一個字〈講〉,高唱「拜託你 講講講」……
同Jace做訪問,唔需要拜託佢都會自動波講講講,令我驚訝嘅係,佢講咗好多次「夠喇」,例如「做自己就夠喇」,「開心就夠喇」,「鍾意就夠喇」……乜咁容易滿足㗎咩?話晒今年先至正式出道做歌手,無論天下太平定係世界大亂,相信大家未必對佢有深刻認識,不如等Jace介紹自己,咪知佢係知足常樂定係純粹習慣講「夠喇」﹗
咩都係假,你自己有幾多實力係最真嘅﹗
同新人做訪問,循例要問其入行經過.未正式成為歌手之前,Jace是環球音樂網誌的主播,經常同環球旗下歌手做訪問嘅佢,唔問都預咗自爆入行的故事︰「讀大學嗰陣參加環球音樂網誌的公開招募,點知俾我好好彩咁贏咗,所以一畢業就即刻入咗環球做主播,當時真係唔敢諗做歌手呢啲咁明星夢嘅嘢,驚自己handle唔到.直到有一日公司有人叫我去試音,我話『其實我自己寫咗啲demo,不如直接俾你哋聽啦﹗』咁聽咗之後佢哋覺得ok就轉咗我做歌手,成件事係好突然㗎對我嚟講,因為我從來無乜點諗過自己可以咁好彩,誤打誤撞可以做到自己最想做嘅嘢.」
相約Jace去K房做訪問,除咗因為諗訪問地點諗到悶,最重要係因為本人喺網上睇佢唱其他歌手歌曲嘅cover version,同佢演繹自己歌曲嘅聲線好似唔係幾同,一於捉佢唱live聽真啲.結果係幾意外,可能因為幾首派台歌亦屬非賣弄唱功式輕快舞曲,唔聽唔知原來Jace嘅唱功都ok喎,唱到高難度經典K歌如〈If I Ain’t Got You〉甚至〈Saving All My Love For You〉,佢都駕馭到.Jace︰「而家我嘅歌係以感覺為主,等大家大概get到我個image係點,有好多嘢係可以慢慢嚟嘅,唔使急﹗我唔需要刻意去賣弄,周圍話俾人知我好長氣,好高音, 其實而家好多歌係你聽完開心就夠啦,係咪咁需要focus落個vocal有幾勁啊?」你唔想俾人知你係實力派咩?定係想做住偶像派先?Jace︰「我會想自己係實力多啲,偶像呢個字好被動㗎,偶像係人哋覺得你係你先至係偶像,你冇得話自己係偶像嘅,而喺呢一個世代偶像更加難存在啦,我希望自己能夠主動地成為一個實力嘅人,咩都係假,你自己有幾多實力係最真嘅﹗」
做自己就夠,咩都試吓囉 ﹗
自古以來,做藝人最講求包裝,望望環球為Jace度身訂造呢張花紙,從形象到歌路,明顯同師姐Aga,Gin Lee等人截然不同.Jace︰「其實依家行緊嘅方向係好貼近我本人嘅,我同公司都覺得既然要介紹自己,不如俾最真嘅自己俾人認識啦,我個人本身就係坐唔定,跳跳紮,無話好刻意做斯文乖乖女嗰啲形象.呢個社會好多時對女性有種標籤定形,或者認為一個 artist 要 elegant 啲啊,靚靚女女啊,公司同我都有共識,
我做自己就夠喇 ﹗」 有理由相信,在環球音樂網誌做主播這兩年,Jace與公司已建立良好互信關係.
「公司會俾我做我想做嘅嘢,一般平時嘅打扮都係我自己揀,因為衣著打扮係展現緊我個人嘅性格,所以我都好跟隨自己個方向.不過以前我係嗰啲唔化妝又唔打扮嘅人,高踭鞋都未著過.而家接觸多咗唔同style,都會買定高踭鞋傍身,雖然好似好女仔唔襯我,但因為工作需要間唔時都要著吓咁囉﹗」聽落你對歌手之路嘅安排都幾滿意,是否無試過任何不滿?「嗯……我好唔鍾意所謂規限囉﹗好怕聽到人講『咁係咁㗎啦』,『大家都係咁』,『咁做呢行係要咁㗎啦』,『冇㗎啦咁你呢啲就係要咁㗎啦』,咩叫係要咁啫?我唔鍾意囉﹗我盡量唔想自己成為被stereotype嘅人,咁樣太無意思.不過呢啲事喺我哋社會係經常發生,如果有呢啲規限就好阻礙我哋有更多嘅創意同埋更多美好嘅事情發生囉,所以我好唔鍾意呢啲規限.我覺得我都make sense啫,哈哈哈﹗咁有啲咩咪大家一齊討論吓,咪都試吓囉﹗」
周星馳係永恆㗎喎﹗
前年一齣《瑪嘉烈與大衛系列:前度》為Jace打開知名度,她在劇中飾演一個比較憂傷的女生,與眼前活潑開朗的Jace完全係兩回事,即時感覺佢演技都唔錯.Jace︰「我接觸拍嘢係早過表演唱歌先嘅,因為大學時期我係讀傳理系,有啲朋友係電影系,誤打誤撞走咗去試吓拍嘢,咁就做咗演員喎﹗做演員好好玩,我鍾意﹗鍾意佢令我聆聽更多感受更多,我係一個思考型嘅人,但係演戲原來唔可以剩係思考,你必須要感受,我試驗多咗我嘅情緒,因為鍾意,所以我都想有多啲機會去接觸唔同角色.」
「周星馳係我最鍾意,最欣賞嘅演員﹗」周星馳係你個年代㗎咩?Jace︰「周星馳係永恆㗎喎,唔會年代久遠㗎,細細個嗰陣阿爸係咁睇周星馳,迫我都係咁重複睇,我覺得佢好犀利啊,又搞笑又有型好又有才華﹗好難先做到好不經意嘅搞笑.暫時我未有信心演笑片,笑片係好難㗎,你覺得自己好好笑但係人哋一啲都唔想笑嗰下好尷尬,我handle唔到呢個落差.」咁你暫時最想或最怕試咩角色?「我好想玩古裝囉﹗哈哈哈﹗因為細細個睇古裝片嗰啲武俠,覺得佢哋好型,咁其實我自己又有偷偷哋學功夫嘅,如果俾我試到武俠片,可以著古裝喺度打打殺殺就好正囉﹗不過我只係想吊威吔騎吓馬啊打吓人,如果係扮拎住條絲巾嗰啲古裝美人唔啱我﹗鬼片或醜女角色都可以試吓,本身就唔係靚啦,咁所以好樣衰嘅鬼都冇問題嘅,外表呢啲嘢真係冇乜所謂嘅﹗有機會試就夠喇﹗」
咬住啖啖肉嘅雞脾好有滿足感
Jace常強調公司俾佢做返自己,咁工作以外嘅生活係點嘅呢?係唔係同時下年輕人一樣手機不離手?「我覺得social media對我嚟講係比較似工作,即係因為工作需要所以我需要成日update social media,但我自己嚟講就唔係好鍾意成日睇social media,我嘅Ig (Instagram)都係入咗行先開,人哋中學嗰啲已經用緊Ig但我完全無用㗎﹗自己要搵個balance囉,幾多係工作幾多係自己當娛樂咁,搵返個中心點唔好太依賴,小朋友係唔應該成日碌Ig㗎﹗」
咁其實你有咩喜好想同大家分享吓?Jace︰「細個特別鍾意唱K,因為所有同學仔都係『咪霸』,次次都要爭咪唱K﹗我鍾意唱英文歌多啲,鍾意唱啲英文high歌,例如Britney Spears,Avril Lavigne,Black Eyed Peas之類,因為成班人一齊玩如果剩係唱慢歌好悶㗎嘛,好似喺度show唱功咁樣,咁緊係玩啲大家都可以一齊開心嘅嘢,對於細個嘅我嚟講係學英文嘅好時機.我好鍾意食嘢,哈哈哈哈,我鍾意食啲好飽嘅嘢㗎,我唔鍾意食零食嘅,我鍾意食飯啊麵啊,咬落去啖啖肉嘅嘢,例如雞脾,有雞脾食我就好有滿足感,咬落去嗰吓好開心﹗唔開工嘅時候都係做一般人做嘅嘢,好悶嘅,都係聽吓歌,睇吓戲,食吓嘢囉,冇乜特別.咁其實自從做咗呢一行之後,睇戲聽歌對我嚟講好自然地會成為咗分析同學習,所以我會想搵啲完全同職業毫無關係嘅嘢俾我去relax,咁我最近就發覺原來畫畫呢樣嘢都幾治癒,即係一路畫你完全唔會諗任何嘢,過程好開心,而家開始一得閒就會畫吓畫.」
曾經睇過一篇Jace嘅訪問,記者用「塵海中暢泳」來詮釋陳凱詠之名,係幾貼切嘅.同Jace傾談會感受到佢有種在「塵海中暢泳」的冒險精神,而且時刻好似游來游去咁有活力,既嚮往自由,亦不拘小節.Jace話︰「我係一個好重視朋友嘅人,成日都要見朋友㗎,好彩大家嘅工作時間都好flexible,幾忙都會盡就時間,見朋友係最開心嘅,忙唔緊要,有得見朋友就夠喇﹗」整個訪問過程中,佢真係講咗好多次「夠喇﹗」此時此刻,我相信佢係真心知足.好多人話「容易滿足的人,最容易幸福」,希望Jace一直幸福.
好𢯊女子︰
Jace 陳凱詠(歌手)
Facebook / 陳凱詠 Jace
Instagram / jacechw
TEXT / Phoebe Chan・PHOTO / Marie Anson・DESIGN / Chan She・ ASSISTANT / Bloom,Vicky・Make up artist / Echo・Hair stylist / Kenki @ Musé Hair・Wardrobe : MO&Co.


text:
2019年7月5號廣州機床工具行業協會第三屆理事會專題會議以及廣州機床工具行業協會第四屆會員大會第一次會議暨理事會第一次在廣州市昊志機電股份有限公司培訓室順利召開!
協會成員以及各公司代表集體合影
會議以投票選舉形式表決成員單位
協會成員投票現場
我司總經理盧躍先生參與投票選舉
我司以投票選舉形式通過了第四屆理事會成員單位,任廣州機床工具行業協會副會長單位.
第四屆理事會成員單位
會長單位: 廣州市敏嘉制造技術有限公司
副會長單位:廣州義同機械實業有限公司,廣州數控設備有限公司,廣州佳盟子機床有限公司,廣州市昊志機電股份有限公司,廣東凱特精密機械有限公司,廣州市高品機床有限公司,廣州市佳速精密機械有限公司,廣州德力數控設備有限公司 ,廣東鑫泰科技集團有限公司 ,廣州粵研智能裝備股份有限公司 ,廣州機械科學研究院有限公司,廣州番禺職業技術學院.
理事單位:廣州市珠江機床廠有限公司,廣州市鵬駿機床有限公司,廣州精雕數控工程有限公司,深圳市華亞數控機床有限公司,江門銀特銀數控機床有限公司,匯專綠色工具有限公司,廣東工業大學,廣東斯鎧工業自動化科技有限公司,廣州漢達機械有限公司,廣州市節能協會.
監事長單位:廣東捷弘智能裝備有限公司
監事單位:廣州市威嘉機床有限公司,廣州市番禺區職業技術學校
第四屆理事會負責人名單
會長:趙虎
副會長:盧躍,何敏佳,雷群,羅敬東,趙美玲,陳衛華,梁海志,林建新,閔新和,沈詩劍,盛永華,王慶宏
監事長:徐景滔
秘書長:惠文權


text:
女優強陣
日前,亞洲唯一一個成人產品及娛樂博覽「亞洲成人博覽會」已經於澳門順利舉行.今屆博覽會屬第二次舉辦,會場面積比上屆增加百分之八十,到來展銷嘅成人娛樂廠商當然更加多.最令我哋香港人注意嘅,就當然係日本廠商喇!事關日本嘅情趣用品同三仔一向都極具質素!好多日本廠商仲專程邀請日本知名AV女優到場添!有人仔細細,但係性慾驚人,將潮吹玩到出神入化嘅晶艾莉(前名為大澤佑香),一個微笑就可以顛倒眾生嘅正統派美少女森下久留美,SOD現任一姐,擁有36F堅挺上圍嘅範田紗紗,一代癡女掌門人乃亞,以及號稱足以支撐未來AV界嘅極品女優周防雪子!不過,面對咁強陣容,仲有一班索女居然夠膽踩場喎!
o靚模搶鏡
有咁多日本頂級AV女優助陣,吸引到一大班AV迷到場支持.不過,小記作現場直擊嘅時候,仲發覺到有另一支新勢力,就係一班來自香港一間成人電視台嘅索爆o靚模喇!佢哋年紀都係二十出頭,每一個都作不同可愛打扮,女僕裝,忍者裝,水手裝,護士裝等等一應俱全,唔知仲以為自己身處日本澀谷添!而佢哋之所以咁搶鏡,除咗因為青春逼人,打扮出位之外,仲出奇地識得搔首弄姿,甚至「烏」低身露乳溝!比起當日着到密密實實嘅日本女優更加拚搏!難怪成功搶鏡啦!
小記眼見班o靚模踩到嚟成人博覽,都好想知道佢哋點解咁大膽,所以從眾多o靚模當中,搵到兩位o靚模做個簡單訪問.
小記:你哋係咪第一次嚟呢類成人展覽呢?
SOSO,JULINE:係呀!第一次參與呢類活動.
小記:呢度咁多有關成人娛樂嘅產品,又有咁多情趣玩具,你哋唔會覺得怕醜咩?
SOSO:完全唔覺得喎!新一代嘅年輕人應該對呢方面持開放態度,唔好仲停留喺以前嘅保守時代喇!
小記:咁你哋平時又有幾開放呀?
JULINE:我哋平日都會喺成人台談性說性,講好多關於男歡女愛嘅話題,不過我哋一啲都唔覺得面紅,仲傾得不知幾放幾開心添!
兩位索女思想都好Open,配埋性感打扮,絕對係表裏一致,咁好本錢,難怪敢嚟踩場啦!
撰文:賢


text:
市民早前喺銅鑼灣時代廣場發起「和你Lunch」,其間有「正義姐」之稱嘅教師藍雪寶同埋佢嘅同伴帶國旗踩場抗議,同示威者爭執繼而被「私了」.現場有一個男仔涉於現場多次用手機毆打藍嘅頭部,另一名女商人就涉推撞在場人士,又用國旗施襲;兩人分別被控傷人同埋打鬥罪昨受審.男被告係聽障人士,庭上聽取證供有困難;法庭知情後表明會調配人手同埋器材,透過即時字幕顯示聆訊嘅內容,但安排需時.案件將會押後到下年3月11日續審.
男被告蔡俊軒(23歲)昨答辯嗰陣,傳譯員企喺枱前宣讀控罪,同蔡相隔一段距離.蔡首先係點頭,之後喺傳譯員提示下,用唔太準確嘅發音答「唔認罪」.然後,辯方表明蔡係聽障人士,傳譯員聽到後就再行近蔡,用較大聲嘅聲線,以確認佢可以聽到,並再次宣讀控罪;蔡續表示唔認罪.審訊以英語進行,蔡戴助聽器,由傳譯員將聆訊內容繙譯成廣東話.操普通話嘅女被告宋晞綸(45歲)就由另一個傳譯員將聆訊內容翻譯成普通話.休庭期間,蔡獲法庭安排測試耳機,佢表示聽到傳譯員講嘢,但聲線有啲「虛」.
裁判官張志偉再開庭後表示已經了解情況,並表明會安排職員將聆訊內容用廣東話輸入,再即時顯示喺屏幕上俾蔡閱讀,但安排需時.辯方一度提出由事務律師坐喺蔡身旁打字顯示聆訊內容,惟張官明言唔可以依賴事務律師輔助.
曾有失聰者完全聽唔明聆訊內容
張官指曾經有其他案件嘅被告獲安排傳譯員喺佢身邊覆述聆訊內容,但喺聆訊結束後表示唔明白庭上嘅所有內容,事後就有人提出意見,所以傳譯員先提議安排即時文字傳譯.早前有個20歲聽障男仔被控襲警,受審嗰陣誤將「冇」聽成「有」,搞到答錯問題;惟該案主審裁判官鄭紀航唔接納辯方解釋,裁定男生罪成.控方開案就話,蔡同其他反政府人士今年2月21日下奏喺時代廣場參與未經批准集會.女被告同事主藍雪寶等親政府人士其後帶同揚聲器同多支中國國旗到場.女被告不停將國旗指向反政府人士,有同佢地爭執,又同其他人邊揮國旗邊跳舞;藍就用拍攝現場情況.
其間女被告突然推撞現場一個男仔,再用手上嘅國旗襲擊人地,之後又同另一個黑衣女子爭執,雙方隨即打鬥.其間蔡走進人群,搶走藍手中電話,藍則拉着蔡嘅背囊,阻止佢走,同一時間蔡多次用手機打藍嘅頭部.
港語學發言人李志宏表示,法庭漠視失聰者喺庭上嘅需要,更甚至令到佢地接收到錯誤嘅訊息,係會直接影響到法庭嘅判決,同埋被告嘅命運.因此,法庭應該要有更完善嘅設備同規例去照顧殘障人士,佢地有權利用語言捍自己嘅利益,以達到公平嘅審判.


text:
2010年7月14日 星期三
銀座梅林
香港前排興開咩食店,梗係吉列豬扒啦,開到成行成市,梗有一間係左近.
今次既主角係係日本成百年歷史既豬扒店 - 銀座梅林.
呢間舖開係K11內,佢既入口真係好特別,雖然係同MARKET PLACE 同一層,不過商場內係無路通去個邊,只可以由地面入口入去,落到去,好似D舖頭裝修緊咁,咩野都無,只見一大批人係到等位.呢到既餐比某某出名既店略為便宜一點,不過D豬扒就分左兩種豬,有黑豚同普通豚,而我去的那天,他們介紹我食季節限定既金星豚(唔係好記得叫咩名,我就叫佢金豚啦),聽到個名好似好得意,只係比黑豚貴20,所以就試了.
整個餐既外貌確實比某某名店差,不過塊豬扒就真係好厚切.論味道,呢間D豬扒都唔差,不過中間位有D鞋,都有肥膏,皮夠鬆化同肉夠軟"林".
但係講到D菜,真係比唔上某某名店既水準,但係呢到既醬汁比起上黎,都唔差,都有兩種沙律汁,不過豬扒汁就無左好香既芝麻碎啦.
每個餐都配上豬肉湯,但飲落激似加左豬肉既麵豉湯,D飯就不過不失啦,最後,以為都有生果食下,原來呢到係無生果既.
總括黎講,呢間已經比某幾間好好多了,有一間係旺角既,完全係唔想再去,大快活既厚切黑豚仲好食.
地址:尖沙咀河內道18號K11購物藝術館B124舖
訂閱: 張貼留言 (Atom)


text:
3樣上到大學你會發現嘅事 | 少年你太年輕了
又到geogaholic 9up嘅時候~ 今次想同大家講吓3樣上到大學你會發現嘅事.最後想喺到奉勸各位dsers珍惜中學生活哈哈,中學嘅時候真係少好多煩惱/少啲嘢要兼顧~ 1. 好多人都深藏不露 上到大學,你會發現身邊總有一啲好深藏不露嘅人.雖然佢哋表面上好似玩吓玩吓,好hea咁,但佢哋其實讀書唔單止好勁,而且又secure到好好嘅spring weeks/ internships~ 啲人就話大學要玩盡佢,但我覺得大家都需要現實啲諗吓自己嘅將來,把握好機會豐富自己嘅CV,唔好之後先嚟後悔.大家盡量喺享受u life同豐富CV之間搵個平衡點啦! 2. 識人好過識字 雖然大學未必識到好多真心朋友,但其實識人仍然有佢嘅價值.我覺得大學係一個好好嘅地方畀你去建立professional嘅connections!而呢啲connections可以透過上莊,參加比賽同埋join唔同network嚟建立.有時唔係一定話自己個profile好靚先可以拎到好多機會,反而你識落嘅人話唔定可以畀到機會你/refer你畀其他人識! 3. Freerider大有人在 以為大學生會成熟啲同負責任啲?大把人仲係會好厚顏無恥咁freeride㗎!我自己覺得freeride嘅人雖然可以話係不勞而獲,但佢哋同樣令自己失去咗一個學習機會.不過講真職場都可能有咁嘅人,你都奈佢唔何.做好自己就算~


text:
前港姐陳庭欣(Toby)同男友楊振源拍拖已經有一年時間裏感情穩定,日前喺圣誕節嗰陣,陳庭欣仲為男友提前慶祝生日,喺社交平臺上高調放閃.
不過呢排就有報道暗指楊振源一腳踏兩船,佢搭上咗陳庭欣嘅好友阿YU,當時楊振源更加係畀貼街招爆罵佢係「世紀大賤男」,而對于呢件事,陳庭欣同楊振源仲未攪清楚究竟係乜事.
就喺三個人之間嘅嘢都冇解決嘅時候,就有報道再指出仲一個「小三」,呢位就係前港姐陳潔玲,而家佢哋呢段四角關係就變得更加複雜.
事後,傳媒采訪陳潔玲嘅時候,佢態度非常激動,表示自己確實係識陳庭欣同楊振源,而去對方投資嘅健身房係宣傳活動,兼夾當初仲有一大班朋友,所以都唔存在乜二人單獨相處.
喺畀指係「小三」或者係「小四」嘅時候,陳潔玲就表示:我係筍盤,唔需要同人搶嘢,唔使做進擊的小三,從來就只有人哋進擊我.
而陳潔玲都希望大家多關心社會,做一啲對社會有貢獻嘅嘢,而唔係將重點擺喺呢個不實嘅傳聞上面.
日前,陳潔玲喺社交平臺曬出性感泳衣相,見到佢心情好唔錯,并冇受到四角戀呢件事影響.
陳潔玲仲留言話:「好想學識游水,愿望清單實在有啲多.」
除咗藝人李綺雯留言「我教你」之外,大批粉絲自動請纓表示要做佢教練!
Like MisshkNews Facebook!不出门也能知天下事~


text:
前亞姐楊恭如喺社交平臺分享咗一組自己行路嘅相,并配文:「每日一萬步,走走更健康.」見到楊恭如素面朝天,戴住棒球帽同埋大黑超,雖然已經45歲,但睇落仲係好後生.
楊恭如近年嚟主要係喺大陸發展,拍攝咗唔少劇集,喺今年又推出單曲,楊恭如目前仲喺社交平臺分享好用嘅護膚品,做美妝博主,都好受粉絲歡迎.
出世于上海嘅楊恭如,11歲嗰陣跟住父母移民到加拿大,1995年,喺度讀緊大學嘅楊恭如暑假到香港旅游,媽咪幫佢報名參加亞洲小姐競選,當時佢以大熱嘅姿態贏得冠軍同「最上鏡小姐」等4項大獎.
楊恭如喺當時打破咗“亞姐比港姐素質差”嘅印象,之後楊恭如就簽約亞洲電視,成為女藝員,留喺香港開始佢嘅演藝生涯.
楊恭如加入娛樂圈一直都好順利,佢受到亞洲電視力捧,出演咗好多電視劇,例如《劍嘯江湖》,《國際刑警》,《雪花神劍》,《我和僵尸有個約會》等等.
但其實加入亞洲電視只係楊恭如進入演藝圈嘅踏腳石,之後佢就登上咗大銀幕,拍攝電影處女作品《甜蜜蜜》,當時已經同黎明飾演對手戲.
楊恭如更加憑借《甜蜜蜜》獲得香港電影金像獎嘅「最佳新演員」提名.喺1997年,楊恭如參演電影《古惑仔情義篇之洪興十三妹》,更加係為佢帶嚟咗「最佳女配角」嘅提名.
2000年之後楊恭如將事業轉向大陸發展,逐漸淡出香港娛樂圈.
2002年楊恭如搬到一個月租12萬嘅半山豪宅,畀傳媒曝出背后嘅金主係上海首富周正毅,但係楊恭如同周正毅都只稱對方係上海鄉里.
但後來有一次,楊恭如喺銅鑼灣飲下午茶嘅時候,突然畀周正毅嘅太太毛玉萍打咗一巴掌,兼夾大鬧:“你夠膽搞我老公”.
今年楊恭如談到呢件事,先承認當係有介入過周正毅同毛玉萍之間,但佢話自己係畀男方欺騙「佢當初冇講過佢有老婆,後來我先發現自己係第三者,覺得好受傷.」
之後楊恭如經伍詠薇介紹,同有“學界鄭伊健”之稱嘅補習天王簡俊杰拍拖,但係之後又曝出男方一腳踏兩船,呢段感情維持得咗五個月就宣布結束.
隨後楊恭如又與亞視嘅主持人蔡錦豐,臺灣明星黃少祺等人傳過緋聞,但最後都無結果.
楊恭如近年嚟感情一直空缺,而家經常同媽咪一齊出門口,陪媽咪行街,工作時都會帶住媽咪一齊,希望楊恭如可以早日揾到屬於自己嘅另一半,開展人生新階段.
Like MisshkNews Facebook!不出门也能知天下事~


text:
- Jason Lee
選科要留意的三大事項,第三項最多人無留意到
又到左選科季節,同學們係咪好煩惱唔知點揀好?其實無論係中學選科定係大學選科,大家係決定之前都應該要多角度思考,增進自己對學科的認知,先可以 make informed decisions,為自己將來做好打算,今日我就等我同大家講吓係選科嘅時候有咩要留意啦!
1. 興趣
星爺教我地:做人如果無夢想,同條鹹魚有咩分別呀?無錯,大家係選科之前第一樣應該要考慮嘅就當然係對學科嘅興趣啦!如果係大學揀左無興趣嘅科目,分分鐘你大學四年嘅光陰就浪費左係一樣自己唔鍾意,甚至係討厭嘅嘢度.唔鍾意一樣嘢,又點會做得好呢?只有有興趣嘅事,先可以令人出盡全力去做.
2. 強項弱項
雖然興趣係重要,但做唔做到又係另一回事.個個都鍾意打機,唔通個個都去做職業選手咩?有夢想固然重要,但都要同學認清自己嘅能力,先再選自己心儀嘅科目.就以我中學讀書為例,好多同學都想讀理科,但係數學科都考唔到合格嘅成績,咁又點會係高中讀得好呢?
3. 就業前景
係滿足左以上兩點之後,同學其實仲會常常忽略左最後呢一點嘅重要性.無錯,就係行業嘅前景.要係呢個社會生存,就必須要有養活到自己嘅工作.有不少同學一心想做一個大畫家,每日沉醉係藝術嘅世界當中.咁樣做雖然係可以追尋自己嘅夢想,但係究竟有無足夠的金錢係物價昂貴嘅香港生活呢?
總結
天生我才必有用,每個人都一定有自己擅長嘅地方.只要將自己嘅長處好好發揮,相信一定能夠係社會上面發光發亮.不過係咁講,無論係中三選科定jupas選科嘅時候都一定係用成績黎衡量,唔足夠嘅 DSE 分數又點揀到心儀嘅科目呢?唔緊要,即刻黎 名師補習中介 搵一個心儀嘅 私人補習 導師,幫你考好成績,咁就揀咩科都無問題啦!


text:
堅出色 PANTONE travel power bank
講起PANTONE,第一印象就係多色,唔同顏色重要有唔同專用嘅英文名,感覺專業又統一.唔講唔知,原來呢個名「PANTONE matching system」嘅分類方式係有專利,唔同香港主流嘅CMYK四色印刷,可以做到過百萬種色彩,「PANTONE色」係有限嘅,目前世界只約有1,100種,但已經好多.其實講咁多,最終只係想帶出呢嚿PANTONE出品嘅travel power bank,sharp色又靚款,就算外置充電器冇乜好寫,你都明點解想推薦俾大家喇.
text-Nam photo-man
價錢:$298
查詢:2827 2881(Morgan Power)
簡約夠潮
樣靚好重要,大大嚿外置電如果設計老土,好難過到潮人嗰關.講樣靚,呢個款合格有餘,由大細比例,重量同顏色都非常高質,實測攞去問女潮同事意見,個個女記者都爭住話要,團購預埋佢哋咁話.至於實際功能,travel power bank電量僅有3,000mAh(約充1部半iPhone)係值得留意嘅地方.雖然Cyan Blue同Calypso Coral好得人鍾意,但官方話遲啲重會有其他PANTONE色推出,買多幾嚿擺埋一齊,肯定勁型.
伸延內容:


text:
撰文:Wantedly編集部
今次Wantedly就搵嚟幾位唔同職位,唔同年資嘅「guru」,由「內到外再由外到內」去睇睇呢間公司.或者畀啲背景資料大家先啦:喺2007年成立嘅Guru Online,由一間local digital marketing agency變成其中一間4As嘅聯系會員,而家除咗喺香港上咗市之外,就連中國同台灣都有佢哋嘅分公司,每年淨係攞獎都攞到手軟.
▲ 唔知阿Tom (Associate Account Director)點解會由Finance轉咗嚟做廣告呢?(p.s. 你冇睇錯呀,佢隔離嗰條係「sir」滑梯嚟㗎!)
「唔想成日通宵睇住個市…」
阿Tom讀finance出身,畢業之後一做呢行就成3,4年,同廣告可以話係「九唔搭八」,咁又有啲咩驅使佢入嚟Guru呢?「嗰陣已經唔係好頂得順份工,一嚟悶,二嚟又要成日通宵睇住外國個市,所以就索性轉行,搵返啲自己覺得有趣啲嘅industry去做.」的而且確,其實想轉工或者轉行可以好簡單,甚至可以話好衝動.入咗嚟Guru都差不多6年時間,見證住office越搬越大,由普通local firm變到上市公司,佢反而覺得公司其實冇乜點變過:「因為公司風氣一直都係咁,大家chur嘅時候好chur,平時返工又好flexible.我嗰陣新入嚟同而家嘅junior一樣,都係有『爸爸媽媽』(supervisor)帶住,請返嚟嘅人都係差唔多性格.」差唔多性格咁又即係咩性格先?
「因為Guru請人唔多睇經驗,好睇你有幾想入呢行,『娘』啲講即係熱情,所以請得返嚟嘅多數都好肯試新嘢,有創意,又會同人溝通,或者你可以話大家都有啲『小聰明』.」
▲ 既然係咁,即刻捉個新人Christy嚟睇吓佢有幾「跳脫」先!
「冇諗過同同事咁close」
入咗Social Media team大約2個月嘅Christy,原來係讀「journal」出身,但佢又頂唔順做新聞嘅辛苦,所以就apply咗呢份工:「第一次in已經覺得個環境好舒服,啲人睇落又好後生,同埋嗰時都係『吹吓水』,個氣氛唔似啲傳統公司咁『死』.」佢仲話「second in」嗰陣,佢臨走之前個supervisor無啦啦叫佢講個笑話,呢件事令到佢好深刻,亦都更加想入嚟Guru:
「我諗返成件事都覺得好搞笑,好跳脫,即係我唔expect見工會叫人講笑話,仲要我個笑話好似一啲都唔好笑.」
點知入到嚟Christy就發覺,原來成班人都真係好玩得:「我哋條team講緊平均可能廿幾歲,所以大家都好容易friend,收工都會成日一齊去玩.我『阿媽』又好盡責,唔會掉低我唔理,每日都會睇吓我啲嘢做成點,所以返工雖然有時會chur啲,但都好開心.」
▲ 唔通Ronald (Assistant Account Manager)喺度笑緊Christy講嘅嘢?
「啱做就會做,唔啱做就走㗎啦,好正常」
想當年Ronald為咗入Guru Online,竟然連續3年都send application,名符其實「屢敗屢戰」,佢仲笑住話:「做engineering太悶啦,日日都係做啲重重覆覆嘅嘢,成件事好『死』.」原來Ronald喺呢度已經做咗6年,咁佢又覺得Guru係一間點嘅公司呢?
「我會覺得Guru係一個畀人學到好多嘢嘅地方,尤其是係digital marketing,但真係好睇你啱唔啱.如果你覺得啱自己,就自然會鍾意喺呢度做;唔啱嘅話好快就會走,但最起碼你會知自己鍾唔鍾意做digital marketing.」
所以Ronald對於請人睇得好開:「入得嚟嘅點都會對呢行有興趣,通常都好proactive,所以喺Guru無論你幾『jun』都好,都一定會有say,大家都會聽大家講嘢,可能因為老闆都係咁嘅人,變咗成間公司都會好聽人講嘢.」
▲ 唔知Ellie又諗咩諗到入哂神咁呢?
Ellie就正正係「唔啱做就走嘅例子」,事關佢曾經都離開過Guru:「嗰陣係呢度做咗3年,開始心思思想試吓啲新嘅嘢,所以就轉咗出去做『in-house』,但做咗1,2年就開始頂唔順.」佢話辛苦嘅點係in-house要好多approval,通常想法又會傳統啲,咁啱Guru當時又有條新team,於是就決定浪子回頭,返返嚟呢個家.
Ellie仲話返咗嚟之後開心返好多:「同事關係真係好close,又一齊出去玩,飲吓酒,老闆又會一齊同大家玩,唔似in-house通常都有hierarchy,同事就係同事.」
相信大家好多時都會掙扎究竟做agency定係做in-house好,於是筆者就幫大家問咗Ellie:「其實好睇你性格,如果想穩定嘅通常都會鍾意in-house,有規有矩;但如果你冇咩所謂,咩都想試吓,其實可以試咗agency先,因為你會掂到唔同嘅客,唔同嘅industry,起碼會搵到個方向先,甚至會入埋個客間公司做in-house都會有.」
坊間成日都會話agency好chur,offer又唔高,尤其是係4As,但其實每份工都「有辣有唔辣」,亦都唔會有一間公司係你嘅「model answer」.就好似Christy咁,如果係有興趣又何樂而不為呢?
▲ 後記:大家會唔會有個想法,就係返工可以出trip好爽呢?但Ellie原來一開始入Guru嗰陣,做咗半年就已經可以去澳洲玩吓樹熊:「嗰陣其實好好彩跟到呢個client,本來都覺得爽㗎,但點知仲忙過平時返工,又要顧呢樣顧嗰樣.但而家諗返轉頭,嗰時一個人拆掂哂啲嘢其實好有成功感.」


text:
最近大家嘅熱門話題都係講緊「三十而己」呢套劇集,雖然我仲未睇,但係一聽到個劇名嗰一刻,我就諗起我30歲生日既時候應承過自己要忘掉年齡,好好保養自己既樣貌同埋身材,視覺年齡要keep住Forever 21先係皇道?
其實想要抗衰老hold住青春,除咗揀選適合嘅護膚品之外,平時嘅飲食都好有幫助!就好似花研草說首創嘅石斛凍齡茶系列咁,聽到個名都覺得興奮!
首先我本身好鍾意飲茶,再加上「凍齡」呢個Terms,跟本就係「我杯茶」?石斛其實係中藥嘅一種,具有養脾健胃嘅作用,而 《花研草說》只選⽤⾃家種植既珍貴鐵⽪⽯斛,佢唔單只係石斛科中既極品,當中既⽯斛多醣含量平均⾼達35%,有助調理消化系統,加強營養吸收,改善睡眠質素,同時含有多種⼈體新陳代謝必需的微量元素和膠原蛋⽩,能使細胞再⽣,不斷提供健康能量.
今次我就試咗石斛檸檬茶
成分:石斛花,檸檬,馬鞭草,甜菊
主要功效:
?提升免疫力,有助對抗病菌 .
?改善消化及吸收系統,健脾開胃,有助改善食慾 .
?改善睡眠質素,恢復飽滿精神及體力
我鍾意佢全天然,無糖,無添加又零卡路里,當中選用嚟自南非既檸檬含有豐富嘅維他命C,可以提升免疫力同埋抵抗力,啱晒而家新冠肺炎疫情保健之餘又可以美白去斑抑制黑色素嘅形成,達致抗氧化嘅功效,同時仲可以加速新陳代謝,有助排毒清宿便,改善便秘嘅問題,所以2歲以上既小朋友都好啱飲㗎!
一包當日可以回沖三至四次,熱泡或者冷泡都可以,配合埋佢哋嘅自家設計嘅戀.水瓶,一杯就有500ml,每日都可以飲夠足夠嘅水份啦!
個不鏽鋼茶隔設計真係好貼心,每一啖都飲到靚茶,個隔熱套嘅質地仲好好添!
棉質洗水袋用嚟收納茶包都ok喎!
其實就咁見到啲沖好咗既花茶畫面都覺得好療瘉❤
石斛檸檬茶入口好清甜,帶有少少回甘同埋花草香味!成件事真係又靚好飲呀!
凍齡原來咁簡單就可以做到啦!你都快啲行動啦!


text:
「常態」
因為乜嘢原因搞到香港今日咁亂?一年前嘅今日,香港將經歷咗無數嘅催淚彈,橡膠子彈同布袋彈.亦都因為一條逃犯條例搞到香港爆發大規模嘅示威,同時警方使用過份武力去驅趕示威者,引致大規模嘅衝突.最離譜嘅就係當日嘅衝突一度被政府定性為「暴動」,民怨爆發再觸發其後嘅大遊行.一年過去,無數嘅衝突,無數人被捕,無數嘅不公平,不公義嘅事情依然不斷發生.
「一年」
六一二,一個改寫香港嘅一個日子.催淚彈已經變成家常便飯,警察嘅暴力亦都已變成常態.接二連三嘅打壓,無助修補社會撕裂,反而加深矛盾.原本一個本土問題亦都變成國際問題,令到香港淪為國際政治角力嘅籌碼.歸根究底,都係因為一個人,一個唔輸得嘅人.究竟過去一年香港人聽咗幾多次廢話?相信十隻手指都數唔晒.就係因為咁,一年過去,大家仍然堅持守衛自己嘅家!
「日子」
大家依家除咗記住人生嘅大日子同節日之外,仲要記得過去一年每一個不公義同不公平嘅日子.每一件事件都令人匪夷所思,而最重要嘅係除咗大事件之外,每一日其實都發生緊一啲被定性為無可疑,無疑點同無法解釋嘅事件.是非黑白基本上完全顛倒!香港人當然睇得清,睇得透,只係政府繼續視而不見.雖然香港人係善忘,但係無可能唔記得過去一年所發生嘅事情大家依然為自己嘅將來去捍衛自己同下一代.


text:
第一城站(City One Station)為港鐵屯馬綫中途站,位於沙田區沙田新市鎮圓洲角,高架於欣廷軒對面之插桅杆街旁,佔地約3,820平方米.
車站以附近大型屋苑沙田第一城命名.除此之外,亦主要服務來往愉翠苑及愉田苑等鄰近住宅區,學校區與威爾斯親王醫院及小瀝源工業區之乘客.
目錄
車站象徵
第一城站主要色調為橙黃色,主題植物為玫瑰,街景為置富第一城,小瀝源路遊樂場.
月台柱身及車站站牌皆採用橙黃色,大堂牆身及外牆則採用淺啡色及白色.
車站結構
樓層及設施分布
月台
第一城站共設兩個可以容納一列八卡列車之月台,以島式排列.行車方向與屯馬綫其他位於沙田區的車站同為右上左落,異於大部分港鐵車站.
月台與大堂之間以兩條電梯,三條樓梯及一部升降機連接.
此站啟用時月台僅長五卡,足以容納馬鞍山鐵路通車初期所使用的四卡列車;月台兩端設預留結構,以便日後增加列車卡數時延長月台.擴建部分經已落成啟用,馬鞍山綫亦已換入八卡列車行走,並加裝月台閘門,以配合此綫與西鐵綫及沙中綫新建路段合併為屯馬綫.
大堂
第一城站大堂位於月台下方地面,設有客務中心及售票設施.已入閘區佔大堂中央大部分,僅頭尾兩端各有一個分別連接A,B與C,D出口之非付費區,兩者並不於站體內相連.
出口
第一城站設四個出口,平均分布於大堂四角.A及C出口外,站體西側設一條露天行人路,可經其前往愉田苑及沙田第一城;該路於車站站體外一段屬《香港鐵路附例》適用之鐵路處所,但為出口外範圍,且設計大異於車站整體,難以辨識為車站部分.
內容最後更新:20161113
商店及自助服務
本站設有14間商店/自助商店/自動售賣機(截至2020年2月),最新商店資訊可瀏覽港鐵網站「商店搜尋器」.
列車服務
第一城站是屯馬綫的中途站,乘客可在此站乘搭屯門方向或烏溪沙方向的列車,往返屯門,元朗,荃灣,九龍西部,九龍中部,城門河東部及馬鞍山新市鎮等地.
車站票務
上水/烏溪沙—尖東全月通加強版及部分港鐵紀念車票亦適用於此站.
由此站前往各行車綫車站的車資:
接駁交通
此站街道圖顯示下列接駁交通服務:
轉乘優惠
緊急接駁
倘此站列車服務中斷,港鐵或會提供免費接駁巴士服務.此站的接駁巴士上落客點設於「第一城站」巴士站(北行)及插桅杆街南行停車灣,可用,或依職員指示前往.
港鐵免費接駁巴士只於鐵路事故期間提供服務,詳情可留意港鐵公布,或站內告示.如欲查閱此站附近前往各港鐵車站的公共交通工具資料,可參考「乘車應變錦囊」,或瀏覽運輸署網頁.
使用情況
第一城站四周被多條「居者有其屋」計劃屋苑及私人屋苑包圍,附近為車站的站名來源,大型發展項目沙田第一城,加上附近設有多所學校及工商業,故平日繁忙時間通勤,通學的人流甚多.
車站藝術
第一城站設一組車站藝術品,位於大堂.
車站歷史
車站命名
在馬鞍山鐵路規劃時期,此站曾被暫稱為「圓洲角站」(Yuen Chau Kok Station),後來九廣鐵路公司舉辦車站命名比賽,車站按照勝出名稱改稱「第一城站」.
車站興建及啟用
第一城站於2002年2月11日平頂,並於2004年12月21日隨著馬鞍山鐵路通車而啟用.
月台擴建
馬鞍山鐵路通車時,此站月台只建成五卡列車長度.因沙田至中環綫工程竣工後馬鞍山綫將與西鐵綫併合為屯馬綫,並統一以八卡列車營運,港鐵公司於2013年展開此站月台延長工程,新建部分已於2016年11月20日起開放使用,並於2017年1月16日起有八卡列車載客.
歷年月台變遷
外部連結
- 馬鞍山鐵路第一城站 - 鞍山網絡
註釋及參考資料
- ↑ 商店數目以單一店鋪計算,並不包括銀行及自助服務,亦不包括空置鋪位


text:
我地喺Ella既住宿交左比司機負責,佢幫我地搵左個非常獨特既地方,由旅程既一開始佢都好想幫我地搵住既地方,因為佢搵既話就可以搵佢識既人,應該會有油水抽下,佢帶左我地去一個叫Ella Glamping既地方,近市中心但要上山既地方,上去之前遇到既小插曲就係架車太大而個山坡太斜上唔到,要另外租架tuktuk先得,雖然tuktuk既錢係佢比,不過唔係好方便,因為要行15分鐘先落到山.
Ella Glamping係比較原野既地方,住既地方係幾個大帳篷,有鳥語花香既感覺,除左上去要行大斜坡之外,其實我地都幾鍾意依度呀,感覺好似返左農場住咁.一晚兩間房佢收左80蚊美金,不過佢收貴左我地成10美金,可能個10蚊司機袋左啦,其實我地都唔係好呃既.招呼我地既係一個當地人,皮膚好黑,英文唔係好好但係好友善,幫我地拎袋之餘都有招呼我地飲茶食餅,第二朝仲煮左早餐比我地食,係薄餅生果等等,多到我地食唔哂.
黎到Ella已經無Haputale咁凍,依度竟然有熱水,雖然唔係話好熱但係都可以沖個涼,而且床鋪都好乾淨,好relax既地方,我要個camp後面就係一片山林,好想行上去睇下啊,不過司機話有動物係上面,訓到朝早既時候真係聽到「呀~嗚~~」既狼叫聲,係度住左一晚就走左,Ella留一既就夠喇...
Ella Glamping
喺室外食早餐既地方
由依度行入去


text:
專頁的最新帖子
考下你哋,有咩毛毛係每日都會講嘅呢?無錯,就係廣東話喇!但原來唔止我哋,連喺地球另一端嘅澳洲,都有人好重視廣東話㗎. 澳洲SBS新劇集⋯⋯《新金山》喺10月13日開播,因為講述18世紀澳洲淘金時期嘅中國人營地故事,所以喺劇入面用咗好多廣東話,據當地媒體可能仲係澳洲電視史上最多廣東話對白嘅劇集嚟. 呢套劇其中一位功臣,係專門做廣東話對白指導嘅場務關晴怡(Samantha).Samantha話估計有接近30%嘅劇情會涉及廣東話,比重都幾多㗎,而由於18世紀講緊嘅廣東話,同現代粵語有好大出入,所以唔能夠太口語,而係有啲武俠片對白,帶點老積嘅感覺,口音會偏向廣州嘅粵語多啲. Samantha本身並唔係從事語言或者教學工作,所以喺呈現當時廣東移民嘅用語同語調上都落咗唔少心機.當中用得最多時間嘅,係同主角做長時間嘅一對一練習.因為有主角本身淨係識北京話,對廣東話係零認知,所以Samanth用咗好長時間透過Video Call同佢哋去練習. 另一位幕後功臣,就係SBS廣東話節目組資深廣播員兼製作人溫楚良(Aaron)喇.因為Samantha怕自己中文程度未到家,所以製作組邀請Aaron參與第一稿翻譯工作,等Samantha專注指導;而又因為Samantha同演員之間多互動,所以佢都會喺拍攝現場幫演員理解,解答對白嘅疑難,以至即場需要修改細節嘅時候都可以畀到建議. 呢套《新金山》就逢星期三,四喺澳洲播出,唔知經過Samantha指導,啲演員表現成點呢?有冇澳洲朋友睇咗可以話我哋知呀~ 查看更多
養貓嘅人都會明,貓真係唔會跟你枝笛㗎~日本有網民影到,喵皇見到一條鋪緊嘅路,都係照舊喺上面掂行掂過,用肉球嚟認證辛勤人類嘅工作,彷彿好似⋯⋯同鋪路嘅工人講句「你哋繼續努力~」 正所謂喵皇一小步,人類一大步(因為要鋪返條路).路,係喵皇行出來,人類,你都係認命幫喵皇鋪路吧啦! 查看更多


text:
文迪媽媽去旅行除左會介紹親子景點外...其實我都好鍾意Shopping 架
若果大家去開大阪...特別大家一定會行「心齋橋」
,身為香港既父母...我有一個好好既地方建議大家去既.
就係日本好出名既(阿卡將Akachan)
我地搵左最方便既兩間阿卡將(Akachan)比大家朝聖
地址: Akachan 大阪本町店 ,3 Chome-3-21 Minamihonmachi, Chuo Ward, Osaka, Osaka Prefecture 541-0054日本
其實一早食個日式早餐,之後我地就出發去
>
前往方法
- 路線 - 步行
- 起點: JR奈良站
- 需時:20分鐘
- 路線2 - 步行
- 起點: 近鐵奈良站
- 需時:5~10分鐘
見到兩兄弟Mancent同Marcus餵鹿真係好開心,我就超級驚啲鹿係咁追住我,
但Marcus一啲都唔驚餵到成隻手都係鹿嘅口水仲好開心.d鹿真係一啲都唔驚人,
係咁問我地攞嘢食,餵完鹿我地就係奈良JR站附近食lunch,
食完lunch就由奈良座JR返難波
Settle down三父子後就
文迪媽媽就同朋友Sandy去咗AkaChan阿卡將到買小朋友野
其實去Aka chan係好易去既,只要係心齊橋向本町方向,
行完晒成條心齊橋係右手邊就到!
既然心齊橋大家一定黎Shopping ,黎到就行多幾個街口先返酒店啦
好處係去到8pm 先收..行完仲可以去附近搵野食
最近既JR 站係御堂筋線「本町站」9號出口
營業時間10AM~8PM
其實大阪府內既分店共有九間咁多
但一般遊客大概只會去位於市區內的以下兩家:
本町店(心齋橋)
阿倍野店
位於Q's Mall 2F
御堂筋線or谷町線「天王寺站」12號出口步行2分鐘
營業時間10AM~10PM
好啦..講晒D交通/地點/地圖...入面有咩買呢?
你想搵嘅BB野都可以係呢度,成幢大廈有五層樓都係賣BB野,
不過啱香港人嘅就得第一層同第五層,因為有一層係賣大肚衫,一層係大型小朋友家具,一層係日本書.
不過我凈係行Aka Chan兩三層都行左兩個鐘,因為要趕住返去食dinner,如果唔係我會繼續行.
先講D大件野....好似有 BB high chair
BB 車亦有 Combi,Aprica,Maclaren呢幾個品牌
另外亦有台灣出名Airbuggy
妳可能會講「香港都有啦~」
不過當然呢度價錢平D啦~
有d 係平三份一
睇o岩既....梗係唔駛千里迢迢辛苦搬埋啦~
一係咩都唔帶...第一日黎直接買
買完之後就即買即用去後面既行程
一係最後一日黎直接推返香港
當然寄返香港亦都有聽到過
有五層樓既阿卡將,仲有其他BB野架
有小朋友返學既水樽
好多時香港既團購都係喺度搵貨
公仔方面亦都自己可以揀鍾意嘅
男男女女,大大小小保溫保凍都有
仲有日本先有既麵包超人食具
THERMOS 暖水壺
呢個係專for片片嘅垃圾桶,因為佢有好多層,片片味係一d都聞唔到,日本人真係好勁.
麵包超人玩具比多款色
當然仲有其他小朋友嘅玩具
小朋友玩具去到八歲都有
下面呢個次次去日本都買既
沖涼用品
我地叫佢做沖涼波波
[一放落水浸十分鐘就有一架玩具出返黎架]飛機總動員既款香港係冇嘅
仲有其他BB食品 好似消耗品尿片,牙膏,乳液,沐浴,奶瓶乳 etc..
總知BB食品及用品- 可以唔駛係香港帶過黎..
直接係度買可以啦.
一時唔見左,上機時執漏左,用唒都可以係度補給
小朋友專用零食/飲品亦都可以係度搵到
總之大家當呢度係日本版嘅荷花或者
吉之島/專賣小朋友BB店,但係就比香港大同埋多款式
真係有小朋友/BB 既父母必到既景點,交通方便,價錢一定比香港買平.
好多本士日本人都係度買架!!
我行完阿卡將就返酒店會合返三父子,
就出發去Big Camera買玩具,地點都係心齊橋!
聽永勝講biccamera 既 Lego係香港既六三折度,
如果會去日本又鍾意Lego就可以去Big Camera度睇下,
我地梗係唔執輸買返盒俾Mancent啦!
(有圖有真相)
本來今晚係去國產牛食燒肉放題,㸃知好多人,我地就去咗一間和食甜食晚餐,
食飽我同Sandy就去咗Cross Hotel對面二十四小時營業既激安之殿堂買手信,
樓高四層咩都有得買,買到十二點度就返酒店,
之後換永勝同米高出去食四天王拉麵宵夜.
====旅行仲有呢幾篇blog,總有一D啱大家====


text:
2021年7月新番討論
五秒第二集
老女人
MK仔
今季同上季差好遠
今季同上季差好遠
好咗定差咗
重製人生係唔係即係relife
有冇人可以講下套嘢係唔係好似relife咁
剩係睇PV覺得又係relife就唔太想入去睇
好耐無睇
而家用咩網睇
好耐無睇
而家用咩網睇
黃viu anione 木棉花
重製人生係唔係即係relife
有冇人可以講下套嘢係唔係好似relife咁
剩係睇PV覺得又係relife就唔太想入去睇
類似啦
第一集好過relife嘅
但之後感覺普通
而且似賣女多過賣劇情
異世界藥師算唔算今季難民番
而家啲男主角溝女溝到好似捉pokemon咁
男主沉晒船點解現實仲會拒絕人哋
百萬生命越睇越沉重
下面嗰個圖想點...
下面嗰個圖想點...
H動台詞
唔怪之得原作插畫畫到咁咸濕
白毛淫底
我百個女騎士
白毛淫底
邊套
迷宮個甩頭魔王
史萊姆終於入正題
史萊姆終於入正題
好拖
套精靈幻想記終於完
內容空洞無物,囡囡多但着墨唔多,成齣戲都係set個場吹奏男主,其他嘢包括囡囡都係配件
睇呢套嘢完全係浪費時間,不可一不可再
講完係咁多
套精靈幻想記終於完
內容空洞無物,囡囡多但着墨唔多,成齣戲都係set個場吹奏男主,其他嘢包括囡囡都係配件
睇呢套嘢完全係浪費時間,不可一不可再
講完係咁多
好睇過手機俠
套精靈幻想記終於完
內容空洞無物,囡囡多但着墨唔多,成齣戲都係set個場吹奏男主,其他嘢包括囡囡都係配件
睇呢套嘢完全係浪費時間,不可一不可再
講完係咁多
好睇過手機俠
真
偵探已死
成套嘢最敗筆就係寫死咗白毛,但佢係中心人物,所以唯有不斷binc
其他角色又冇乜特別,故事又唔係劇力萬均,唔出白毛等於悶
未睇就上youtube揾下白毛嘅clip
轉生屎第2季
前半拖上拖,後半無乜特別
普通
睇開就睇
偵探已死
成套嘢最敗筆就係寫死咗白毛,但佢係中心人物,所以唯有不斷binc
其他角色又冇乜特別,故事又唔係劇力萬均,唔出白毛等於悶
未睇就上youtube揾下白毛嘅clip
轉生屎第2季
前半拖上拖,後半無乜特別
普通
睇開就睇
史萊姆開會拖時間勁難頂
但後半入戲肉幾唔錯
唔會話打到一半斬開下集再打
後半唯一厭棄佢竟然拖到奪國作戰唔夠集數講完全冇下文
女僕龍第二季超水準
配角有落墨深入描寫
有交代托爾過去
有小林心理描寫
有康娜扭計離家出走跟手識埋外國朋友
有托爾老竇同翔太老竇登場
套嘢維持到龍同魔法師嘅神秘感之餘
又做到逐步交代角色背景
同埋會講下異世界同現實世界有咩唔同
故事流暢又冇悶場
係每個星期都會期待新一集嘅類型
精靈幻想記
如果中意手機俠呢類作品一定要睇
故事好睇過手機俠
主角唔係出世就超勁
喺作品會睇住佢一步一步成長
套嘢雖然劇情有啲快
但係其實要交代嗰啲都算有講
缺點係伏筆收得慢同埋埋尾埋得衰
整體嚟講故事完整
但係交代青梅嗰度為咗首尾呼應完得有啲急
老師放置play搞到差啲變人妻
精靈村啲囡又係放置play
圍繞主角個故事幾好
交代背景都有交足貨
問題係啲囡全部玩異地戀
想睇囡可能要等下一季啲囡集中返一齊先有戲唱
套嘢不過不失好睇過手機俠
女僕龍第2季
呢套其實內容一般,係京アニ犀利,可以拖長佢一集24分鐘都頂得住
以為會用成季講主角羣同粉紅頭新角之間嘅矛盾,點幾集就搞掂咗
有集トール同エルマ打架,打打下又喊晒口咁,跟住和好,睇到我吓咗聲,完全唔覺得感動,好煽情
反觀カンナ離家出走,イルル送公仔同滝谷嗰集就做得好,唔使流露太多情感,少少就夠晒溫馨
寧願佢講多啲日常中人同龍之間價值觀相左,搞出好多麻煩又有趣嘅事好過
啲龍太過適應人類世界,尤其係トール,如果整走對角同條尾,唔講嘅話以為係中二病女僕Cosplayer
唔知係咪因為咁,所以要不斷強調啲龍有幾好揪,一拳可以打爛個地球咁款,老實講你唔厭我都悶,知你勁喇唔使再show quali
點都好,京アニ品質保證,睇開就睇啦,個OP整得好,片頭我通常都係睇一次就算,但呢套每集都睇
女僕龍第2季
呢套其實內容一般,係京アニ犀利,可以拖長佢一集24分鐘都頂得住
以為會用成季講主角羣同粉紅頭新角之間嘅矛盾,點幾集就搞掂咗
有集トール同エルマ打架,打打下又喊晒口咁,跟住和好,睇到我吓咗聲,完全唔覺得感動,好煽情
反觀カンナ離家出走,イルル送公仔同滝谷嗰集就做得好,唔使流露太多情感,少少就夠晒溫馨
寧願佢講多啲日常中人同龍之間價值觀相左,搞出好多麻煩又有趣嘅事好過
啲龍太過適應人類世界,尤其係トール,如果整走對角同條尾,唔講嘅話以為係中二病女僕Cosplayer
唔知係咪因為咁,所以要不斷強調啲龍有幾好揪,一拳可以打爛個地球咁款,老實講你唔厭我都悶,知你勁喇唔使再show quali
點都好,京アニ品質保證,睇開就睇啦,個OP整得好,片頭我通常都係睇一次就算,但呢套每集都睇
其實托爾同愛瑪夫妻打交嗰度鋪咗一段時間
前面有講佢哋前傳
嗰度都鋪咗其實愛瑪睇到托爾轉變先想和好
即係熱血番用拳頭傾偈嗰種概念
打打下出現類似酒後吐心聲就會大和解
個感動位要理解返佢哋本身其實都好fd好鐘意對方
後尾因為價值觀嘈交
托爾覺得愛瑪俾人當神咁拜唔好
愛瑪覺得幫到人又有得食好西一舉兩得
後尾你都見到托爾對愛瑪其實已經冇嘢
但愛瑪心入面有條刺會亂唸嘢
睇返托爾搵愛瑪幫手湊細路嗰集就知
所以並非突然和解
而係俾機會愛瑪同托爾互相講出心底話同埋順便發洩下
成季一句到尾就已經交代晒邊個先係真老婆
事實小林只係開解托爾嘅人
雖然口講最鍾意小林
事實就係真愛係愛瑪
差唔多三分一季都鋪緊呢樣嘢
總之托爾前傳就九成都係講同愛瑪去旅行
絕對唔係忽然和解囉
是Q但啦
屌你今集寒蟬真係正
啱啦玩爛套嘢就啱
我睇得好爽
屌你今集寒蟬真係正
啱啦玩爛套嘢就啱
我睇得好爽
龍七鳴泣之時 超
屌你今集寒蟬真係正
啱啦玩爛套嘢就啱
我睇得好爽
龍七鳴泣之時 超
魔法少女+超級撒亞人
有冇得諗
偵探已死
成套嘢最敗筆就係寫死咗白毛,但佢係中心人物,所以唯有不斷binc
其他角色又冇乜特別,故事又唔係劇力萬均,唔出白毛等於悶
未睇就上youtube揾下白毛嘅clip
轉生屎第2季
前半拖上拖,後半無乜特別
普通
睇開就睇
偵探已死完全唔掂 掛羊頭賣狗肉 講就話推理 但實質係超能力系
故事極為鬆散 男主角又棒讀 除咗第一集其他完全唔掂 原本第1集有少少似掟上今日子引咗我嚟睇
佢唔好係話偵探 推理系 話行超能力系 淨係寫三年間發生既事 男主同白毛周圍旅行放閃 肯定好好多
黑暗企業的迷宮今季神作
上季派遣戰鬥員類似風格
套嘢抵死過癮
男主最弱角色做指揮有意料之外效果
套嘢圍繞住社畜題材容易入口
蜥蜴人真兄弟
百萬生命個男主戰術之神
平穩世代的韋駄天係今季最好睇作品
講現代信仰同埋神嘅價值觀
其實所謂神亦都代入咗人類對大自然嘅價值觀
未到毀滅都會等自然界隨便弱肉強食
本身應該係神嗰邊屈晒機
後期變成魔族隱藏於世
兩個智力擔當互相鬥智鬥力
寒蟬今集必睇
唔睇不如今年全套都唔好睇
我哋嘅重製人生
個目題應該改做《我嘅重製人生~順便重製埋你班撚屌嘅人生~》
因為基本上係得主角重製,喺原本時間線,其他角色無咗主角都一樣撈得掂,除咗河瀨川
如果主角無返到過去,藍色頭就唔會放棄畫畫,男二就唔會放棄做作家,馬尾妹就唔會唱極都唔掂
但河瀨川原本係大公司到做,畀主角搞一搞就要屈就喺啲細公司,不過都係畀腦細撚
重有每次遇到問題要解決嘅時候,主角大嗌一句「我會搞撚掂!」就搞撚掂會唔會太輕鬆,個原理係咪同少年戰鬥漫畫「邊個嗌得大聲邊個就贏」一樣?
但佢咁做又啱嘅,解決難關呢啲無謂嘢講蒞把撚咩,呢套嘢最重要係咩呀,係女呀嘛!
呢套嘢人設好,作畫幾穩定,女又畫得特別正,隔住個moon都想舐
無時間睇就睇第4集頭兩分鐘,有多餘時間嘅做多啲運動
BTW
河瀨川最正
講完係咁多
優等生=剪鳩晒達也畫面嘅劣化重製版
睇嚟浪費時間
鍾意光妹可以上網搵返cap圖睇
成套動畫又拖時間又cut走達也部份仲要福利極少
想睇下光妹賣肉畫面都冇幾多
成套嘢攞嚟攝時間又會因為閹太多想睇返原作而覺得套嘢唔夠喉
畫面又整到powerpoint咁
整體觀感係全季最差
迷宮黑公司
幾好唔錯
如果多啲搞笑,ワニベ吐多啲糟就更加好
不過轉生要素真係可有可無
合眼緣就睇啦
BTW
我睇到一半先知原來首ED唔係ワニベ個CV唱
迷宮黑公司
幾好唔錯
如果多啲搞笑,ワニベ吐多啲糟就更加好
不過轉生要素真係可有可無
合眼緣就睇啦
BTW
我睇到一半先知原來首ED唔係ワニベ個CV唱
應該係直接傳送唔係轉生
迷宮黑公司
幾好唔錯
如果多啲搞笑,ワニベ吐多啲糟就更加好
不過轉生要素真係可有可無
合眼緣就睇啦
BTW
我睇到一半先知原來首ED唔係ワニベ個CV唱
應該係直接傳送唔係轉生
個要素淺薄
搞到我記錯咗


text:
講起童年回憶,小編肯定會諗起日日都咁開心嘅「哈姆太郎」~唔經唔覺哈姆太郎已經20歲喇!為咗慶祝佢20歲生日,喺東京,大阪都會開設期間限定「 哈姆太郎cafe 」,食物及飲品都會有哈姆太郎嘅樣,好似哈姆...
每年嘅3月至4月都係去日本賞櫻嘅最佳季節,有好多日本媒體已經公佈咗2019年日本櫻花嘅開花預測,想今年去日本賞櫻嘅人就要留意喇!小編仲會話埋比你知咩景點嘅櫻花景色係最靚,今次會率先介紹京都 大阪櫻花 ...
藝術展覽通常只會諗到睇畫,雕像等,所以怕悶嘅小編好少去,不過今次喺 VINYL MUSEUM 搞嘅藝術展竟然係以「放instagram呃like」為主題,整咗唔少色彩繽紛嘅背景,等大家可以影返輯好似雜...
大阪JR天王寺站可以直達嘅大型商場「 天王寺MIO 」集合多個日本人氣品牌,商場仲分為本館及廣場館,兩個館夾埋有超過300間店舖,最近仲重新裝修,店舖數目加至超過400間!而且有唔少店舖都可以免稅,想...
而家大阪有全新Hello Kitty列車去京都,當然要去京都玩返轉啦!不過京都咁多景點,不知去邊好?小編就特別揀咗5個日本人都推薦嘅超正 京都景點 ,其中一個景點睇落平平無奇,不過細心行下會見到好靚嘅...
Hello Kitty迷又多個新景點喇!由下星期開始JR西日本就會推出全新 Hello Kitty列車 ,可以帶遊客由關西國際機場去大阪市區,甚至係最遠嘅京都!而且呢架列車將會長期運行,無論幾時去大阪...
大阪手信 通常只會諗起章魚燒味百力滋,布丁等,送得多都嫌悶,小編仲一度懷疑大阪已經無其他手信買~不過小編上個月實地考察,發現唔少店舖已經宣傳比較新款嘅手信,想買齊咁多款一定要去手信最齊嘅新大阪站,而且...
去大阪自由行當然唔止玩大阪啦!京都係另一個超級熱門嘅關西旅遊景點,距離大阪都只係1小時車程,但兩個地方嘅感覺就完全唔同!如果話大阪可以見到日本現代大城市嘅一面,京都就可以見到古色古香嘅日本,唔少人仲會...
之前小編就介紹過大阪周遊卡,不過大阪可以用嘅交通卡當然唔止咁少!因為近年有唔少人開始由大阪玩到名古屋,所以小編今次就介紹由大阪去名古屋最抵玩嘅交通方法,有D人可能覺得名古屋好遠所以只係夠膽玩大阪,不過...
大阪周遊卡 嘅資料每年都會更新一次,2019年周遊卡嘅售價同上年一樣,景點都只係有少許改動.小編上年用周遊卡衝咗好多個景點,最後成功用一半價錢就去勻大阪大部分景點,如果你都想用最少嘅錢玩最多景點,就要...


text:
一九九四年,耗資百萬嘅莊月明文娛中心(CYM)喺港大建成,連接咗理學院同主校園嘅道路,對於好多學生嚟講,最有印象嘅除咗有HKU第一食堂——CYM之外,就係有個百佳嘅啊姐成日問你有冇儲分,仲有嗰條有上冇落嘅電梯.呢棟典雅而幽靜嘅大樓,貫穿港大師生二十幾個寒暑,但係大家佢嘅真相又認識幾多呢?
大家好吖,我哋係Professor⋯⋯Kong U.
今日就等我哋解答呢個傳說嘅真相.一九九零年,香港富商李嘉誠嘅老婆莊月明,離奇過身,外界對佢嘅死因一直充滿疑點,而李嘉誠亦絕口不提,令人懷疑當中係咪另有內情.莊月明老豆係香港第一代鐘錶大王,對當時仲係窮褲仔李嘉誠嘅發跡有好大幫助.喺莊月明死左之後,李嘉誠就捐錢起咗呢棟莊月明文娛中心,同埋佢旁邊嘅月明泉.當時李嘉誠選址,第一係因為莊月明本身係HKU嘅Alumni,求學時期就住喺位於月明泉嘅Old Hall.第二,CYM背靠大平山,面向維港,正對李嘉誠舊居,喺風水學上一個絕佳嘅地方.但同時一直有人話喺CYM見過莊月明嘅靈魂,鬧出唔少嘅傳說.
莊月明嘅大樓係以十字圓拱型設計,四面都有各自嘅通道,好似李鄭屋漢墓咁,儼如傳統棺材,墓葬嘅設計.大樓入面嘅玻璃以圓形,交叉,方形等等作為基礎圖案,貫穿成座大樓嘅外窗,欄杆,所構成嘅圖案形同道教,符籙嘅標記,配合埋不依傳統設計嘅灑水系統就形成咗金錢劍嘅形狀,作震攝鬼魂之用.呢啲特別嘅符號喺成座大樓都隨處可見.
據說莊月明喺非常貪靚,妒忌,但經常要用輪椅代步而唔開心.CYM嘅設計就好似唔想莊月明離開呢棟大樓咁.CYM樓高六層,以一條電梯貫穿,但呢條電梯係有上冇落,落去嘅話只可以用樓梯,而且樓梯方向不斷旋轉,即使正常人都會覺得極唔方便.CYM嘅扶手更加係特別闊,好難捉實,仲用咗上等嘅棺材木——柳州木製成.而據說靚女行過呢度總係會特別容易仆親,唔知⋯⋯係咪引起咗其他「人」嘅妒忌呢⋯⋯?但其實CYM係有為輪椅人士設計𨋢嘅,不過只可以上落一層,之後再轉另一部,極之麻煩.CYM入面唔少廁所都係零零舍舍高咗兩層,除左三樓嘅廁所之外,其他都好似要將輪椅人士拒諸門外咁.而三樓嘅廁所都非常特別,推門入後門之後,就係一條又一條嘅窄路,然後不斷向內迴轉,自轉五次之後先可以到達廁所.廁所門口嘅指示牌喺一個矮而且半坐女性嘅公仔,一推門就係一副只可以照半身嘅鏡.相傳喺夜晚嘅時候,你去呢個廁所總會聽到一把女嘅笑聲喺女廁傳出,問⋯⋯:「我靚唔靚啊.」
CYM入面係有百佳,同一般超市一樣都係早開早收,但開左無耐就突然改為入夜後就收鋪嘅傳統.事後嘅職員講返,當晚有一位坐輪椅嘅女人入嚟買完嘢唔畀錢,但當職員追出去之後竟然空無一人,水盡鵝飛.及後相繼有唔同職員遇過差唔多嘅事.自此,呢間百佳就變得好唔一樣.
同CYM同根同生嘅月明泉喺對正莊月明嘅舊居,喺每日嘅唔同時候會噴出三條水柱,中間嘅較為高,而且以三長兩短嘅pattern咁出.月明泉旁邊嘅風水石刻有「月明泉」三隻大字,字體詭異,用色妖冶,入夜之後「泉」字左邊嘅兩點會突然變得唔再顯眼,而出現另一隻 ⋯⋯ 字 ⋯⋯
幾年前CYM重新裝修同加建,大樓上面嘅圓頂已經不可見,只剩低下半部嘅圓頂部份,屋內設計大體無意,唯一唔同嘅係,CYM由「圓頂」變成「黑箱」,好似為呢個傳說再加添一層神秘嘅色彩.
本文由Gööp宣傳大使 港大周柏豪,港大方力申 撰寫


text:
黃埔呢個社區基本上你諗得到嘅餐廳都有,唯獨是就係冇港式火鍋店.
因此,知道厚福館係黃埔落腳後,都幾開心,十二月底試業之後,一直想搵機會過來.
終於呢個下午過來黃埔買東西,就來拜訪一下.
成間餐廳嘅裝修都非常精美,同舊分店當然好大分別,係冇晚餐堂食嘅時候,三點幾嘅下午,呢度竟然可以坐到半滿,可見香港人幾鍾意打邊爐.
呢度嘅午餐以一人一鍋為賣點,你可以隨意加上自己喜歡嘅火鍋配料同湯底.
真龍皇出巡,係龍蝦湯湯底,加上半隻活龍蝦,青口,仲有海蜆.
最正嘅仲有詳細說明教你點食.
飲一口湯非常精彩,大部份嘅海鮮味道都唔錯,唯一要投訴嘅係有幾粒蜆都有好多沙.
追加了花膠,汕頭牛丸,封門柳同牛頸脊,以厚福館嘅水準當然係非常出色,價錢唔貴,可以樣樣試少少叫多啲,最適合三心兩意嘅你.
還點了份炸魚皮,小小一份,幾好食又夠脆,不用怕太熱氣.
呢期除咗流行沙嗲牛肉之外,仲有芫荽.相信芫荽迷最興奮嘅係呢度竟然有芫荽麵選擇.
雖然冇令和酒場個湯底咁震撼,但有芫荽麵都叫一班芫荽迷一定要到訪嘅理由.
另外一位點了龍披金甲,呢個其實係芝士黑松露焗青口海蜆配拉麵底,上枱一刻完全係成碟意粉一樣.
加上俾咗個湯底你,你可以照加配料打邊爐同飲湯底.
如果主力想打邊爐可能食呢個會有少少失望.
另外一位叫了海之戀,同樣係海鮮為主,不過海鮮選擇多元化少少,加上姬松茸野菌湯,飲一口,喺呢個冬日天氣,特別暖身.
三個人每人埋單都係$120,叫左好多野食,以黃埔嘅餐廳水準算幾高.
PS 根據香港沙嗲牛肉麵關注組的post介紹,佢哋特別推介左呢度嘅沙嗲湯底,聽講直逼方榮記,LM下次再試試.
厚福館
紅磡必嘉街121號黃埔花園一期(奇妙坊)地層G9號舖


text:
薛影儀唔係完全冇得執,工程同安琪拉嬰兒差唔多.
首先,佢係田字面,左加面唔對稱,應該係長期側一邊訓覺引致.
佢冇露額相,睇唔到佢太陽穴陷,凹定凸,不過從佢顴骨,眼尾線同下顎骨黎綜合判斷,佢係田字面,太陽穴少少陷.
其次,佢眉形同眉毛OK既,一字眉冇眉峰而且眉毛全向下,眉頭既部份唔豎,眉妝應該幾好化.
然後,眼就眼肌無力,內雙眼皮,眼距太闊兼眼神悲觀.
鼻係最糟糕既部份,一個人靚唔靚,或者望落去得唔得人鍾意,好大程度係決定於個鼻靚唔靚,同面形及其他五官既大細比例,位置問題,鼻頭鼻翼既形狀.
如果你其他五官唔靚,多數靠化妝就搞得掂,唯獨鼻係最難化.
響整容項目方面,鼻亦係最難整既項目,因為D比例同選用物料係最難計算.整得唔好就真係毀左成個樣,所以整鼻既修復點解咁貴都係因為咁.
佢個嘴同下顎骨其實係由於佢D牙唔靚:疏+唔齊影響佢嘴突同歪嘴.
多數人個嘴唔靚,都係牙既問題,整好棚牙通常就解決到.
仲有個雙下巴.
脊椎歪令個人企得唔好睇,同時令所有舉手投足都唔靚.
因為脊椎係控制四支活動及身體郁既時候既方向,脊椎一歪就所有動作都會歪.
肥胖問題啦,一白遮三醜,一瘦有十好.
好喇,薛影儀有咁多外型上既問題,咁佢有咩可以做呢?
最重要,減肥.
其實佢一減肥,成個身體既線條就會出黎.
塊面既輪廓都係一瘦就出返黎,但佢仍然要整容.
1⃣一定要箍牙,箍返好棚牙再睇下使唔使搞正顎手術.
因為做輪廓手術,最先係要箍牙穩定返下顎既骨型,之後先判斷到削骨要削幾多同削邊.
好多牙亂既ON9閪唔箍牙就去削骨,咁做完都係唔靚,因為冇改善根本問題.
2⃣塊面打少少Botox.
係減肥進行既時候,最好打定Botox,以預備日後削骨.
削骨唔削肉的,肉都係要靠自己消滅.
3⃣要做正顎手術.
好多人以為個面型歪左就冇得救,其實唔係,醫學昌明,你敢問就會搵到資料同案例.
正顎手術本身係用黎修正顎部,臉部既構造,尤其用於矯正發育問題.
以及成日講既「瀉下巴」造成既睡眠呼吸中止症,顳顎關節功能障礙,都係用正顎手術殷改善.
骨骼問題導致既咬合不正,或者其他箍牙都搞唔掂既齒列矯正問題,都係要做正顎手術.
薛影儀明顯係咬合不正.
4⃣削走顴骨同下顎骨,田字面既缺點黎.
薛影儀唔係方面果種有菱有角,只係輪廓淺+面大,所以佢最好削少少左右臉頰多餘既骨頭,再內推個顴骨令到蘋果肌出返黎.
咁塊面細左,蘋果肌又出左,就會好睇好多.
面型就如畫紙,任你正官幾靚,你面型有問題都好大影響,除非一直靠髮型遮.
詳細參考下有村架純:]
5⃣眼就最簡單~
佢主要做全開式雙眼皮,提眼肌就已經唔錯,因為佢本身都唔係眼細.
其次就係要開眼頭,因為要整返個內雙眼皮出黎,同埋要整走個蒙古褶.
東亞人幾乎一定有既蒙古褶係好多時令我地對眼DUP同眼細既原因,剪開左會發現新天新地.
至於眼尾開唔開,整唔整眼斂下至,就睇薛影儀自己想走咩風格了.
6⃣鼻就超難搞.
因為要整高鼻樑,縮鼻翼.
佢雖然鼻樑低但其實鼻樑粗的,所以要照完X光片,削走少少骨先,冇得一黎再直接搞.
唔建議用打針方式搞,乾脆用假體植入.
佢鼻頭大得黎唔圓,有D尖又凹落去,所以唔些要縮鼻翼,仲要剪走底部少少肉,令個鼻唔好咁插蘇.
7⃣人中唔使搞,要搞就縮返條小小既河仔就得.
佢劍形人中又淺,化妝其實搞到既,不過想一勞永逸咪整~
8⃣個嘴就等箍完牙回復正常再睇下點,不過可以做縮唇同埋線整個個唇角出黎.
9⃣下巴就連削骨時一齊削尖埋,搞V—LINE啦~
🔟身材就真係得減肥,佢都有波,但係個胸形唔靚有D墮.
大波唔好蹝,做多D美胸運動同買過哂D BRA.
好多人個胸唔靚,主要都只係因為戴錯BRA.去D真係做功能內衣既舖頭洗返D錢買件改善胸形既BRA,KEEP住著唔好懶.
美胸運動就如果你B以上,真係要做,努力D做,有波真係唔好蹝.
以上~
才藝果D可以再執,但外表野真係好快有效果.
我從來唔會鄙視有夢想既人,但你既能力要配得上你既野心囉.
而做演藝,外表係能力既一種.
靚仔靚女唔易做.


text:
講環保日日都講,但係真心以行動證明一切嘅朋友又有幾多,今日真係嚟參觀一下深水埗區的一家樓上餐廳,佢哋實行咗一個叫「社區雪櫃」嘅行動
呢個社區雪櫃就係位於深水埗大南街同石硤尾街交界,一棟唐樓入面上一層就到㗎啦!唔係專登搵其實都冇咩可能會Walkin㗎
喺唐樓門口鐵閘就貼咗餐廳個招牌喺度!要入閘上去就要Call餐廳職員落嚟開門俾你
沿樓梯上嚟都黑,所以行路都要小心D!門口上面掛咗個霍格華茲9 3/4月台招牌,我諗老闆應該好鍾意Harry Potter
門外都有電話號碼,萬一上到嚟摸門釘都可以打電話俾老闆
一入到去真係覺得古典味濃,不過地方唔大,店內坐到十多人,左邊有梳化同埋書櫃,可以喺度坐低睇吓書咁,好有屋企Feel
負責人都十分喜愛英式風格,知道呢度有時會舉行各類不同的活動,好似十二月就有個「漫漫步茶會」可以俾參加嘅朋友嘗嘗正統英式High Tea,不過我今次嚟就冇呢個機會,因為如果唔預約的話,walkin都應該唔會有位
好啦好啦...今次嚟嘅目的係睇吓佢哋點樣做個社區雪櫃,順便教育一下小朋友人哋點樣做環保,不過...
呢個雪櫃會唔會細咗少少...當然環保事無分大小!都要欣賞佢哋有這個誠意去實行
「社區雪櫃」食物分享站,大家都可以隨時上嚟放低及取用任何食物
大家當然唔好求求其其帶D過咗期又唔食得嘅嘢嚟,雪櫃裡面多數都係D儲存期較耐同埋全新未開封的食物
相信呢個地方可以俾到一班愛閱讀愛英式生活的朋友們聚集,同埋可以藉住呢個雪櫃彼此分享,我個人覺得呢個「社區雪櫃」意義比實際用途要大
店主仲養咗隻貓,佢叫「大帝」呀,我好想同佢講,我都養咗兩個大帝呀...仲好辛苦㖭
一個小小機會俾佢哋睇到其實喺香港,真係有好多有心人實行環保,雖然目的唔係話要幫助好多窮困家庭,而旨在培養大家互相分享的精神!
希望下次有機會上嚟食嘢嘆下茶啦
Photo by CANON 5D Mark IV, Len | EF 24-70mm f2.8L II USM
呀劍評語: 概念係好,但係實際幫助未必好大,因為都係熟客仔自己交換嘢食多,幫到真正有需要嘅人我諗未有好大成效,不過始終有好過冇,多個途徑讓人認識環保,珍惜食物!
深水埗大南街202號閣樓(港鐵深水埗站 A2 出口, 步行約7分鐘)
Papillon 簡介
位於深水埗的書店café,提供舒適環境予客人邊閱讀邊「歎茶」,書室會不時舉辦讀書會或文藝工作坊,另可預約作私人聚會.
(以上資料更新至文章當日)


text:
成日有勵志 Slogan 話「辦法總比困難多」,但筆者我會話「嗜好總比時間多」.都市人生活忙碌,尤其係香港呢個工時世界第一長嘅地方,扣除食飯瞓覺,能夠用黎發展興趣嗜好嘅時間空間,已經少之又少.而响云云嗜好當中,選擇利用呢啲珍貴時間黎玩運動嘅人,都要有番咁上下意志堅定,因為大多都要面對一系列無盡嘅抉擇.
運動項目的抉擇
鐘意玩運動嘅人,都係好動一族,單項運動好多時都滿足唔到我地.但係運動項目多如天上繁星,路跑,玩山,游水,單車,各式田類及各式球類,划艇風帆獨木舟等等,數都未必數得晒,更遑論要玩得晒.當中除左因爲時間實在有限,體力同金錢都唔可能無限量支持,所以選擇投入咩運動,都要睇下本身有咩條件.跟住落黎講既其他抉擇,就可能直接影響呢個決定.
裝備的抉擇
相信大家都聽過「輸人唔輸陣」,「裝備先決」,「工欲善其事,必先利其器」,「唔打得都睇得」等等形容裝備重要性嘅各式字句.事實上除左對靚同型嘅需求,合適嘅裝備又真係會提升到運動表現,甚至可以減低受傷嘅機會.可惜運動本身雖然係免費,但裝備從來都唔係免費,而且好多運動都要有專用裝備,除非大家都有私家金庫,又或者有品牌贊助,否則一般人都必須先好好篩選一番.各大運動品牌都不斷推出新產品,新款式,浄係衫褲鞋襪都千變萬化,仿佛不斷挑戰大家荷包嘅底線.不過香港玩運動通常仲有另一樣野幫你戰勝購買慾,無錯,就係地方!
香港貴為居住面積世界第一細兼樓價租金世界第一高嘅地方,莫講話大型器材,就算係一對運動鞋,要搵位安置都唔係易事.萬一買錯左件唔啱用嘅裝備,好彩嘅就搵到好心人接收,令裝備可以展開第二生命,唔好彩嘅就眼白白睇住佢佔用你珍貴嘅空間,又或者 total loss.所以各式裝備開箱文同用家包膠往往特別受歡迎,就係希望可以將選擇失敗嘅可能性減到最低.咁當然,我相信大家身邊都不乏 Buy them all 或者揀唔到就 Why not both 嘅朋友,佢地嘅煩惱可能就只係唔知用邊件好.
訓練與生活之間的抉擇
運動離不開訓練,而對成績有一定追求嘅,一星期幾課訓練都好正常.但係好多訓練動輒都以小時計算,耐力型運動如馬拉松,長途山賽,鐵人等等,更加須要不時長課,快則半日慢則用曬全日.對於有家室甚至有小朋友嘅師兄師姐們,莫講話工作要 OT,就算無事無幹,要搵時間出黎都已經唔簡單,所以先會有「獄長簽發臨時出獄紙」同埋「等價交換長課」呢類情況出現,否則贏左 PB 輸左頭家就真係喊都無謂.
而那怕無乜野牽掛住嘅,都一樣要面對各式各樣嘅娛樂消遣抉擇,打機,睇戲,行街 Shopping,睇波,睇書,玩 boardgame,同朋友聚會樣樣都非常吸引.尤其係大熱天時,仲要出去日曬雨淋咁辛苦,訓練時都不免要問番自己一句: 係愛呀定係責任呀?
比賽的抉擇
雖然玩運動唔一定要玩比賽,但無可否認比賽有佢獨特嘅魔力.除左禮品獎牌一籮籮,比賽往往令人更有動力邁向目標同挑戰自己,平日未必做到嘅速度或者距離,都有機會响比賽氣氛加乘之下有所突破.之但係正正因為咁,玩比賽嘅損耗往往比平常練習大得多,過份頻繁嘅比賽,會對身體做成一定負擔兼且容易受傷.
再者,近年舉辦嘅比賽愈來愈多,一眾主辦單位又良莠不齊,偶有大量參加者投訴嘅比賽,而比賽收費亦有愈來愈貴嘅趨勢,唔顧身體都要顧下個荷包.最慘嘅係,好多比賽舉行時間非常接近,甚至係同日發生,除非你識影分身術,否則都唔到你唔放棄.而一般人想比賽有好成績,每年其實只可以主打玩兩三個大賽 (輕鬆小型比賽另行計算).如果想再玩多啲?絕對可以,但請先努力改進自己,變成外星人級別吧!
飲食的抉擇
玩運動需要一個強健嘅身體,而休息質量同飲食習慣都對身體狀況有住舉足輕重嘅影響.工作家庭各方壓力之下,香港人嘅精神就係無精神,所以休息質量真係好難話想有就有.相對黎講,飲食已經算係可以控制嘅一環.每日都盡量減少進食垃圾食物同飲品,一齊以營養及健康為先,達到補充同增肌之效.但問題係,辛苦得黎搵啖食,响美酒佳餚同運動成績之間,食慾同理智上嘅不停交戰,應該如何抉擇?
心態的抉擇
正所謂心態決定命運,呢個抉擇看似簡單,但正正先係最影響一切嘅源頭.每個人手上嘅資源同條件都唔同,但無論點充裕都無可能可以滿足一切需求,呢個時候就要識得將生命上不同嘅人,事,物都好好定下緩急輕重.咩對你先係最重要? 你嘅工作事業? 你嘅家庭? 你嘅愛侶? 定係你對挑戰嘅渴求? 只要你知道同辦清一切之後,自然地會將資源分配到合適嘅方向.當然,好嘅時間管理同財務分配都係一個學問,想玩運動玩得稱心平衡,就點都要下啲苦功鑽研,又或者作出一定程度嘅犧牲同妥協.
最後,希望大家都無選擇困難症,玩乜運動都可以痛快淋漓,無憂無慮.
Fitz 連結: https://fitz.hk/?p=101673
更多:
Fitz Facebook 專頁
循環泳線七不思議事件
在跑步運動上,你覺得自己係阿樂,比達定係悟空?
[email protected]
80後創作工作者,由聽見跑步都怕到漸漸愛上跑步,然後從新愛上運動,路跑山賽單車游水風帆咩都想玩嘅多心男生.天性愛幻想又多野諗,多愁善感又多道理,唯有寫晒出黎同人分享先至安樂.
分享連結:


text:
之前整豆漿乳酪時,咪話明白點解有啲食譜會加粟粉,而且絕大部份人都會加工成希臘乳酪,都係因為成品比較稀,質感欠奉,所以我都嘗試將佢製成希臘乳酪.
呢個希臘乳酪製作方法並非只係適合用豆漿整嘅乳酪,傳統用牛奶嚟整嘅乳酪都可以同樣加工㗎!
咁嘅質地先似番啲樣嘛!!
要製作希臘乳酪其實都好簡單,只需將咖啡濾紙,
抹手紙或煲湯袋放入篩內,然後用任何容器
承托住個篩,將乳酪倒入,加蓋蓋好,
放入雪櫃讓液體慢慢濾出即可.
當乳酪過濾到自己認為合適嘅濃稠度時就 OK 㗎喇!
過濾出嚟嘅液體係乳清 (whey),但豆漿乳酪過濾出嚟嘅又
係咪同樣叫法我就唔太清楚喇!乳清內同樣含有乳酸菌
非常之有營養價值,所以千祈唔好倒咗去呀,
可以用佢嚟整包餅糕點,或者直接飲用
都可以,味道有點似飲用果醋.
過濾好嘅乳酪就係希臘乳酪喇!你睇,即刻變得非常 creamy,
充滿質感.做好之後記得留番起少量做種,咁下次再整時
就可以用嚟做起種喇!如果長時間都唔會整的話,
可以先放入冰格保存,到用時放回下格
解凍就可以,菌種照樣工作㗎!
將香蕉及溫室青瓜切粒,加入希臘乳酪拌勻,加少量
自家製 marmalade 調味,再加上 cereal,
就係我今朝嘅健康早餐喇!


text:
有一個長期話自己好忙好多嘢做,次數係密到你每五分鐘就會聽到一次.佢係咪真係咁忙呢?佢手頭上係有嘢做,但以佢可以睇淘寶揀衫上網睇片同搵朋友密密WhatsApp嘅情況睇嚟,其實佢啲時間都幾鬆動.當然啦,可能係佢唔善於面對壓力,可能同一時間比兩件事佢已經覺得好難應付,當初我都唔介意話幫佢,同佢一齊諗下點做,但佢一方面又話好大壓力唔知點做,另一方面又唔肯聽人意見,要佢改一隻字都要講足五分鐘,之後我都決定唔理佢,繼續忍受佢不斷話自己好攰好忙好大壓力——我成日覺得如果佢肯將講依啲嘢嘅時間用嚟做手頭上嘅工作,應該半日就做得完.
做男人就係死要面,就算幾攰都唔可以投降.而且最近忙住做嘢已經陪小咗女朋友,難得有個夜晚準時收工可以同佢睇戲,我點都要盡下做男朋友嘅責任.食完個飯我同佢去郎豪坊嘅戲院睇戲,雖然係攰,但好彩部戲冇乜冷場,我總算可以清醒咁睇足全場.只係精神唔夠反應慢咗,有幾個笑位Load唔切,個個都笑但我就冇反應咁.完場之後我同女朋友離開個商場,係條街慢慢街一陣先再搭的士送佢返去,依個係我地嘅習慣.
也許曾經只要二人穿著同款的帆布鞋,同一樣圖案的衣服,她就會視你為一個願意為這段關係付出的人.但現在她希望要的是一個承諾,一個會為未來打算的他,即使只是說說也好,女生希望聽到男生會把自己放到男生未來日子當中,成為對他而言更重要的存在.她不介意繼續穿著同一款帆布鞋,但這只是二人感情間的情趣,不是一個「Must」的條,也不再是一個讓自己得到安全感的方法.
啊X小姐喺同學聚會入面係咁講佢啲比仔煩嘅經歷,開口埋口都踩緊男人,完全冇理過在坐嘅我同另外兩個男仔感受.如果唔係大家讀埋同一間學校,咁啱第一年第一份Project個Miss編咗我同佢一組,我諗我同佢都唔會有交流.因為對佢嚟講每個想識佢嘅男人都係想同佢上床,個個都只係隻狗公.係嘅,佢係幾靚女,又識打扮,初初見到佢真係幾吸引,不過一相處落嗰種性格真係頂佢唔順,如果唔係依個聚會,我諗我都唔會再同佢同檯食飯.
正所為江山易改本性難移,要一個男人為咁你去改變真係唔易,但同時都代表會為你改嘅男人真係將你放喺一個好重要嘅位置.
一切以感覺為先的愛情當中,誰對誰錯,又有誰能決定?
舊同學聚會散場,同老死又喺分岔口分開行,依一刻得返佢自己一個.冇半點孤獨,冇半點難過,佢只係覺得好攰,攰到連負面情緒都冇能力去浮現.一個人有幾空虛寂寞凍,拍拖有幾開心幸福,對佢嚟講都唔再重要,返正單單星期日夜晚出嚟食個飯大家飲兩杯,未散場佢已經覺得好攰,唔想再諗咁多.
對我嚟講食評係可以透過食家嘅文字將成餐飯重現喺你眼前,你會感受到每一道菜係咪真係好食,令你有衝動親身去試一次,而唔係而家嗰啲咩「好鮮好彈牙」同介紹「三個鐘百幾蚊任食好抵」嘅分幾鐘短片.冇錯,雖然而家個個都鍾意睇片,但猛烈南瓜寫嘅文對我嚟講先係香港少數,甚至係唯一仲可以睇嘅食評.
揸住架車嘅人好大責任,除咗車上嘅人條命喺佢手上,通街嘅人都係一樣.但好多人視人命如無物,邊揸車邊用手拎住電話傾已經係等閒,酒駕,藥駕,未瞓醒就揸車通通都係害死人嘅行為.當然有人會話未出事前冇人知司機會咁做,但香港嘅法例對揸車整傷,甚至害死人嘅罰則係輕得可怕,當你害死一個人,你只需要罰啲錢,坐兩三年就可以出嚟做一條好漢.唔單止啊,你仲可以繼續做一個司機,繼續揸住你曾經殺過人嘅工具穿梭香港大街小巷.
其實加熱煙宜加嘅情況猶如當年政府將賭波合法化咁.賭外圍波嘅一直大有人在,你唔比賭波合法,只會益哂班外圍波檻.比馬會做先有得監管,班賭仔有認可嘅博彩途徑,政府可以收稅,又可以打擊外圍,咪皆大歡喜囉.同樣地,加熱煙係香港已經愈來愈普及,睇先達嘅去貨速度,我估至少有3萬用家.政府唔比加煙熱合法,唔通佢地會唔食咩,只會繼續幫襯農夫,又或者轉返食普通煙囉.
因為健康理由,信仰,個人口味而唔食某啲嘢係好正常.我啊婆信觀音唔食牛,伊斯蘭教唔食豬肉;有乳糖不耐症唔飲得奶,花生過敏唔食得花生;我唔鍾意食雞子,我有朋友唔食切咗片嘅像肉.因為尊重我婆婆,每次同佢食飯我都唔會叫有牛肉嘅食物,但佢每次飲茶都會問我食唔食山竹牛肉.依個先係正常,互相尊重大家飲食習慣而做出嘅舉動,而唔係強迫人地要去跟你嘅飲食習慣.
各花入各眼,大家口味唔同,你鐘意才女乖乖女當然冇問題,但同樣MK妹姣婆一樣可以係一個「好女朋友」.咩為之好?其它方面我唔敢講,但感情上嘅好只需要佢符合到你所需就得.可能你鍾意你女朋友出街露膊露腰當街同你痴纏唔要面,你唔好旨意一個「好女仔」會比到你,反而大家口中嘅MK妹可能會啱哂你心水.
五個人圍半圓坐低,研究今日小組討論嘅題目《一夜情是否一個觸犯道德的行為》.望望其餘四個人,睇嚟除咗我同個三號女仔係貪得意報考,其餘三個都真係中學生.三號嗰把淺啡色長髮自然咁散落喺兩邊膊頭,配埋化咗淡妝嘅面孔,唔洗出聲都足以影響另外三位學生哥.點解我咁肯定?佢地平均每三秒就望一望個女仔,點樣專心去諗一陣講乜?
你以人道,慈善,救援等等咁光環咁人性嘅身份去到,居然迫受助人做啲最嘔心最可怕嘅行為去換取佢地本身就應得嘅嘢,仲要係靠咁多人捐嘅錢,包括埋飛過去張機票都係我地比(係啊,我有份捐架屌).原來做慈善機構咁撚開心,唔單止公司包叫雞,仲要係迫啲良家婦女下海,然後做你地機構旗下員工專用嘅洩欲工具.
有啲酒吧好啱幾個朋友坐低傾計係真嘅,好多女仔都係用依個理由去說服自己男朋友放行;但有啲任飲場,劈場真係可以比蘭桂坊更淫亂,特別係搞生日Party依啲咁多人,個個Friend搭Friend而嚟嘅地方.而好多口講出去同朋友飲兩杯嘅女仔最後都會嚟咗依啲Party,最後就喺男朋友乜都唔知嘅情況下派出一頂又一頂嘅帽.
難為咳神去到依一刻仍然喺聲明入面處處維護住依位港女,話大家一直都有問題解決唔到,唔好咁多猜測,留番啲空間比佢地兩個.咁嘅舉動夠唔夠好男人?但係點解港女依然要離佢而去?因為愛情從來唔係睇你好唔好人,只係睇你滿唔滿足到佢當下想要嘅嘢.就好似你返學想放假,但放得耐又掛住學校咁,當一個女人留喺一個好人身邊太耐,佢想要嘅或者就只係單單偷情比佢嘅刺激感.到某一日刺激不再又想要返平淡幸福日子,港女可能又會覺得咳神先應該係自己真命天子.


text:
讓你同同事好好相處嘅7個貼士!
有幾多人試過返工嘅時候同同事嗌完交之後晚上又去一齊飲啤酒?我諗有好多.呢種同我哋出生入死嘅「戰友」感覺,令我哋嘅工作變得易捱好多,甚至令返工變得愉快.有人話有好同事重要過有份筍工,係真嘅.有研究顯示同同事相處得好甚至可能令你更加長命.你唔一定要同每一個同事都做到好好朋友,但係相敬如賓,以禮相待,以專業嘅態度對待每個人對於建立一個正面嘅辦公室氣氛有好大幫助.
一個由人格與社會心理學評論出版嘅研究顯示,工作上嘅社交關係對於我哋嘅心理同身體健康有直接影響.喺工作上同其他人嘅社交聯繫越強,個人通常會越健康.專家發現同同事建立強嘅連結唔只對於我哋嘅健康有良好嘅影響,更加能夠避免被工作「burn out」.呢項研究分析咗超過19,000個來自15個國家嘅不同職業嘅參加者,另外亦都發現令參加者健康嘅唔單只係來自所屬工作團隊嘅互相扶持,而係佢哋從所屬嘅社交群組入面得到人生意義.
另一個研究分析咗20年間嘅820個成年人醫療紀錄,發現最長壽嘅人都有聲稱佢哋嘅同事係友善嘅,而且會幫佢哋解決問題.相反,上司嘅支持似乎對於壽命冇明顯嘅影響.另外,研究人員亦都發現喺男人身上,有決策權力會令佢哋更加長壽,但係女人身上,擁有決策權就會減短佢哋嘅壽命.但係研究人員亦都備注,參與研究嘅對象都係從事藍領工作,而呢啲工作入面好少會由女人擔當決策者.
所以,如果你想長命啲嘅話,快啲離開令你終日愁眉苦面嘅工作環境,尋找一個可以同同事相處得融洽嘅工作環境啦!
7個同同事保持良好關係嘅小貼士:
同同事保持良好關係好似喺你本身已經繁忙嘅工作上加添壓力,本身已經咁忙㗎啦,仲要夾硬同唔同性格,工作風格,年紀,性別,種族嘅人保持良好關係,我邊有咁多時間處理咁多嘢啊?其實唔使咁緊張,好多細微嘅位置做多一小步,就可以好好多.
1)互相尊重
避免做出冒犯其他人嘅行為或者講出傷害人嘅說話.食完飯執返枱,唔好喺雪櫃攞咗人哋嘅嘢食,有病唔好返工傳染人,唔好喺人哋做嘅工作攞彩.
2)唔好懶熟
唔好以為同事同你好熟就可以分享一啲太過私人嘅嘢,或者一啲會令人尷尬嘅敏感題材,例如宗教,政治,性取向等等.
3)從一開始建立良好關係
返一份新工嘅時候,緊記以禮待人,保持微笑,有需要嘅時候發問,接受其他人主動嘅協助,其他人向你查問意見嘅時候有禮貌地發表.如果有人邀請你去食飯就盡量去啦.
4)學習同難相處嘅同事好好磨合
每個工作地方都會有一兩個唔係咁好相處嘅同事,但係你都要學習同佢地合作㗎!無論佢哋係太多嘢講,太八卦,擦鞋仔,怨天怨地定係鍾意搶人功勞,記住做好自己,做一個有禮貌,幫得手嘅人.起碼咁樣你自己會好過一啲.
5)建立良好辦公室禮儀
喺辦公室嘅環境下,保持禮貌,唔好喺其他人做緊嘢嘅時候打電話傾私事,同同事溝通用返正統嘅電郵,電郵格式用返工作應有嘅格式.做嘢嘅時候收埋電話,一齊食飯嘅時候尊重餐廳嘅員工.
6)保持公德心,體諒別人
有時可以做吓小善行,例如請隔離位嘅同事飲杯咖啡或者買多個包俾佢,要趕deadline嘅時候留低幫手.
7)唔好刻意挑起紛爭或散播謠言
講八卦除咗會惹來麻煩之外,無論講嘅係唔係事實,根本做唔到任何野.你只會令同事信唔過你,擔心自己會變成下一個俾你唱衰嘅對象.
真誠,熱心支持同事只會為你,同事同埋公司帶嚟好處,亦可以提升你嘅精神同身體健康,你會喜歡返工,你又會賺取良好嘅口碑,提升晉升機會.宏觀啲嚟睇,你對同事嘅幫助同意見有助建立團隊精神,歸屬感同意義.呢啲種種都有助建立正面嘅關係,提升工作表現同埋改善健康.


text:
「好嬲」
今日真係好嬲,因為好多人都知道搵得我做嘢嘅話我一定會做好佢,但係今日再一次俾人侮辱!講真有乜嘢做得唔好我都會搞返掂佢先至完事,只不過問又唔講,無啦啦搵個高級啲嘅人同我開會話我哋做完啲嘢無用,所以唔比錢!嘩!聽到呢度真係火都嚟!如果無做嘢就話啫,但係因為嚟個項目個個做到金睛火眼,就連週末都係咁做.或者係未必得到你嘅要求,但係我哋係跟你俾嘅資料去做,真係唔好話我哋無做嘢囉!
「尊重」
我真係好怕啲人唔尊重別人所付出嘅努力.一間大公司搵我哋做嘢,開始嘅時候大家都知道係好趕,而中途因為系統有上限所以無辦法按時遞交文件.之後到質量問題,所以我哋再花好多時間嘗試去解決.喺過程入面有好多嘢係我哋控制唔到,而每當有問題我哋都會即時匯報!如果真係對我哋不滿其實可以開心見誠講.專登約一個會話因為我哋無達到要求,所以唔想俾錢!真係第一次遇到咁嘅問題!
「侮辱」
我哋都係第一次合作,你有問題可以打電話俾我直接同我講,大家可以商量對策,就算我去你公司一齊幫手搞掂佢都無問題.次次淨係話啲數唔準,叫我哋幫你搵出問題,我哋用咗成個星期都搵唔到問題.從來無提過你哋有不滿,所以唔繼續.我哋都用咗好多人力物力去做,你唔單止覺得我哋做唔到嘢,交唔到功課,甚至連我哋不眠不休幫你去做到無一聲多謝,都唔緊要.最慘嘅係你話唔比錢?如果係質量問題我會包底,只不過真係一啲尊重都無!就算係香港其中一間大嘅傳媒都係咁話,無下次!
Also published on Medium.


text:
「孩子」
當自己個仔出世之後,我同老婆嘅生活當然自自然然以佢做中心,好多嘢依家都係諗佢嘅將來.當然未至於好多依家香港嘅家長咁,因為我覺得小朋友應該要有佢小朋友嘅生活.睇得多啲人講依家小學生連食飯嘅時間都無真係覺得洗唔洗咁可憐,畢竟佢哋只係小朋友.而香港好多小朋友都有情緒病,其實嚟個社會問題係邊個搞成?講到尾就係我哋嚟班成年人!本來想佢哋好,點知做成反效果!
「童真」
好多人依家係香港都話要啲細路仔「贏在起跑線」,但係有時係「輸在終點線」.感覺就好似「龜兔賽跑」咁,就算隻兔仔跑得更快,因為高傲,自大,輕敵,最終輸咗比隻龜仔!其實所有小朋友都需要童真,而現時香港填鴨式嘅教育方法,好多時淨係死背書,一啲自我理解嘅能力都無.讀書叻唔代表做嘢叻,有時做家長嘅亦都過份緊張,其實比返啲空間啲小朋友自我發展反而對佢哋仲好!
「將來」
每個父母都希望俾最好嘅嘢俾自己仔女,依家嘅香港真係唔係太適合細路仔.個個好似去見工多個返學,細細個學嚟樣個樣.所以都係時候要諗諗同自己個仔返澳洲讀書.我希望自己個仔有一個快樂嘅童年,唔係日日淨係返學放學同幾百樣興趣班.真係忙過我哋啲大人.小朋友係應該享受童年嘅,有時唔一定死背書就可以學到嘢,其實有其他方法都可以學到書本入面嘅嘢!


text:
「生意」
好多人會問創業同做生意嘅分別係啲乜?我個人嘅理解係創業都係一盤生意,但係好多時都係希望去改變現今社會,與此同時好多嘢係由零開始.而做生意其實可以係一啲已經成熟嘅行業,就例如賣衫,做飲食咁,其實唔係一啲乜嘢嘅新嘢,亦都唔會對社會帶嚟啲乜嘢改變.當然到最後創業都係一盤生意,都係要賺錢,而做多時做大咗之後有可能忘記當初點解要創業.
「創業」
當然大家都知道創業嘅失敗率有幾高!但係有啲人一生就係不斷創業再創業,而點解佢哋不斷創業?其實除咗錢之外,有好多人都有一個抱負,有啲係希望可以改變世界,有啲係希望解決某啲問題.無論係點創業係需要勇氣,過程嘅高低起跌係一個人生嘅經歷,就算最後失敗又如何,因為有啲嘢係用錢都買唔到嘅.如果創業者係甘於現狀嘅話,咁就唔叫咗創業啦!
「為乜」
好多時啲人話創業應該越後生越好,因為無包袱,無負擔,而某程度上係嘅.只不過有時如果係啲唔同大小嘅公司返工嘅話,其實又會學到唔少嘅嘢,到之後再創業嘅時候有好多嘢就自然簡單好多.當然每個人嘅創業路都好唔同,而我當然無諗過會再創業,因為畢竟自己係離開職場前其實已經做得唔錯.有時都會諗點解有自唔在,攞苦嚟辛,而為嘅就係希望做到啲嘢,
Also published on Medium.


text: 最後更新日期 : 2020年8月7日 | > Hershey's新地資訊 > 可口可樂冰雪資訊(及指定甜品站) 一般麥當勞甜品站嘅營業時間係1100 - 2200 少部分指定甜品站營業時間較長 詳細地址請按入相關分店的頁面. 港島 中環/上環 信德中心 西環 堅尼地城士美菲路 石塘咀山道 - 鄰近香港大學站B2出口 金鐘 海富中心,美國銀行中心分店均不設甜品站 灣仔/跑馬地 柯布連道 - 近灣仔電腦城 銅鑼灣/天后 怡和街 北角/炮台山 益新大廈 - 英皇道353-361號 炮台山站康澤花園 鰂魚涌/太古 柏蕙苑 海灣街嘉榮大廈 - 近太古坊 筲箕灣/西灣河 筲箕灣東大街,南康街,愛東商場及西灣河太安樓分店均不設甜品站 柴灣/小西灣 杏花邨杏花新城 興華邨興華廣場 南區 香港仔中心ac4 利東邨利東商場 其他 山頂廣場 - 全新麥當勞餐廳,現已開幕 九龍 尖沙咀/佐敦 星光行 九龍公園 尖東新文華中心 佐敦佐敦道百誠大廈 旺角/太子 旺角道 嘉業大廈 - 始創中心對面 富運商業中心 油麻地 彌敦行 大角咀/旺角西 大角咀道大同新邨 紅磡/土瓜灣 黃埔花園黃埔天地聚寶坊 家維邨家維商場 - 位於G15號舖 何文田 愛民邨愛民廣場 九龍城/啟德 九龍城廣埸 深水埗 欽州街 - 近黃金電腦商場 元州街美居中心 長沙灣/荔枝角/美孚 美孚新邨萬事達廣場 長沙灣廣場 - 近荔枝角站,D2 Place 宇晴軒宇晴匯 幸福邨幸福商場 九龍塘/石硤尾 石硤尾窩仔街 黃大仙/樂富 樂富廣場 黃大仙中心南館 竹園邨竹園廣場 鑽石山 荷里活廣場 鳳德邨鳳德商場 新蒲崗 萬迪廣場 慈雲山 慈雲山中心 彩虹 坪石邨 - 近彩虹站 彩雲邨彩雲商場 九龍灣 德福廣場 淘大商場 觀塘 創紀之城1期 秀茂坪邨秀茂坪商場 順利邨順利商場 藍田 匯景花園匯景廣場 - 近藍田站 油塘 油麗邨油麗商場 鯉魚門廣場 新界 屯門 屯門時代廣場 蝴蝶邨


text:
以前科技未係咁先進,大多數Headphones都有線,次次摷佢出黎嘅時候啲線都「成箸菜」咁.但係隨著時代轉變,人類想塞住耳仔嘅需求愈黎愈大.各大品牌出嘅Headphones近乎全部都由有線變冇線,有靚聲聽之餘仲可以攞正牌「生人勿近」.音樂似乎變咗一樣出街必備嘅隨身物品咁,不但多咗人聽歌之餘,仲會有人用Headphones嚟襯衫.今次我哋喺街就搵咗4個戴著Headphones都願意停低Show我哋嘅好人,講吓佢哋戴Headphones嘅習慣~
(致所有想避開世界都接受訪問的人:好人有好報,Arigato,萬分感激!)
1. Gordon
Gordon之前不嬲用開AirPods,考慮咗兩三個月先決定買呢個Sony嘅黑色Headphones.Gordon就係睇中佢有降噪功能,聽歌嘅時候可以將條街嘅雜音隔走.加上見個Headphones外型幾靚,就決定買咗佢.除咗落街買嘢食之外,呢段時期佢都經常戴佢出街,唔用嘅時候多數都會擺佢入袋,好少掛佢喺頸.
✱ 最喜歡歌曲:《War(Love Is A…!) 》- Youngqueenz
2. Morgan
Morgan嘅黑色Bose Headphones買咗都有2-3年,當時係因為覺得佢好有型,所以好快就下定決心買咗佢返屋企.Morgan平時就算唔聽歌都會戴著嚟隔走街聲,因為覺得出面好嘈.佢實在太鍾意佢嘅降噪功能,所以無懼溫度嘅掣肘,夏天都堅持照戴.呢個Headphones設計比坊間嘅大舊,但Morgan反而覺得大舊可以令塊面睇落細啲,但就好少掛喺頸,因為會唔舒服.
✱ 最喜歡歌曲:《Bobby Brown Goes Down》 - Frank Zappa
3. Jerry
Jerry其實本身已經有Headphones,但通常都係喺屋企用或者打碟用,出街嘅真係冇,所以佢都諗咗成兩個月先決定買呢個Apple Airpods Max.平時迴避大Logo衫嘅佢,好鍾意呢個冇大Logo嘅Design.Jerry通常自己一個出街先會戴Headphones,唔聽歌嘅時候都好少掛頸,因為覺得掛喺頸個樣唔靚,所以比較鍾意勾佢喺個袋度,覺得掛袋都係造型嘅一種.
✱ 最喜歡歌曲:《Suffer Confined》 - Primitive Blast
4. Ric
Ric一早就睇中咗呢個銀色Bose Headphones,佢嘅銀色Matte面有少少機能嘅感覺可以用嚟襯衫,所以毫無猶豫咁買咗佢返嚟.因為Headphones會壓扁個髮型,所以Ric戴親Headphones出街都一定會戴帽,唔戴帽就會用AirPods.就算戴Headphones都好少掛佢喺頸,通常鍾意貼著喺頂帽度,Casual得嚟畀人感覺有打扮.
✱ 最喜歡歌曲:《Vanilla》- 落日飛車
(佢講咗落日飛車但冇講最鍾意邊首,所以我幫佢揀咗,嘿嘿!)